Kuli kudakoddheefi, Ufalun gotheh neiy! | Mihaaru\nއައިޖީއެމްއެޗްގެ ފަރާތުން ރާއްޖޭގައި މިހާތަނަށް އިމާރާތްކުރެވޭ އެންމެ އުސް އިމާރާތްކަމަށްވާ ދަރުމަވަންތަ ހޮސްޕިޓަލުގެ 25 ވަނަ ބުރީގެ މަތިން ފެންނަ ހިތްގައިމު މަންޒަރުތަކުގެ ތެރެއިން.---ފޮޓޯ: ހުސެއިން ވަހީދު/މިހާރު\nބައެއް މީހުން ކުލި ކުޑަކޮށްދީފި، އުފަލުން ގޮތެއް ނެތް!\n30 މާޗް 2020 - 13:00 163 comments\nކޮވިޑް-19ގެ ސަބަބުން އުފެދިފައިވާ ހާސްކަމުގެ ތެރޭގައި ފޮޓޯގްރާފަރު ނިޝާން އަލީ (ހަސޯ) އަށް ލިބުނު އެންމެ ބޮޑު ހިތްހަމަޖެހުމަކީ އޭނާ އަށް އެޕާޓްމެންޓްގެ ވެރިފަރާތުން ފޮނުވި މެސެޖެވެ. މީގެ ހަތަރު ދުވަސް ކުރިން ލިބުނު އެ މެސެޖްގައި އޮތީ އޭނާ ކޮންމެ މަހަކު ދައްކާ ކުލި 21،000ރ. އިން 11،000ރ. އަށް ކުޑަކުރި ވާހަކަ އެވެ. އެހެންވެ ދެން އޭނާ ކުރިއަށް އޮތް ހަ މަސް ވަންދެން ކުލި ދައްކަން ޖެހޭނީ މިހާރު ދައްކަމުން އަންނަ ވަރަށް ވުރެ ދެބައިކުޅަ އެއްބަޔަށް ވުރެ ކުޑަކޮށެވެ.\n"އަސްލު ވަރަށް ބޮޑު ލުޔެއް މިއީ. މިކަހަލަ ދަނޑިވަޅެއްގައި އެ ލިބުނީ ވަރަށް ބޮޑު އެހީތެރި ކަމެއް،" މައްޗަންގޯޅީގައި ހުންނަ 10 ބުރީގެ ގެއެއްގެ ތިން ކޮޓަރީގެ އެޕާޓްމެންޓެއްގައި ކުއްޔަށް އުޅޭ ނިޝާން ބުންޏެވެ.\nކުލި ކުޑަކޮށް ނިޝާންއަށް ގޭގެ ވެރި މީހާ ފޮނުވި މެސެޖް---\nނިޝާން އެކަންޏެއް ނޫނެވެ. ކުއްޔަށް އުޅޭ ވަރަށް ގިނަ މީހުންނަށް އެ އުފާވެރިކަން މި ވަނީ ލިބިފަ އެވެ. ބައެއް މީހުން އެ މީހުންގެ ހިފެހެއްޓުމެއް ނެތް އިހުސާސްތައް ސޯޝަލް މީޑިއާގައި ވަނީ ޝުކުރާ އެކު ބަންޑުންކޮށްލައިފަ އެވެ. ބައެއް މީހުން ބުނެފައިވާ ގޮތުގައި ކުލިން ކޮންމެ މަހަކަށް 2،000ރ. ކަނޑާލަދިނެވެ. އަދި އެހެން ބައެއް މީހުންނަށް 4،000ރ. އަދި އެހެން ބައެއް މީހުން ބުނާ ގޮތުގައި ކުލިން 20 ޕަސެންޓް ކަނޑައިދޭން ގޭގެ ވެރިފަރާތުން ވަނީ އެއްބަސްވެފަ އެވެ.\n"ރޭ ގޭގެ ވެރިމީހާ ގުޅާފައި ބުނީ ކުލި ޖަމާ ކުރާއިރު 4،000ރ. އުނިކޮށްފައި ފޮނުވާށޭ. [އޭނާ ބުނީ] މިދަނޑިވަޅު އެހީއެއް ވެދޭށޭ މިހެން މިހެދީ،" ހުޅުމާލޭ ގެއެއްގައި 16،000ރ. އަށް ކުއްޔަށް އުޅޭ މީހަކު ނަން ނުޖަހަން ޝަރުތުކޮށް ބުންޏެވެ.\nބޭންކުލޯނުތައް ދެއްކުމަށް ލިބޭނެކަމަށް ބުނާ ލުއި، އެއްވެސް އިސްތިސްނާއެއް ނެތި އެ ބޭންކުން ލޯނު ނަގާފައިވާ އެންމެންނަށް މިދަނޑިވަޅުގައި ލިބެންޖެހޭނެ ކަމަށް ދެކެން. އަދި ކުއްޔަށް އުޅޭ މީހުންނަށް އެމީހުންގެ ކުލިވެސް ބޮޑުތަނުން ލުއިވާންޖެހޭ.\n— Ali Hussain (@AleeVoice) March 27, 2020\nގޭގެ ކުއްޔާ ބެހޭ ގޮތުން މެމްބަރު އަލީ ހުސެއިން ކުރެއްވި ޓްވީޓް\nމި ބަދަލު މި ގެންނަނީ ކުލި ކުޑަކޮށްދޭން ވަރަށް ގިނަ ބަޔަކު އެދެމުން ވެސް ދަނިކޮށެވެ. ބައެއް ގޭގޭގެ ވެރިފަރާތުންް ވެސް ގަބޫލު ކުރާ ގޮތުގައި ރާއްޖެ އަށް މިހާރު ކުރިމަތިވެފައިވާ ހާލަތަކީ އެންމެންނަށް ވެސް ކުރިމަތިވެފައިވާ ވަރަށް ބޮޑު މާލީ ދަތި ހާލަތެކެވެ. އަދި އެކި އޮފީސްތަކުން މުސާރަތައް ކުޑަކުރަމުން ދާނެ ކަމާއި ލިބޭ މުސާރައިގެ ބޮޑު ބައެއް ކުއްޔަށް ހޭދަކުރާކަން އެންމެން ވެސް ގަބޫލު ކުރާ ހަގީގަތެކެވެ.\nކުލި ކުޑަ ކޮށްދީފައިވާ ބައެއް ގޭގެ ވެރިން ބުނާގޮތުގައި މިކަހަލަ ދަނޑިވަޅެއްގައި މިއީ ފައިދާ ހޯދަންވީ ވަގުތެއް ނޫނެވެ. މިއީ އެހީތެރިކަން ފޯރުކޮށްދޭން ޖެހޭ ވަގުތު ކަމަށް އެ މީހުން ގަބޫލު ކުރެ އެވެ. އެނގިފައިވާ ގޮތުން ބައެއް ގޭގެ ވެރިން ވަނީ އަންނަ މަހުގެ ކުލި އެއްކޮށް ވެސް މާފުކޮށްދީފަ އެވެ. އެހެން ބައެއް މީސްމީހުން އެ މީހުންނަށް ހެދެން އޮތް އެންމެ ރަނގަޅު ގޮތެއް އަންނަނީ ހަދައިދެމުންނެވެ.\nމިހާރުވެސް ގުޅަން ފައްޓައިފި ކުލި ބޭނުންވަނީ އެއްކޮށްކިޔާފަ.😏 https://t.co/NfmkqBWMxv\n— Ahumadhu (@Dhonkolhu) March 24, 2020\nގާކޮށީ ފްލެޓެއްގެ ވެރިއަކު ނަން ނުޖަހަން ޝަރުތުކޮށް ބުނިގޮތުގައި އޭނާ 26،000ރ. އަށް ކުއްޔަށް ދީފައިވާ ތިން ކޮޓަރީގެ އެ ޕާޓްމަންޓުން ކުރިއަށް އޮތް ދެ މަހު، މަހަކު 11،000ރ. އުނިކޮށްދީފައިވާ ކަމަށެވެ. މިހާރު ކުލީގެ ގޮތުގައި ނަގާ 15،000ރ. އަކީ ބެންކަށް ލޯންގެ ގޮތުގައި ދައްކަން ޖެހޭ ވަރު އެކަނި ކަމަށް އޭނާ ވިދާޅުވި އެވެ.\n"ކުއްޔަށް ހިފައިގެން އުޅެނީ ވިޔަފާރި ކުރާ މީހެއް. މިހާރު ވިޔަފާރި ވެސް ވަރަށް ދަށްވާނެތާ. ދެން ކިހާ ދަތިވާނެ ތިން ކުދިންނާއި އަންބަކާ ގޮވައިގެން އުޅެން. އެހެންވެ އެހީއެއްވާން ނިންމީ،" އޭނާ ބުންޏެވެ.\nއޭނާ ބުނިގޮތުގައި އެ އެޕާޓްމެންޓް ކުއްޔަށް ހިފައިގެން އެ މީހާ އެތާނގައި އުޅޭތާ ދެ އަހަރު ވީއިރު އޭނާގެ ފަރާތުން އެއްވެސް މައްސަލައެއް ކުރިމަތިވެފައެއް ނުވެ އެވެ. އެހެންވެ، އޭނާ އަށް ބޭނުމެއް ޖެހިފައިވާ ދަނޑިވަޅެއްގައި އެހީތެރިވުމަކީ ކުރަން ޖެހޭ ކަމެއް ކަމަށް އޭނާ ގަބޫލު ކުރެ އެވެ.\nމާލޭގެ އިމާރާތްތަކެއް: ގިނަ ގެތަކަކުން ވަނީ ކުލި ކުޑަކޮށްދީފައި-- ފޮޓޯ: ހުސައިން ވަހީދު/މިހާރު\nއޭގެ އަނެއްކޮޅު ވެސް އެބައޮތެވެ؛ ކުލި ކުޑަކުރާ ވާހަކަތަކާ އެކު ބައެއް މީހުންނަށް އެ ލުއި ލިބޭތޯ ވެސް އެބަ އިންތިޒާރު ކުރެ އެވެ. ގޭގެ ވެރިފަރާތުގެ އިޝާރާތަކަށް އުންމީދު ކޮށްލަކޮށްލަ އެބަތިއްބެވެ.\n"1،000ރ. ނަމަވެސް ކުޑަކޮށްދޭނަމައޭ ހިތަށް އަރާ. ގޭވެރި މީހާޔާ ދިމާވިޔަސް އެކަހަލަ ވާހަކައެއް ވެސް ނުދައްކާ،" 10،000ރ. އަށް ކުއްޔަށް އުޅޭ އަންހެނަކު ބުންޏެވެ.\n"އެންމެ ފަހުން މެސެޖް ކުރިން މުސާރަ ވެސް ކުޑަކުރަނިއްޔޭ. ލުޔެއް ނެތްހޭ ވެސް ކިޔާފައި. ސީން އަރާފައި އެބަ އިން. އެކަމަކު ރިޕްލައިއެއް ނާދޭ."\nމި ހާލަތާ ގުޅިގެން ގޭގޭ ކުލި ކުޑަކޮށްދިނުމަށް ގިނަ ބަޔަކު އެދުމުން ގޭގޭ ވެރިން ބުނަމުން އަންނަނީ އެ ގޭގޭ ހަދާފައިވަނީ ބެންކްތަކުން ބޮޑެތި ލޯނުތައް ނަގައިގެން ކަމަށްވާއިރު އެއަށް ލުޔެއް ނުލިބެނީސް ކުލި ކުޑަކުރެވެން ނެތް ކަމަށެވެ.\nބާކީ ދެ ދުވަސް. މަސް ނިމެންވާއިރަށް ސަރުކާރުން އެބަޖެހޭ ކުލި ދެއްކޭނެ ގޮތެއް ނެތް އާއިލާތަކަށް ކޮށްމެވެސް ގޮތެއް ހަމަޖައްސާ ދެއްވަން. ސަރުކާރުން އެކަން ކުރީމަ ކުރެވޭނެ. ރައްޔިތުން ތިބީ ސަރުކާރުން މިކަމަށް ގޮތެއް ރާވާ ދެއްވާނެ ކަމުގެ އުންމީދުގަ @ibusolih @presidencymv\n— Ilham Ahmed (@ilhammaldives) March 29, 2020\nގޭގޭ ކުލި ކުޑަ ކޮށްދޭން ފަށާފައި މިވަނީ ބެންކްތަކުން ނަގާފައިވާ ލޯނުތައް ދެއްކުން ހަ މަސް ދުވަހަށް ފަސް ކޮށްދީފައިވަނިކޮށެވެ. ކޮވިޑް-19 އާ ގުޅިގެން އިގްތިސާދު ދަށްވަމުންދާތީ ސަރުކާރުން ބޭންކްތަކާ އެކު މަޝްވަރާ ކުރުމަށް ފަހު ބައެއް ބޭންކްތަކުން މިހާރު ވަނީ އެކި ފަރާތްތަކަށް ދޫކޮޮށްފައި ހުރި ލޯނުތައް އަނބުރާ ދެއްކުން ހަ މަހަށް ފަސްކޮށްދޭން ނިންމައިފަ އެވެ. އަދި ހައުސިން ޑިވެލޮޕްމަންޓް ފައިނޭންސް ކޯޕަރޭޝަން (އެޗްޑީއެފްސީ) އިން ވެސް ވަނީ ލޯނުތައް ހަ މަހަށް ފަސްކޮށްދޭން ނިންމައިފަ އެވެ.\nކުލިތަކާ ގުޅޭގޮތުން ރައީސް އިބްރާހިމް މުހައްމަދު ސޯލިހް ދާދިފަހުން ވިދާޅުވެފައި ވަނީ ކުލި ކޮންޓްރޯލް ކުރުމަކީ ސަރުކާރުގެ ވިސްނުމެއް ނޫން ކަމަށާއި އެކަމަކު މި ދަނޑިވަޅު ކުއްޔަށް ލުއިތަކެއް ހޯދައިދިނުމާ މެދު ސަރުކާރުން ވިސްނާނެ ކަމަށެވެ.\nކޮވިޑް-19 ގެ ސަބަބުން މުޅި އިގްތިސާދު ހުއްޓުމަކަށް އައިސް ގިނަ ބައެއްގެ މުސާރަތައް ވަނީ ކުޑަކޮށްފަ އެވެ. އަނެއް ބައެއްގެ ވަޒީފާ ވަނީ ގެއްލިފަ އެވެ. އެފަދަ ދަނޑިވަޅެއްގައި ގޭ ކުލި ކުޑަކޮށްދިނުމަކީ ލިބިގެން ދާނެ ބޮޑު ލުޔެކެވެ. ވަރަށް އުފާވެރި ހިނިތުންވުމަކަށް ވާނެކަން ކަށަވަރެވެ.\nއިތުރު ލިޔުންތައް މާލެ ބޯހިޔާވަހިކަން


ފުރަތަމަ ޞަފްޙާislamic storyބަދަވީއެއްގެ ިފޤުހު\nAruzam 1:19 PM\nބަދަވީންނަކީ ޢަރަބި ޤައުމުތަކުގައި ސިޓީތަކާއި ދުރުގައި ސަހަރާތެރޭގައި އުޅޭމީހުންނަށް ކިޔާނަމެކެވެ.\nއެއްދުވަހަކު ބަދަވީންގެ މީހަކު ބުންޏެވެ. ތިމަންނާ މަންމައަށް ވަރަށް އޯގާތެރިކޮށް ހިތަމެވެ. ﷲ ތަބާރަކަ ވަތަޢާލާ އެންގެވި ގޮތަށް މަންމައާއި މެދު ޢަމަލުކުރަމެވެ.\nއެހެން މީހަކު ބުންޏެވެ: އެއީ ކިހިނެއްހެއްޔެވެ؟\nބަދަވީންގެ މީހާ ބުންޏެވެ: ﷲ ތަބާރަކަ ވަތަޢާލާ ވަޙީކުރައްވަފައިވަނީ މިފަދައިންނެވެ. (فَلَا تَقُل لَّهُمَا أُفٍّ...)މާނައިގެ ތަރުޖަމާއި: "އަދި އެދެމީހުންނާއި ދިމާއަށް އުއްފުވެސް ނުބުނާށެވެ."\nވީމާ އަހަރެންވެސް ދުވަހަކުވެސް އުއްފުވެސް ނުބުނަމެވެ. އެކަމަކު އަހަރެން ރުޅިއައީމަ އަހަރެން ބަކަރިތައް ބަލަން ގެންގުޅޭ އަސައިން ބޮނޑިއެއް އަޅަނީއެވެ.\nﷲ ތަބާރަކަ ވަތަޢާލާ އިސްރާ ސޫރަތުގައި ވަޙީކުރައްވާފައިވެއެވެ.\nއަދި ތިބާގެ ވެރިރައްބު ތިޔަބައިމީހުންގެ މައްޗަށް ކަނޑައަޅުއްވާފައިވަނީ އެއިލާހު ފިޔަވައި އެހެންފަރާތަކަށް އަޅުކަން ނުކުރުމާއި އަދި މައިންބަފައިންގެ މައްޗަށް އިޙުސާންތެރިވުމަށެވެ. އެދެމީހުންގެ ތެރެއިން އެކަކު ނުވަތަ ދެމީހުން ތިބާގެ ގާތުގައި ހުރެ މުސްކުޅިވެއްޖެނަމަ އެދެމީހުންނަށް (އެންމެކުޑަމިނުން އަނިޔާވެރިވުމުގެ ގޮތުން) އުއްފުވެސް ނުބުނާށެވެ. އަދި އެދެމީހުންނަށް ހަޅޭއްފަޅޭޖަހައި ނުހަދާށެވެ. އަދި ހިތްހެޔޮކަމުގެ ބަސްތަކުން މެނުވީ މުޚާތަބު ނުކުރާށެވެ.\nوَاخْفِضْ لَهُمَا جَنَاحَ الذُّلِّ مِنَ الرَّ‌حْمَةِ وَقُل رَّ‌بِّ ارْ‌حَمْهُمَا كَمَا رَ‌بَّيَانِي صَغِيرً‌ا\n"އަދި އެދެމީހުންނަށްޓަކައި ތިބާގެ އޯގާވެރިކަމުގެ ފިޔަ ތިރިކޮށްލާށެވެ. އަދި ބުނާށެވެ. އޭ ރައްބެވެ. އެދެމީހުން އަހަރެން ކުޑައިރު ތަރުބިއްޔަތުކުރިފަދައިން، އެދެމީހުންނަށް ހެޔޮ ރަޙުމަތްލައްވާށިއެވެ."\nމައިންބަފައިންގެ މަޤާމަކީ ވަރަށްވެސް މަތިވެރި މަޤާމެކެވެ. އަދި އެދެމީހުންނަށް ހެޔޮކޮށް ހިތުމަކީ އަޅުގަނޑުމެން އެންމެންގެ މައްޗަށް ވާޖިބުވެގެންވާ ކަމެކެވެ. އަޅުގަނޑުމެންނަކީ އަޅުގަނޑުމެންގެ މައިންބަފައިންނަށް ހެޔޮކޮށް ހިތާ ބަޔެއްކަމުގައި ލައްވާށިއެވެ. މިއަދު އަޅުގަނޑުމެންނަށް މަތީގައިވާ އެވާ ބަދަވީ މީހާފަދައިން ކަންތައްކުރާ ކިތައް ޒުވާނުން އުޅޭ ބާޔޭ ސުވާލުކޮށްލަން ޖެހެއެވެ. މިއީ އަޅުގަނޑުމެން އެންމެން ވިސްނާލަން ޖެހޭ އަދި މުޖުތަމައުގައި މުހިންމުކަން ދޭން ޖެހޭ މައްސަލައެކެވެ. ގިނަ ފަހަރަށް މައިންބަފައިން މުސްކުޅިވީމާ އެބައިމީހުންނަށް އަޅާނުލެވެއެވެ. ނަމަވެސް ދުޢާއަކީ އަޅުގަނޑުމެންނަކީ އެފަދަ ބަޔެއްކަމުގައި ނުލެއްވުމެވެ.\nﷲ ސުބުޙާނަހޫ ވަތަޢާލާ އަންގަވާ ފަދައިން އަޅުގަނޑުމެންނަކީ އެބައިމީހުންގެ މައްޗަށް ހެޔޮދުޢާކޮށް ރަޙުމްކުރާ ބަޔެއްކަމުގައި ލައްވާށިއެވެ. އާމީން.\ndhivehi joke islamic story


ޝަރުޢީ ޙިޖާބުން ޙިޖާބުއެޅުމަށް ފަސްޖެހޭ ބައެއް ސަބަބުތައް – DhiSalafiyyah\nޝަރުޢީ ޙިޖާބުން ޙިޖާބުއެޅުމަށް ފަސްޖެހޭ ބައެއް ސަބަބުތައް\n18/01/2012 އުޚްތުންއައްޝައިޚް މުޙައްމަދު ސިނާން\nއިސްލާމީ ރިވެތި ޝިޢާރުތަކުގެ ތެރެއިން މުހިއްމު އެއްޝިޢާރަކީ އެދީނަށް ހެޔޮގޮތުގައި ތަބާވާމީހުންގެ ހެދުން އެޅުމުގެ ވައްޓަފާޅިއެވެ. އެބައިމީހުންނަކީ އިސްލާމްދީނުގެ މަތިވެރި މީޒާނުން ކިރާލައިގެން މެނުވީ ހެދުންލައި ޒީނަތްތެރިވެއުޅޭ ބައެއްނޫނެވެ. އެބައިމީހުންގެ ދިރިއުޅުމުގެ އެންމެހާ ކަމެއް ބިނާކުރަނީ އިސްލާމީ ބިންގަލުގެ މައްޗަށެވެ. އެދީނުގެ ޙުކުމްފުޅުތަކުގައި މަނާކުރައްވާފައިވާކަމެއްކަމުގައިވާނަމަ އެކަމަކުން ދުރުވެގަންނަބައެކެވެ. ބަޔާންވެ މިދިޔައީ ފުރިހަމައަށް ﷲއަށް ކިޔަމަންތެރި މީހުންގެ ޢަމަލުތައް ބައްޓަންކުރާނެގޮތެވެ.\nމިގޮތުން، މުސްލިމް އަންހެނުންގެ ޢިއްފަތްތެރިކަމަށާއި، ރައްކާތެރިކަމަށާއި، ސަލާމަތަށްޓަކައި ﷲ ސުބުޙާނަހޫ ވަތަޢާލާވަނީ އެކަނބަލުން ޝަރުޢީ ޙިޖާބުން ޙިޖާބުވުމަށް އަންގަވާފައެވެ. އެއްވެސް ޙާލެއްގައި އެއީ ބަޔަކަށް ދަތިއުނަދަގުލެއް ކުރިމަތިކުރެއްވުމަކަށް ނޫނެވެ. ހަމައެކަނބަލުންގެ ޢިއްފަތްތެރިކަމަށާއި، ރައްކާތެރިކަމަށާއި، ސަލާމަތަށްޓަކައެވެ. އެއީ އެކަނބަލުން ހެއްދެވި ޙިކުމަތްވަންތަ، މޮޅަށް ދެނެވޮޑިގެންވާ އިލާހުގެ އަމުރުފުޅެވެ. މިކަމާބެހޭ ވާހަކަތައް މިމަޢުޟޫޢާގުޅޭ ވަރަށްގިނަ ފޮތްފޮތުގައި ބަޔާންވެގެންވެއެވެ.\nނަމަވެސް ހިތާމައަކީ، މުސްލިމް އަންހެނުންގެ ތެރޭގައި މިމަތިވެރި ހެދުންއެޅުމުގެ ވަށްޓަފާޅިއަށް ފުރަގަސްދޭ މީހުން އުޅޭކަމެވެ. ޝަރުޢީ ޙިޖާބުން ޙިޖާބުވާން ޖެހުލުންވާމީހުން އުޅޭކަމެވެ. ކަމަކީ ބޭރުފުށުން އެންމެންނަށް ފެންނަކަމެއްކަމުގައިވުމުން މިކަމަށް ހުރަސްއަޅާ ތަފާތު އުޒުރުތަކެއް ހުރެދާނެއެވެ. މިއުޒުރުތަކާދެކޮޅަށް މީހާކުރަންޖެހޭ ޖިހާދަކީ ބޮޑުވެގެންވާ ޖިހާދެކެވެ. ޝަރުޢީ ޙިޖާބުން ޙިޖާބުވެއްޖެނަމަ އަތުވެދާނެ އިމްތިޙާނުތަކާ ދެކޮޅަށް ތިމާގެ އީމާންކަމާއި، ވިސްނުމާއި، ޤަބޫލުކުރުން ތަރުބިއްޔަތު ކޮށްގެންމެނުވީ މިކަމުގައި ފަލާޙާ ކާމިޔާބެއް ނުލިބޭނެއެވެ. މިގޮތުން މުސްލިމް އަންހެނުން ޝަރުޢީ ޙިޖާބުން ޙިޖާބުވުމަށް ހުރަސްއަޅާ ބައެއް ޢުޒުރުތަކުގެ ތެރޭގައި:\n1. އަހަރެންގެ ރައްޓެހިން އަހަރެން ދޫކޮށްލާނެއެވެ.\nއަހަރެންގެ ރައްޓެހިންގެ ތެރެއިން ބައެއް މީހުންނަކީ ބުރުގާނާޅާ ފެޝަނަށް ލޯބިކުރާބައެކެވެ. އަނެއްބައިމީހުންނަކީ ބުރުގާ އެޅިނަމަވެސް ފެޝަނެއްގެގޮތުން ބުރުގާ އަޅާ ބައެކެވެ. އިސްލާމްދީނުގައިވާ ބުރުގާއެޅުމަށް އަންގަވާދެއްވާފައިވާގޮތާ މިމީހުން ބުރުގާ އަޅާ ގޮތާ ޚިލާފެވެ.\nއަހަރެންގެ މިރައްޓެހިންގެ މަޖަލަކަށް ވެފައިއޮންނަނީ އިސްލާމްދީނުގައިވާ ގޮތަށް ބުރުގާއަޅާ މީހުންނަށް ކުޑައިމީސްކިޔުމެވެ. ޖޯކުޖެހުމެވެ. “ހާދަ ހޫނުގަދަވާނެއެވެ.” “ފެޝަނެއް ނުދަންނަބައެކެވެ.” މިއީ ހައްތަހާވެސް އަހަރެންގެ ރައްޓެހިންގެ ދޫމަތީ ބަސްތަކެވެ. އަހަރެން ޝަރުޢީ ބުރުގާއެއް އަޅައިފިނަމަ، ރައްޓެހިންގެ މިމަލާމާތުގެ ބަސްތަކަށް ކެތްކުރާނީ ކިހިނެއް ހެއްޔެވެ؟ މިގޮތަށް އެމީހުން އަހަރެންނާ ދިމާކުރާކަށް ނޭދެމެވެ. އެމީހުން އަހަރެން ބާކީކޮށް އެއްފަރާތްކޮށްލާނެކަމުގެ ބިރު އަހަރެންގެ ހިތުގައި އުފެދެއެވެ.\n2. އަހަރެންގެ ވަޒީފާ ގެއްލިދާނެއެވެ.\nއަހަރެންނަކީ މަތީ ވަޒީފާއެއްގައި އުޅޭ، ބޮޑު މުސާރައެއް ލިބޭ މީހެކެވެ. ވަޒީފާއަދާކުރާތަނުގެ މުވައްޒަފުންގެ ފަރާތުންނާއި މުޖުތަމަޢުގެ ފަރާތުން ނުހަނު މަތިވެރި ޤަދަރެއް ލިބިފައިވެއެވެ. މިވަޒީފާއަކީ އަހަރެން ވަރަށް ހިތްހަމަޖެހޭ ވަޒީފާއެކެވެ. މީހުންގެ ހިތްތަކުގައި އަހަރެންނަށް ދެވިފައިވާ ލޯތްބާއި އިޙްތިރާމު އަބަދުވެސް އެގޮތުގެމަތީ ދެމިއޮންނަން ބޭނުމެވެ. މިއެންމެހާ ކަމެއް، ބޮލުގައި އަޅާލާ “ފޮތިގަނޑަކަށްޓަކައި” ނަގާލުމަކީ އަހަރެންނަށް ވާނޭ ކަމެއް ނޫނެވެ. އެފަދަ ގޮތަކަށް ހުރެ ރަސްމީ ބައްދަލުވުންތަކާއި އިޖްތިމާޢީ ކަންތައްތަކުގައި އަހަރެން އުޅޭނީ ކިހިނެއް ހެއްޔެވެ؟ މީހުން އަހަރެންނާމެދު ބުނާނީ ކީކޭ ހެއްޔެވެ؟ އަހަރެންނާމެދު މީހުން ދެކެމުން އައިގޮތް މުޅިން ބަދަލުވެދާނެއެވެ. އަހަރެން ވަޒީފާއިން ކަނޑާލަ ފާނެއެވެ. ރަނގަޅު މުސާރައެއް ލިބޭ ވަޒީފާއެއް ނުލިބޭނެއެވެ. އޭރުން އަހަރެންނާއި ދަރިންގެ ޚަރަދުތައް ބަލަހައްޓާނީ ކިހިނެއް ހެއްޔެވެ؟\n3. އަހަރެންގެ އާއިލާއަކީ ފެޝަނަށް ލޯބިކުރާ އާއިލާއެކެވެ.\nއަހަރެންގެ އާއިލާގައި ބުރުގާއަޅާމީހުންނާއި ނާޅާމީހުން އުޅެއެވެ. މިއެންމެންނަކީވެސް ފެޝަނަށް ވަރަށް ލޯބިކުރާ ބައެކެވެ. ހެދުން އެޅުމުގައި އެއިރެއްގެ އެންމެ ހިނގާ ފެޝަނަކަށް ޚާއްޞަ ސަމާލުކަމެއްދޭ ބައެކެވެ. ޕާޓީތަކާއި އެހެނިހެން ހަފްލާތަކުގައި އާއިލާއެންމެން އެއްވައްތަރުން، އެހަފްލާއަކާގުޅޭގޮތަށް ހެދުން އެޅުމަކީ އާއިލީ އާދަކާދައެކެވެ. މަންމަވެސް ބުރުގާ އަޅައިގެން ހުއްޓަސް ޖިންސާއި، ބާރު ޓޮޕް ލައެވެ. ގޭގެ ކޮޓަރިތަކުގެ ރީތިވާ މޭޒުމަތި ފުރި ބަނޑުންލާފައިވަނީ ރީތިވާ މޭކަޕް ސާމާނުތަކުންނެވެ.\nދީނީ ޢިލްމު ޙާޞިލުކޮށްފައިވާ މީހެއްގެ ބަހަށް އަހަރެން އެންމެ ކުޑައިރުއްސުރެ މިއަދާހަމައަށް އުޅެމުން މިއައިގޮތް ބަދަލުކުރަންވީ ހެއްޔެވެ؟ މިއަދާޖެހެންދެން އަހަރެންނަށް ކިޔަވަދީ، އެންމެހާ ޚަރަދަކާއި، އެހީތެރިކަން ފޯރުކޮށްދެމުންގެންދިޔަ އާއިލާ މީހުންނާ ދެކޮޅަށް މިފަދަ ބަދަލެއް ގެންނާނީ ކިހިނެއް ހެއްޔެވެ؟ އެމީހުންނާ ދެކޮޅަށް ކަމެއްކުރާކަށް އަހަރެންނަކަށް ނުކެރޭނެއެވެ.\n4. މީހުންގެ ލޯތަށް އަހަރެންނާ ދިމާލަށް ހުއްޓޭނެއެވެ.\nޝަރުޢީ ބުރުގާއަކުން ބުރުގާ އަޅައިގެން މަގުމައްޗަށް ނުކުމެއްޖެނަމަ މީހުންގެ ނަޒަރު ޚާއްޞަކޮށް އަހަރެންނާ ދިމާލަށް ހުއްޓޭނެއެވެ. މީހުން ބުނެފާނެ ބަސްތަކަށް އަހަރެން ލަދުގަނެއެވެ.\n5. އަހަރެން މާރަނގަޅެވެ.\nދީނީ ތަފާތު ލިޔުންތަކުންނާއި، މަޖައްލާތަކުންނާއި، ސައިޓުތަކުގައި އަންހެނުން ބުރުގާ އެޅުމުގެ ވާހަކަ ވަރަށްގިނައިން ގެނެސްފައިވާތަން ފެނެއެވެ. އެއީ ރަނގަޅުގޮތްކަންވެސް އެނގެއެވެ. ނަމަވެސް މުސްލިމުންގެ ތެރޭގައި އިސްލާމްދީނުގައި އަންގަވާ ދެއްވާފައިވާގޮތަށް ބުރުގާ ނާޅަނީ ތިމަން އެކަންޏެއްނޫނެވެ. އެތައް ބަޔަކު އެބައުޅެއެވެ. މަގުމަތިން ދާއިރު ބަލާލިޔަސް، އޮފީސްތެރެއަށް ބަލާލިޔަސް ގިނަމީހުންނަށްވުރެ އަހަރެން ހެދުންއަޅާގޮތް މާރަނގަޅެވެ. އެހާވަރުން އެކަންކަމާނޫޅުނަސް ރަނގަޅުވާނެއެވެ.\n6. އިސްލާމްދީނަކީ ލުއިފަސޭހަ ދީނެކެވެ.\nއިސްލާމްދީނަކީ ލުއިފަސޭހަ ދީނެއްކަމުގައި ބުނާތީ އަޑުއިވެއެވެ. ބޮޑެތި ބުރުގާތައް އަޅައިގެން އުޅޭ މީހުންނަކީ ހަރުކަށިކަމަށް ލޯބިކުރާ، އަމިއްލައަށް އުނދަގޫ ޖެހިގެން އުޅޭ ބައެކެވެ. ބުރުގާއަޅައިގެން ގޭގައާއި މަގުމަތީގައި އުޅެން ހާދައުނދަގޫ ވާނެއެވެ. ހަމައެހާމެ ހޫނުގަދަވާނެއެވެ. އަދި ބުރުގާ އެޅުމުން ބިހިނަގައި، ބޯހިރުވާ، ބޮލުން އިސްތަށިފައިބާ، ބޮލުގަރިއްސައޭ ބުނާ އަޑު އަހަމެވެ. މިހާއުނދަގުލޭ ބުނާކަމެއް އިސްލާމްދީނުގައި އޮންނާނެ ހެއްޔެވެ؟ އިސްލާމްދީނަކީ ލުއިފަސޭހަ ދީނެކެވެ. އަހަރެން ނަމާދުކޮށް، ރޯދަމަހު ރޯދަހިފާ އުޅެމެވެ. އެހައިވަރުން ފުދޭނެއެވެ.\n7. އަހަރެންގެ މިނިވަންކަމެވެ.\nއަހަރެންގެ ހަށިގަނޑަކީ އަހަރެންގެ އަމިއްލަ މިނިވަން އެއްޗެކެވެ. އެހަށިގަނޑާމެދު ޢަމަލުކުރަންޖެހޭގޮތް އެނގޭނީ އަހަރެންނަށެވެ. އަހަރެންގެ އަމިއްލަ މިނިވަންކަމާ އެކަކަށްވެސް ނުބެހެވޭނެއެވެ. އަހަރެންނަށް ރީތިގޮތްގޮތަށް އަހަރެންގެ ހަށިގަނޑަށް ހެދުމަކީ އަހަރެންގެ މިނިވަންކަމެވެ.\n8. ދަތްހުރިދުވަހު ކާށި ކާނީއެވެ.\nބުރުގާއެޅުމަކީ ޒުވާންކަން ގެއްލުވާލާ ކަމެކެވެ. ބުރުގާ އަޅައިގެން އުޅޭ އަހަރެންގެ ބައެއް ރައްޓެހިން ފެނުމުން ހާދަ ހަޑިއެވެ. ހީވަނީ ދުވަސްވެފައިވާ ބައެއް ހެންނެވެ. ޒުވާންކަމުގެ ލައްޒަތްތައް އެމީހުންނަށް އެވަނީ ގެއްލިފައެވެ. އަދި އަހަރެން މިއުޅެނީ “ޓީނޭޖު” މިކިޔާ އުމުރުތަކުގައެވެ. އަދި އުމުރުގައި ވަރަށްދުވަސް ބާކީ އެބައޮތެވެ. މީހަކާ އިނދެފައި، ނުވަތަ މުސްކުޅިވުމުން ތަވްބާވެފައި ބުރުގާ އަޅާނީއެވެ. އެހެންނޫނީ ޒުވާންކަމުގެ މިދުވަސްތަކުން ލިބެންއޮތް ލައްޒަތުތައް ގެއްލިގެންދާނެއެވެ.\nބަޔާންވެމިދިޔައީ، އަޅުގަނޑުމެންގެ މުޖުތަޢުތެރޭގައި، ޝަރުޢީ ބުރުގާއިން ބުރުގާއެޅުމަށް ހުރަސްއަޅާ ބައެއްސަބަބުތައް ކުރުގޮތަކަށް ބަޔާންވެގެންނެވެ. މިޢުޒުރުތަކުގެ ސަބަބުން ނުވަތަ މީގެން ޢުޒުރެއް މެދުވެރިވުމުން ﷲގެ އަމުރުފުޅުން އިސްތިޘްނާ ވެވިދާނެ ހެއްޔެވެ؟\nލޮބުވެތި އުޚުތާއެވެ! އަޅުގަނޑުމެން ޤަބޫލުކުރާގޮތުގައި، ﷲ ސުބުޙާނަހޫ ވަތަޢާލާއީ ޙައްޤު އިލާހެވެ. އެއިލާހުގެ ފޮތް އަޅުގަނޑުމެންގެ ކުރިމަތީގައި މިއޮތީ ފެންނާށެވެ. އެފޮތުގައި، އެއިލާހު ވަނީ އެންމެހާ ކަމެއްގެ ބާރާއި، މީސްތަކުންގެ ރިޒްޤާއި، އެންމެހާ ކަމެއް ހިނގަމުން ދަނީ އެއިލާހުގެ ފުރިހަމަ ބައްލަވާވޮޑިގަތުމުގެ ދަށުން، އެއިލާހުގެ އަމުރުފުޅާއެކުގައި ކަމުގައި އަންގަވާފައެވެ. މިކަންކަމަކީ ﷲ އަކީ އިލާހެއްކަމުގައި އަޅުގަނޑުމެން އީމާންވާނަމަ ހިތުގެ އަޑިން ޤަބޫލުކުރުން ލާޒިމުކަންކަމެވެ. ހަމައެފަދައިން، ﷲ ވަނީ އެއިލާހުގެ ފޮތުގެ އެތައްތަނެއްގައި އެއިލާހުގެ އަމުރުފުޅުތަކަށާއި، އެއިލާހުގެ ރަސޫލާ ޞައްލަﷲ ޢަލައިހިވަސައްލަމައަށް ތަބާވުމަށް އަންގަވާ އަމުރުކުރައްވާފައެވެ. މިބަސްފުޅުތަކާމެދު ވިސްނާފިކުރުނުކުރަނީ ކީއްވެތޯއެވެ؟ ﷲ އެއިލާހުގެ ފޮތުގައި އަންގަވާ ކަންކަމާމެދު ވިސްނާފިކުރުކޮށްލުމަށް ވަގުތުކޮޅެއް ދޭށެވެ!\nﷲ ވަނީ އެއިލާހުގެ ފޮތުގައި މުސްލިމް އަންހެނުން ޝަރުޢީ ޙިޖާބުން ޙިޖާބުވުމަށް އަންގަވާފައެވެ. އެއީ ތިބާއަށް އުނދަގުލަކަށެއް ނޫނެވެ. ހަމަ ތިބާގެ ސަލާމަތާއި ރައްކާތެރިކަމަށާއި ބާއްޖަވެރިކަމަށެވެ. ﷲ ވަޙީ ކުރައްވާފައިވެއެވެ. ((يَا أَيُّهَا النَّبِيُّ قُلْ لأَزْوَاجِكَ وَبَنَاتِكَ وَنِسَاءِ الْمُؤْمِنِينَ يُدْنِينَ عَلَيْهِنَّ مِنْ جَلابِيبِهِنَّ ذَلِكَ أَدْنَى أَنْ يُعْرَفْنَ فَلا يُؤْذَيْنَ وَكَانَ اللَّهُ غَفُوراً رَحِيماً)) (الأحزاب: 59) މާނައީ: “އޭ ނަބިއްޔާއެވެ! ކަލޭގެފާނުގެ އަނބިކަނބަލުންނާއި ދަރިދަރިކަނބަލުންނާއި މުއުމިނުންގެ އަންހެނުން އެކަނބަލުންގެ ފޭރާންތަކުން ނިވާވެ ތިބުމަށް ކަލޭގެފާނު އެކަނބަލުންނަށް ވިދާޅުވާށެވެ! އެކަނބަލުން އެނގިގެން ވުމަށާއި (އެބަހީ އެކަނބަލުންނަކީ، ޢިއްފަތްތެރި އަދި މިނިވަން އަންހެނުންކަން އެނގިގެންވުމަށާއި) އެކަނބަލުންނަށް އުނދަގޫ ނުލިބުމަށް އެގޮތް މާ ގާތްކަން ބޮޑެވެ. ﷲއީ، ގިނަގިނައިން ފާފަ ފުއްސަވާ ރަޙީމްވަންތަ ރަސްކަލާނގެ ކަމުގައި ވޮޑިގެންވެއެވެ.” ސުބުޙާނަﷲ! މިއާޔަތުގައި ހަމައެކަނި ޙިޖާބުވުމަށް އަންގަވާފައި ﷲ ފުއްދަވާލެއްވީއެއް ނޫނެވެ. ހަމައެއާއެކު، އެކަމުގެ މުހިއްމުކަމާއި، އެކަމުގެ ބޭނުން މިއާޔަތުގެ ފަހަތުކޮޅުގައި އެވަނީ އަންގަވާ ދެއްވާފައެވެ. ތިބާއީ މުއުމިނު އަންހެނެއްކަމުގައި ވާނަމަ އަވަހަށް މިގޮވާލުމަށް އިޖާބަދިނުމަށް އަވަސްވެގަންނަށް ނުވޭތޯއެވެ؟\nޙައްޤަކީ ޝަރުޢީ ޙިޖާބުވުންކަމުގައި ތިބާއަށް ޤަބޫލުކުރެވޭނެކަމަށް އުއްމީދުކުރަމެވެ. ވީހިނދު، ޙައްޤު އެނގި ބަޔާންވެފައި ވަނިކޮށް، ބާޠިލު މަގުން ހިނގުމަށް ޚިޔާރުކުރާނީ ކިހާބޮޑު މޮޔައެއްތޯއެވެ؟ ވަގުތުފާއިތުވުމުގެ ކުރިން ޙައްޤަށް ރުޖޫޢަވެވަޑައިގަންނަވާށެވެ. ﷲ ގެ އަމުރުފުޅުތަކަށް ކިޔަމަންތެރިކަން އަދާކުރުމުގައި ސާބިތުވެ ހުންނަ، ރިވެތި ނަމޫނާއަކަށް ވާށެވެ. ﷲ ތިބާއަށް ރަޙްމަތް ލައްވާނެތެވެ!\nޝަރުޢީ ޙިޖާބު އެޅުމުގެ ސަބަބުން މުޞީބާތްތަކެއް ޖެހުމަކީ އެކަށީގެންވާކަމެކެވެ. އެކަމާ ހިތާމަކުރުމުގެ ބަދަލުގައި އުފާކުރާށެވެ. ﷲއަށްޓަކައި ތިމާގެ އަމިއްލަ އެދުން ދޫކުރާމީހަކަށްވުރެ މަތިވެރިމީހަކު ހުންނާނެތޯއެވެ؟ އެފަދަ މުޞީބާތުގެ ދަނޑިވަޅުތަކުގައި، ﷲ އަށް ރުޖޫޢަވުމުގެ ވަރުގަދަ ވާފަށުގައި ހިއްޕަވާށެވެ. އަބަދުވެސް ﷲ ގެ ނަޞްރު ލިބޭނީ އެއިލާހުގެ މަގުގައި ޘާބިތުވާ މީހުންނަށްކަން ހަނދާން ބަހައްޓަވާށެވެ. އެދިމާވާ މުޞީބާތްތަކަށް ކެތްކުރުމަކީ، ތިބާގެ ހެޔޮކަމުގެ ތިލަފަތް އިންތިހާއަށް ބަރުވެގެންދާނެކަމެއްކަން ދަންނާށެވެ. ތިބާ ފަދަ ކިތައްތައް ޞާލިޙު މުސްލިމް އަންހެނުން އެގޮތުގައި އުޅޭނެކަން ވިސްނާލައްވާށެވެ.\nހަނދާން ނައްތާނުލައްވާށެވެ! ﷲ ސުބުޙާނަހޫ ވަތަޢާލާއަށް ތަޤްވާވެރިވާ މީހުންނަށް އެއިލާހުގެ މަދަދާއި ނަޞްރު ލިބޭނެކަން ހަނދުމަކުރައްވާށެވެ. އެއިލާހު ދެއްވަން ހުރި އެއްޗެއް އެއްވެސް މީހަކަށް ނުހުއްޓުވޭނެއެވެ. އަދި އެއިލާހު މަނާ ކުރެއްވި އެއްޗެއް ދެވޭނެ ހަމައެކަކުވެސް ނުވެއެވެ. މުދަލަކީ ﷲގެ މުދަލެވެ. އަޅުގަނޑުމެންނަށް އޮތީ ﷲ އެންގެވިގޮތުގެ މަތީން އެހޯދުމަށް ސަބަބުތަކުގައި ހިފުމެވެ.\nޝަރުޢީ ޙިޖާބުން ޙިޖާބުވުމަކީ ތަޤްވާވެރިކަމެކެވެ. ތަޤްވާވެރިންނަށް ﷲ ދެއްވަވާފައިވާ އުފާވެރިކަން ބައްލަވާށެވެ. ((وَمَنْ يَتَّقِ اللَّهَ يَجْعَلْ لَهُ مَخْرَجاً * وَيَرْزُقْهُ مِنْ حَيْثُ لا يَحْتَسِبُ وَمَنْ يَتَوَكَّلْ عَلَى اللَّهِ فَهُوَ حَسْبُهُ)) الطلاق: 2-3 މާނައީ: “އަދި ﷲ އަށް ތަޤްވާވެރިވާމީހާ (ދަންނާށެވެ!) އެކަލާނގެ އޭނާޔަށް ނުކުންނާނެ މަގެއް ދައްކަވާނެތެވެ. އަދި ހީވެސްނުކުރާފަދަ ގޮތްގޮތުން އެކަލާނގެ އޭނާޔަށް ރިޒްޤު ދެއްވާނެތެވެ. އަދި ﷲއަށް ވަކީލުކުރާމީހާ (ދަންނާށެވެ!) ފަހެ، އޭނާޔަށް އެކަލާނގެ ފުދެއެވެ.” މިއާޔަތުގައި ﷲ އެއަންގަވަނީ އެއިލާހަށް ތަޤްވާވެރިވުމަށެވެ. އަޅުގަނޑުމެން ތަޤްވާވެރިވަނީނަމަ، ދުނިޔެއާއި އާޚިރަތުގައި ދިމާވާ އެންމެހާ މުޞީބާތްތަކުން ސަލާމަތްވާނެ މަގުދައްކަވާނެތެވެ. އަދި އެމީހަކަށް އެކަލާނގެ ރިޒްޤު ތަނަވަސްކޮށް ދެއްވާނެތެވެ. މިއީ ﷲގެ ވަޢުދުފުޅެކެވެ. އެއިލާހުގެ ވަޢުދުފުޅާ އެއިލާހު ޚިލާފުވެވޮޑިގެންނުވެއެވެ. އަދިވެސް ވަޙީ ކުރައްވާފައިވެއެވެ. ((وَمَنْ يَتَّقِ اللَّهَ يَجْعَلْ لَهُ مِنْ أَمْرِهِ يُسْراً)) الطلاق:4މާނައީ: “އަދި ﷲއަށް ތަޤްވާވެރިވާމީހާ (ދަންނާށެވެ!) އޭނާގެ ކަންތަކުގައި އެކަލާނގެ އޭނާޔަށް ފަސޭހަކަން ލައްވާނެތެވެ.”\nކަންމިހެން ހުރިއިރު، ﷲގެ އަމުރުފުޅު ތަކަށް އިޖާބަދޭށެވެ. ތިބާ ހިމާޔަތްކުރެއްވުމުގައި ﷲ ވޮޑިގެންވާނެތެވެ. ތިބާގެ ޢުޒުރުތަކަށްވުރެ، ﷲގެ އަމުރުފުޅު މީޒާނުގައި ބަރުވެގެންވާކަން ދަންނާށެވެ. ފަހެ، ﷲ އަށްވުރެ ބާރުގަދަ އެއްވެސް ފަރާތެއް ނުވެއެވެ. އަދި ވަކީލުކުރުމަށް އެއިލާހަށްވުރެ މަތިވެރިވެގެންވަނީ ފަހެ ކޮންފަރާތެއް ހެއްޔެވެ؟


BML In Card Dhookuran Fashaifi,Balaa Dhiyumuge Kurin Appointment Hehdhumah Edhijje - Vaguthu\nސިޔާސީ މުވައްޒަފުން އެޗްޕީއޭގެ އުސޫލަށް ތަބާވުމެއް ނެތް! - 20 މިނެޓް ކުރިން\nބީއެމްއެލްއިން ކާޑު ދޫކުރަން ފަށައިފި، ބަލާ ދިއުމުގެ ކުރިން އެޕޮއިންޓްމެންޓް ހެއްދުމަށް އެދިއްޖެ\nބޭންކް އޮފް މޯލްޑިވްސް (ބީއެމްއެލް) އަށް ބަލާ ދިއުމުގެ ކުރިން ކަސްޓަމަރުން އެޕޮއިންޓްމެންޓް ހެއްދުމަށް އެ ބޭންކުން ހަނދާންކޮށްދީފިއެވެ.\nމާލެ ސިޓީ ފުރަބަންދުގެ ހާލަތަށް ލުއި ލިބިފައިވުމާއެކު، ބީއެމްއެލް އިން ކާޑު ދޫކުރުމުގެ މަސައްކަތް ފަށާފައި ވަނީ މިއަދުއެވެ. ކާޑު ބަލާ ދިއުމަށް އެޕޮއިންޓް ހެއްދުމަށް އެއް ދުވަސް ކުރިން މެސެޖްް ކުރަން ޖެހޭނެއެވެ.\nމިގޮތުން ކޮންމެ ދުވަހަކު ޚިދުމަތް ލިބިގަތުމަށް، އޭގެ ކުރީ ދުވަހު ކަސްޓަމަރުންނަށް އެޕޮއިންޓްމެންޓް ހެދުމުގެ ފުރުސަތު ވަނީ ހުޅުވާލާފައެވެ.\nބީއެމްއެލްގެ ޕަބްލިކް ރިލޭޝަން މެނޭޖަރ މުހައްމަދު ސައީދު ވިދާޅުވީ، ހެލްތް ޕްރޮޓެކްޝަން އެޖެންސީ (އެޗްޕީއޭ)ގެ ގައިޑްލައިނާއި އެއްގޮތަށް އެޕޮއިންޓް ދޫކުރަމުންދާއިރު، ދުވާލެއްގެ މައްޗަށް މި ޚިދުމަތް ފޯރުކޮށްދޭނީ 300 ކަސްޓަމަރުންނަށް ކަމަށެވެ.\nސައީދު ވަނީ މިހާރުވެސް ބައެއް ކަސްޓަމަރުން އެޕޮއިންޓްމެންޓް ނަހައްދާ ކާޑު ހައްްދަން އަންނަކަން ފާހަގަކޮށްފައެެވެ.\n"މިސާލަކަށް އިނދެ ދާނެތާ ޕޮލިސް ހުއްދައެއް ނޫނީ ހުއްދަތައް ހުންނާތާ،، ޕޮލިސް ޕާމިޓްތައް، ވާގޮތަކީ އަހަރުމެން މި ދޭން ޖެހެނީ ޕޮލިސް ޕާމިޓަކަށް ނޫން، އަހަރުމެން ސާވިސް ދޭން ޖެހޭނީ އެޗްޕީއޭގެ ގައިޑްލައިނާއި އެއްގޮތަށް، އެޕޮއިންޓް ހައްދައިގެން، އެއް ފަހަރާ ހުއްދަ އޮވެދާނެ ދޯ ވަރަށް ބައިވަރު މީހުންނަށް، އެކަމަކު އަހަރުމެންނަށް އެތާ އެތެރެއަށް ވެއްދޭނީ ވަކި އަދަދަކަށް ތާ، ކޮންމެ ދުވަހަކުވެސް 300 ކަސްޓަމަރުންނަށް މި ދެނީ". ސައީދު ވިދާޅުވިއެވެ.\nބީއެމްއެލް އިން ބުނެފައިވާ ގޮތުގައި އެ ބޭންކުން ކާޑު ބަލައިގަތުމަށް، ބްރާންޗުގެ ނަމާއި، އައިޑީކާޑް ނުވަތަ ޕާސްޕޯޓް ނަމްބަރު އަދި ނަމާއި އެޑްރެސް، 455 އަށް އެސްއެމްއެސްއަކުން ފޮނުވުމުން އެޕޮއިންޓްމެންޓް ހެއްދޭނެ ކަމަށެވެ. އަދި އެޕޮއިންޓްމެންޓް ހަމަޖެހުމުން، ފުލުހުންގެ އިދާރާއިން އެސްއެމްއެސް މެދުވެރިކޮށް، ހުއްދަ ފޮނުވާނެ ކަމަށް ވެސް އެ ބޭންކުން ބުނެފައިވެއެވެ.\n"މިސާލަކަށް ބުނަންޏާ އަންގާރަ ދުވަހު، އެޕޮއިންޓްމެންޓް ހައްދަންޏާ ހޯމަ ދުވަހުގެ ދަންވަރު 12:00 އިން މިއަދު ހަވީރު 17:00 އާ އެޕޮއިންޓްމެންޓް ޕޯޓަލް ހުޅުވިފައި". ސައީދު ވިދާޅުވިއެވެ.\nއެ ބޭންކުގެ ކަސްޓަމާ ސާވިސް ސެންޓަރު ހުޅުވުމަށް ހަމަޖެހިފައި ވަނީ ހޯމަ އަންގާރަ އަދި ބުރާސްފަތި ދުވަހުއެވެ. މި ދުވަސްތަކުގައި ބޭންކުން ޚިދުމަތްދެމުން ދަނީ ހެނދުނު 9:30 އިން ފެށިގެން މެންދުރުފަހު 2:00 އާއި ހަމައަށެވެ.\nބީއެމްއެލް އިން ބުނީ ކާޑު ނަގަންދާ ކަސްޓަމަރުން، މާސްކު އަޅައިގެން ތިބުމާއެކު ގައިދުރުކަމަށް ސަމާލުކަންދީ، ސާވިސް ސެންޓަރަށް ދާއިރު އަމިއްލަ ގަލަމެއް ގެންދިއުމަށް އެދޭ ކަމަށެވެ.\nމީގެ އިތުރުން ބަލީގެ ނުރައްކާ ކުޑަކުރުމުގެ ގޮތުން، އުމުރުން ދުވަސްވީ މީހުންނަށް، ބޭންކަށް ނުދިޔަނަމަވެސް ކާޑު ފޯރުކޮށްދެވޭނެ އިންތިޒާމް ހަމަޖައްސައިދޭނެ ކަމަށް ބީއެމްއެލް އިން ވަނީ ބުނެފައެވެ. އެގޮތުން އެފަދަ ފަރާތްތަކުން އައިޑީ ކާޑް ނަމްބަރު ޖެހުމަށްފަހު ހުސް ތަންކޮޅެއް ދޫކުރުމަށްފަހު "Card Delivery"، މިގޮތަށް ޖެހުމަށްފަހު 7990200 ނުވަތަ 9990200 އަށް މެސެޖެއް ފޮނުވުމަށް ބީއެމްއެލް އިން އެދެއެވެ.\nޖޫން 1, 2020 20:37\nހަމައެކަނި އުމުރުން ދުވަސްވީމީހުންނަކަށް ނޫން. ގިނަދުވަހު ބޭސްކުރާ މީހުންނަށްވެސް ފުރުސަތު ހުޅުވަން ޖެހޭ BML#


އެމްޑީޕީގެ ވަފްދު ށ.އަތޮޅުގެ އިތުރު ހަ ރަށަކަށް ޒިޔާރަތްކޮށްފި – Maldivian Democratic Party\nއެމްޑީޕީގެ ވަފްދު ށ.އަތޮޅުގެ އިތުރު ހަ ރަށަކަށް ޒިޔާރަތްކޮށްފި\nށ.މިލަންދޫއިން އިބްރާހީމް ރާމިޒް\nމިހާރު މަތިއުތުރު ޕްރޮވިންސްގެ ށ.އަތޮޅަށް ޒިޔާރަތްކުރަމުންދާ އެމްޑީޕީގެ ވަފްދު އިއްޔެ އެއަތޮޅު މަރޮށި، ބިލެތްފަހި، ގޮއިދޫ، ކަނޑިތީމް، ނޫމަރާ އަދި ފޭދޫއަށް ޒިޔާރަތްކޮށް އެރަށްރަށުގައި ތިބި އެމްޑީޕީގެ ކެންޑިޑޭޓުންނަށް ތާއީދު ހޯދުމަށް މަސައްކަތްކޮށްފިއެވެ.\nއެމްޑީޕީގެ ޗެއަރޕާސަން އަލްއުސްތާޛާ މާރިޔާ އަޙުމަދު ދީދީ އިސްކޮށް ހުންނަވާ މި ވަފްދު ބިލެތްފައްސަށް ވަޑައިގެން އެރަށުން އެމްޑީޕީގެ ޓިކެޓްގައި ލޯކަލް ކައުންސިލް އިންތިޚާބުގެ ކައުންސިލަށް ވާދަކުރައްވާ4ކެންޑިޑޭޓުންނާއި، އެރަށް ހިމެނޭ ކަނޑިތީމް ދާއިރާއިން ކައުންސިލް އިންތިޚާބުގެ އަތޮޅު ކައުންސިލަށް އެމްޑީޕީގެ ޓިކެޓްގައި ވާދަކުރައްވާ ފަރާތްތަކަށް ދޮރުން ދޮރަށް ކެމްޕެއިންކުރާނޭ ގޮތާބެހޭ މައުލޫމާތު ދެއްވިއެވެ. މި މައުލޫމާތުތައް ދެއްވީ އެމްޑީޕީގެ ކެމްޕެއިން މީޑިއާ ޑައިރެކްޓަރ ފާތުމަތު ޝަހީދާއެވެ.\nގޮއިދޫއަށް ވަޑައިގެން އެރަސުގައި ކެމްޕެއިން ޖަގަހައެއް ހުޅުވުމުގެ އިތުރުން އެރަށުން އެމްޑީޕީގެ ޓިކެޓްގައި ވާދަކުރައްވާ ފަރާތްތަކަށް “ޑޯރ ޓު ޑޯ” ކެމްޕެއިން ކުރާނޭ ގޮތާ ބެހޭ މައުލޫމާތުދެއްވިއެވެ.\nލަފާފުރުމުގެ ދަތިކަން އިންތިހާއަށް ކުރިމަތިވެފައިވާ ނޫމަރާއަށް އެމްޑީޕީގެ ވަފްދު ވަޑައިގަތުމުން އެރަށުން އެމްޑީޕީއަށް ވަރަށް ހޫނު މަރުހަބާއެއް ކިޔާފައިވެއެވެ. އަދި ވޭތުވެދިޔަ 30 އަހަރުގެ ސަރުކާރުގައި އެރަށު ބަނދަރު ހަދައިދޭނޭ ކަމުގެ ހުވަފެން ކޮންމެ އިންތިޚާބަކާއި ދިމާކޮށް ދައްކައި އެކިފަހަރު އެކި ސަރަހައްދުގައި ބަނދަރުހަދަން ކަޑަ ޖަހާފައިވާ ކަމަށް އެރަށުން މި ވެބްސައިޓަށް މައުލުމާތުދިން އަންހެނަކު ބުންޏެވެ. ނޫމަރާގައި ވެސް އެމްޑީޕީން މިއަދު ޖަގަހައެއް ހުޅުވިއެވެ. “ފިކުރު”ގެ ނަމުގައި ހުޅުވި މި ޖަގަހަ ހުޅުއްވައިދެއްވީ އެމްޑީޕީގެ ޗެއަރޕާސަން މާރިޔާ އަހުމަދު ދީދީއެވެ. މި ޖަގަހަ ހުޅުއްވައިދެއްވުމަށްފަހު ޗެއަރޕާސަން ދެއްކެވި ވާހަކަފުޅުގައި ނޫމަރާ ފަދަ ކުޑަ ރަށަކުން އެމްޑީޕީގެ ފިކުރުހުރި ގިނަ އަދަދެއްގެ ބަޔަކު ފެންނަކަމީ އެމަނާ ވަރަށް އުފާފުޅުކުރައްވާ ކަމަށް ވިދާޅުވިއެވެ.\nފޭދޫގައި ވެސް އެމްޑީޕީން ޖަގަހައެއް ހުޅުވިއެވެ. މި ޖަގަހަ ހުޅުއްވައި ދެއްވުމަށްފަހު ޗެއަރޕާސަން އާއި މާފަންނު އުތުރު ދާއިރާގެ މެންބަރު އިމްތިޔާޒް ފަހުމީ އަދި ޑރ.މުސްތަފާ ވާހަކަފުޅުދެއްކެވިއެވެ.\nމި ވަފްދުގައި އެމްޑީޕީގެ ކެމްޕެއިން ކޮމިޓީއާއި މިއަތޮޅުގެ އެމްޑީޕީ ދާއިރާތަކުގެ ރައީސުން ބައިވެރިވެވަޑައިގަންނަވައެވެ.


Export aai import in libunu aamdhanee dhah vejje | Mihaaru\nއެމްޕީއެލް ކޮންޓެއިނާތައް ބަހައްޓާފައިވާ ސަރަހައްދު--ފޮޓޯ:އާކައިވް\n17 މާޗް 2019 - 13:04 1 comment\nކަސްޓަމްސް އިން އާންމުކޮށްފައިވާ ތަފާސްހިސާބުތަކުން ދައްކާ ގޮތުން މި އަހަރުގެ ފެބްރުއަރީ މަހު އާމްދަނީގެ ގޮތުގައި ލިބުނީ 240 މިލިއަން ރުފިޔާ އެވެ. މިދިޔަ އަހަރުގެ މި މުއްދަތުގައި އާމްދަނީގެ ގޮތުގައި 254 މިލިއަން ރުފިޔާ ލިބިފައިވެ އެވެ. މިއީ ގާތްގަނޑަކަށް ފަސް ޕަސެންޓުގެ ދަށްވުމެކެވެ.\nއެކްސްޕޯޓްކުރި މުދަލުގެ މިންވަރު މި އަހަރު ވަނީ 16 ޕަސެންޓު އިތުރުވެފަ އެވެ. އެގޮތުން މިދިޔަ ފެބްރުއަރީ މަހު އެކްސްޕޯޓްކުރި މުދަލުން ލިބުނު އާމްދަނީ 264 މިލިއަން ރުފިޔާގައި ހުރި އިރު 2018 ވަނަ އަހަރުގެ ފެބްރުއަރީ މަހު ލިބުނު އާމްދަނީ އަކީ 228 މިލިއަން ރުފިޔާ އެވެ.\nއިމްޕޯޓުކުރި މުދަލުގެ މިންވަރު ވެސް ވަނީ މިދިޔަ އަހަރާ އަޅާބަލާ އިރު މި އަހަރުގެ ފެބްރުއަރީ މަހު ވަނީ 10 ޕަސެންޓު ދަށަށް ގޮސްފަ އެވެ. އެގޮތުން 3.5 މިލިއަން ރުފިޔާގެ އާމްދަނީ ލިބިފައިވާ އިރު މިދިޔަ އަހަރުގެ އެ މުއްދަތުގައި ލިބުނީ 3.8 މިލިއަން ރުފިޔާ އެވެ.\nރާއްޖެއަށް އިމްޕޯޓުކުރި މުދަލުގެ ތެރެއިން 18 ޕަސެންޓުގެ މުދާ އެތެރެކޮށްފައިވަނީ ޔޫއޭއީންނެވެ. މީގެ އިތުރުން 17 ޕަސެންޓް ސިންގަޕޫރުން އިމްޕޯޓްކޮށްފައި ވާއިރު 15 ޕަސެންޓުގެ މުދާ އެތެރެކުރީ ޗައިނާއިންނެވެ. އިމްޕޯޓުކުރި މުދަލުގެ 10 ޕަސެންޓް މުދާ އިންޑިއާ އިން އެތެރެކޮށްފައި ވާއިރު ހަ ޕަސެންޓް އެތެރެކޮށްފައި ވަނީ މެލޭޝިޔާއިންނެވެ.\nއެންމެ ގިނަ މުދާ ރާއްޖެއިން އެކްސްޕޯޓްކޮށްފައިވަނީ ތައިލެންޑަށެވެ. އެއީ ބޭރުކުރި މުދަލުގެ 45 ޕަސެންޓެވެ. ރާއްޖެއިން އެކްސްޕޯޓު ކުރި މުދަލުގެ 11 ޕަސެންޓް ފޮނުވާފައި ވަނީ ޖަރުމަނަށެވެ. ފްރާންސަށް ވަނީ އަށް ޕަސެންޓްގެ މުދާ އެކްސްޕޯޓު ކޮށްފަ އެވެ. އަދި އިނގިރޭސިވިލާތަށް ހަ ޕަސެންޓް މުދާ ފޮނުވާފައިވެ އެވެ. އަދި އެމެރިކާ އަށް ފަސް ޕަސެންޓުގެ މުދާ އެކްސްޕޯޓް ކުރި އެވެ.\nއިތުރު ލިޔުންތައް އިމްޕޯޓް ޑިއުޓީ ކަސްޓަމްސް އިމްޕޯޓް/އެކްސްޕޯޓް ދައުލަތުގެ އާމްދަނީ


ހާލި ވައްޓާނުލާނެ ކަމަށް ރައީސް ނަޝީދު ވިދާޅުވުމުން ޝިފާގުގެ ރައްދެއް – My WordPress\nހާލި ވައްޓާނުލާނެ ކަމަށް ރައީސް ނަޝީދު ވިދާޅުވުމުން ޝިފާގުގެ ރައްދެއް\nއެމްޑީޕީން ހެދި ހާލި ވައްޓާލިޔަސް، ގާބިސް ނާޅާ ކަމަކަށް ނުވާނެ ކަމަށް ވިދާޅުވެ، ހޯމް މިނިސްޓްރީގެ ކުރީގެ ސްޓޭޓް މިނިސްޓަރު ޝިފާގު މުފީދު ވެރިކަން ކުރާ މައި ޕާޓީ، އެމްޑީޕީއަށް ހޫނު ރައްދެއް ދެއްވައިފިއެވެ.\nއިއްޔެ ބޭއްވި ލޯކަލް ކައުންސިލްތަކުގެ އިންތިޚާބުގައި ސަރުކާރާއި ވާދަވެރި ޕީޕީއެމްއިން ވަނީ، މާލެ ސިޓީ ކައުންސިލްގެ މެޖޯރިޓީ ހޯދައި، މީގެ ކުރިން އެމްޑީޕީއަށް ސުޕަރ މެޖޯރިޓީ ލިބުނު އައްޑޫ ސިޓީ ކައުންސިލްގެ ގޮނޑިތަކެއްވެސް އަތުލައިފައެވެ.\nމިކަމާއި ގުޅިގެން އެމްޑީޕީގެ ރައީސް މުހައްމަދު ނަޝީދު ވިދާޅުވީ ޕީޕީއެމްއިން އެމްޑީޕީގެ ހާއްޔަށް މިފަހަރު "ބިސް އަޅަައިފި" ކަމަށެވެ. ނަޝީދު މިހެން ވިދާޅުވީ މިއަދު އެމްޑީޕީގެ އޮފީހުގައި ބޭއްވި ނޫސްވެރިންގެ ބައްދަލުވުމެއްގައެވެ.\n"މިފަހަރު ކޮވެއްޔަށް ވީ ގޮތް ވެނިމިފައި މިއޮތީ. ހާލި ހެދީ އަޅުގަނޑުމެން. ކާޅު. ޕީޕީއެމްއިން ބިސް އަޅާފައި މިއޮތީ" ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވެފައިވަނީ، އެމްޑީޕީގެ ހާއްޔަކަށް ޕީޕީއެމްއިން ބިސް އެޅިޔަސް، ބުޅާ ހެދިގެން ހާލި ވައްޓާނުލާނެ ކަމަށެވެ.\nނަޝީދުގެ މިވާހަކައަށް ފާޑުވިދާޅުވެ، ޝިފާގް މިއަދު ކުރައްވާފައިވާ ޓްވީޓެއްގައި ވިދާޅުވެފައިވަނީ، އެމްޑީޕީން ބިސް ފީކުރީ ރައްޔިތުން "ބަނޑުދަށުލައިގެން" ކަމަށެވެ. ފިޔޮއް ނުކުތްއިރު، އެމްޑީޕީއަށްވުރެ، ގިނަވީ ޕީޕީއެމްގެ ފިޔޮއް ކަމަށްވެސް އޭނާ ވިދާޅުވިއެވެ.\n"ބުޅާ ހެދިގެން ހާލި ވައްޓާލައިފިނަމަ، ތަޅައިގެން ދާނީ ހާލީގައި ހުރި ގާބިސްތައް" ޝިފާގު ވިދާޅުވިއެވެ.\nއޭނާ ވިދާޅުވި ގޮތުގައި، ގާބިސް ގިނައިން އެޅީ އެމްޑީޕީއެވެ. އެހެންކަމުން، ހާލި ވައްޓާލިޔަސް، ގާބިސް ނާޅާ ކަމަކަށް ނުވާނެ ކަމަށްވެސް ޝިފާގު ވިދާޅުވިއެވެ.\nމިވަގުތު ނަތީޖާތަކަށް ބަލާއިރު، މާލޭ ސިޓީގެ މޭޔަރުގެ އިތުރަށް، 18 ގޮނޑީގެ ތެރެއިން އެމްޑީޕީއަށް ޔަގީން ކުރެވިފައި ވަނީ ހަތް ގޮނޑިއެވެ. މޭޔަރުގެ ގޮނޑިއާ އެކު ޕީޕީއެމް އިން 11 ގޮނޑި ޔަގީންކޮށްފައިވާ ކަމަށް ދައްކައެވެ.\nއައްޑޫ ސިޓީ ކައުންސިލަށް ބަލާއިރު، އެމްޑީޕީގެ ކެންޑިޑޭޓު އަލީ ނިޒާރު ވަނީ މޭޔަރުކަން ކަށަވަރުކޮށްފަ އެވެ. ނަމަވެސް 13 މެމްބަރުންގެ މައްޗަށް އެކުލެވޭ އައްޑޫ ކައުންސިލްގެ ބާކީ ހުރި 12 ގޮނޑީގެ ދެބައިކުޅަ އެއްބައި އެމްޑީޕީއަށް ވަނީ ގެއްލިފަ އެވެ. ޕީޕީއެމް އިން ތިން ގޮނޑި ނެގި އިރު، އަމިއްލަ ތިން ކެންޑިޑޭޓުން ވެސް ވަނީ ގޮނޑި ކާމިޔާބު ކޮށްފައެވެ.


GEMS ge hihdumaiy medhukandaali kan nuves dhenahurin: Uthama fandiyaaru | Mihaaru\nޚަބަރު / ކުރީގެ އުއްތަމަ ފަނޑިޔާރު އަބްދުﷲ ސައީދު\nޖެމްސްގެ ޚިދުމަތް މެދުކަނޑާލިކަން ނުވެސް ދެނަހުރިން: އުއްތަމަ ފަނޑިޔާރު\nޝަރީއަތުގެ އަޑު އެހުމަކަށް ފަހު، އުއްތަމަ ފަނޑިޔާރު ލޯންޗުގައި ގެންދަނީ. --ފޮޓޯ/މިހާރު\n30 އެޕްރީލް 2018 - 14:59\nގަވަމެންޓް އީ ލެޓާ މެނޭޖްމަންޓް ސިސްޓަމް (ޖެމްސް) ގެ ޚިދުމަތް ސުޕްރީމް ކޯޓުން މެދުކަނޑާލި ކަން އެނގިވަޑައި ނުގަންނަވާ ކަމަށް އުއްތަމަ ފަނޑިޔާރު އަބްދުﷲ ސައީދު މިއަދު ވިދާޅުވެއްޖެ އެވެ.\nއުއްތަމަ ފަނޑިޔާރުގެ މައްޗަށް ދައުލަތުން ކުރާ ދައުވާތަކުގެ ތެރެއިން، ލިޔެކިޔުން ބަދަލު ކުރުމަށް ސަރުކާރުން ގާއިމު ކޮށްފައިވާ ނިޒާމް، ޖެމްސްގެ ހުއްޓުމަކަށް ގެނައުމަށް އެންގެވި ކަމަށް ބުނެ އެމަނިކުފާނާ ދެކޮޅަށް ވަނީ ދައުލަތުގެ މަސައްކަތަށް ހުރަސް އެޅުމުގެ ދައުވާ އުފުލައިފަ އެވެ.\nދައުލަތުން ދައުވާ އުފުލި ކަމުގައިވި ނަމަވެސް، މީގެ ކުރިން ބޭއްވި އަޑުއެހުމުގައި އުއްތަމަ ފަނޑިޔާރު ވަނީ އެ ދައުވާ އަށް އިންކާރު ކުރައްވައިފަ އެވެ.\nއަދި މިއަދު ތިން ގަޑިއިރާއި 30 މިނިޓަށް ކްރިމިނަލް ކޯޓުގައި ބޭއްވި އަޑުއެހުމުގައި ވަނީ މި މައްސަލާގައި ދެ ފަރާތުން ހުށަހެޅި ހުށަހެޅުންތަކަށް ރައްދު ދީފަ އެވެ.\nއުއްތަމަ ފަނޑިޔާރުގެ މައްޗަށް ދައުވާ ކުރަނީ، ޖެމްސްގެ ޚިދުމަތް، މިދިޔަ ފެބްރުއަރީ4އަދި5ގައި ސުޕްރީމް ކޯޓުގައި ހުއްޓުމަކަށް ގެނައުމަށް އެންގެވި ކަމަށް ބުނެ އެވެ. މި މައްސަލަ އެމަނިކުފާނުގެ މައްޗަށް ސާބިތުވެއްޖެ ނަމަ، ހަތަރު މަހާއި 24 ދުވަހުގެ ޖަލު ހުކުމެއް އަންނާނެ އެވެ.\nޝަރީއަތުގެ މިއަދުގެ އަޑުއެހުމުގައި ކޮއްޅަށް ތެދުވެ ހުންނަވައި އުއްތަމަ ފަނޑިޔާރު ވިދާޅުވީ ދައުލަތުން ބުނާ ފަދަ ކަމެއް ހިނގިނަމަ، ސުޕްރީމް ކޯޓުގެ ރެޖިސްޓްރާ އާއި ޖުޑިޝަލް އެޑްމިނިސްޓްރޭޓަރާއި ކޯޕަރޭޓިވް މެނޭޖްމަންޓަށް އެނގޭނެ ކަމަށެވެ. އެކަމަކު، އެއީ ހިނގި ކަމެއް ނޫން ކަމަށް އެމަނިކުފާނު ވިދާޅުވި އެވެ.\nއުއްތަމަ ފަނޑިޔާރު ވިދާޅުވި ގޮތުގައި މިއީ އިޖުރާއުތަކާ ޚިލާފަށް ދައުލަތުން ހުށަހަޅައިގެން އުޅޭ ދައުވާއެކެވެ. އަދި މިއީ އާބިޓްރެރީ ޝަރީއަތެއް ކަމަށް ވިދާޅުވެ، ޝަރީއަތް ހިނގަމުންދާ ގޮތާ މެދު އެމަނިކުފާނު ވަރަށް ބޮޑަށް ހިތްޕުޅުހަމަނުޖެހިވަޑައިގެން ހުންނަވައި، ގޮނޑިކޮޅުގައި އިށީނދެ ވަޑައިގަތެވެ.\n"މިއީ އަޅުގަނޑު ނުވެސް ދެނަ ހުރި ކަމެއް. އަނެއްކާ ޓެކްނިކަލް މައްސަލަތަކެއް [އެ ދުވަހު] ނުވެސް އާދޭ،" ޖެމްސްގެ ޚިދުމަތް ހުއްޓުވުމަކަށް ގެނައި ކަމަށް ބުނާ މައްސަލަ އަށް އިޝާރާތް ކުރައްވައި އުއްތަމަ ފަނޑިޔާރު އަބްދުﷲ ސައީދު ވިދާޅުވި އެވެ.\nއެމަނިކުފާނު ވިދާޅުވީ ދައުލަތުން ދައުވާ ހުށަހަޅައިގެން އުޅެނީ އެއްވެސް މަގްސަދެއް އޮވެގެން ނޫން ކަމަށެވެ. އަދި ޖެމްސް ޚިދުމަތް ހުއްޓުވާނީ ކިހިނެއްތޯ އުއްތަމަ ފަނޑިޔާރު ސުވާލު އުފެއްދެވި އެވެ.\nއުއްތަމަ ފަނޑިޔާރު ވިދާޅުވީ ދައުލަތުން، ދައުވާ އުފުލީ އެމަނިކުފާނުގެ އަގު ވައްޓާލުމުގެ ބޭނުމުގައި ކަމަށެވެ. އެމަނިކުފާނުގެ މައްޗަށް އުފުލީ ހިޔާލީ ކަންކަމުގެ މައްޗަށް ބިނާކޮށް ކަމަށް ވިދާޅުވި އެވެ.\n"މިއީ ކުޅޭކުޅޭ ދައުވާތަކެއް،" ހުދު ކުލައިގެ ގަމީހެއް ތުރުކުރައްވައިގެން އަދި ނޫ ޓައިއެއް އަޅުއްވައިގެން ހުންނެވި އުއްތަމަ ފަނޑިޔާރު ކޮޅަށް ތެދުވެ ހުންނަވައި ފަނޑިޔާރުގެ ސަމާލު ކަމަށް ގެންނެވި އެވެ.\nއުއްތަމަ ފަނޑިޔާރު ވިދާޅުވީ ފެބްރުއަރީ މަހުގެ4ވަނަ ދުވަހު އެމަނިކުފާނު ގިނަ ވަގުތު ސުޕްރީމް ކޯޓުގައި ހޭދަކުރައްވާފައި ނުވާނެ ކަމަށެވެ. އެ ކޯޓަށް އެ ދުވަހު ވަޑައިގަތީ ވެސް ޕްރޮސެކިއުޓާ ޖެނެރަލް ހުށަހެޅި ކަމަކާ ގުޅިގެން ޖަވާބުދާރީވުމުގެ ގޮތުން ކަމަށް ވެސް އެމަނިކުފާނު ވިދާޅުވި އެވެ. އެކަމަށް ޖަވާބުދާރީވުމުގެ ގޮތުން ޝަރީއަތުގެ މަޖިލީހެއް އެ ދުވަހު ބޭއްވި ކަމަށް އެމަނިކުފާނު ވިދާޅުވި އެވެ.\nއުއްތަމަ ފަނޑިޔާރު ވަނީ މިހާރަކަށް އައިސް ޝަރީއަތްތައް ހިންގާ ގޮތާ މެދު ކަންބޮޑުވުން ފާޅުކުރައްވައި، ފްރޭމް ކުރުމުގެ ބޭނުމުގަ އާއި ޖިނާއީ އަދުލުގެ ނިޒާމުގެ އަގު ވައްޓާލުމުގެ ގޮތުން ގިނަ ދައުވާތަކެއް ކުރަމުންދާ ކަމަށް ވިދާޅުވެފަ އެވެ.\nމިއަދުގެ އަޑުއެހުމުގައި ދައުލަތުން ވަނީ އުއްތަމަ ފަނޑިޔާރާ ދެކޮޅަށް ހެކިތައް ހުށަހަޅައިފަ އެވެ. ދިފާއީ ވަކީލުންނަށް ހެކި ހުށަހެޅުމުގެ ފުރުސަތު ދީފައި ވަނީ އަންނަ ބުދަ ދުވަހުގެ 12 ޖެހުމުގެ ކުރިންނެވެ. އަދި ދެން އޮންނަ އަޑުއެހުމުގައި އޮންނާނީ ދައުލަތުގެ ވަކީލުންގެ ހެކި ބަސް ނެގުމެވެ. އެ އަޑުއެހުން އޮންނަ ތާރީޚެއް ފަހުން ދެ ފަރާތަށް އަންގަވާނެ ކަމަށް ފަނޑިޔާރު އިބްރާހިމް އަލީ ވަނީ ވިދާޅުވެފަ އެވެ.\nކުށްކުރުން ކްރިމިނަލް ކޯޓް ސުޕްރީމް ކޯޓް ޖުޑީޝަރީ ކުރީގެ އުއްތަމަ ފަނޑިޔާރު އަބްދުﷲ ސައީދު\n19 ކޮމެންޓް, 70 ރިއެކްޝަންސް\nއެކި ކަންތަކުގައި އެކަކަށް ދައުވާކުރުމީ އަޖައިބު އަންތަރީސްވާކަމެއް! ހެކިނެތި މީހަކަށް ކުރާ ދައުވާތަކުން ބަންދުކުރުމީ އަނިޔާވެރިކަމެއް!\nނޭޝަނަލް ސެންޓަރފޯ އިންފޮމޭޝަން ޓެކްނޮލޮޖީ\nޖެމްސް ޚިދުމަތް އެންސީއައިޓީި ނޫން ބަޔަކަށް ނުހުއްޓުވޭނެ! އެންސީއައިޓީގެ ކަމަކުން ބައެއް ދުވަސް ދުވަހު ޖެމްސްގެ ޚިދުމަތް ވަގުތު ކޮޅަކަށް މެދުކެނޑޭ! އެދުވަސްތަކަށް ކީއްވެތޯ ދައުވާ ނުކުރަނީ!\nއެކި ނަންނަމުގައި ފަތި ފައްޗަށް ދައުވާ,\nހަމަ ވިދާޅުވި ގޮތެއް\nސުޕްރީމް ކޯޓުން "ޖިމްސު"ގެ ޚިދުމަތް މެދު ކެޑުމަކީ ދައުލަތް ހުއްޓޭ ކަމެކޯލައެވެ.އެކަމަކު ފުރާޅުން ޓިނު ނަގާގެން ސުޕްރީމް ކޯޓްގެ އުއްތަމަ ފަނޑިޔާރު ގެންގޮސް ހައްޔަރު ކުރުމަކީ ދައުލަތް ހުއްޓޭ ކަމެއް ނޫނެވެ.އަޅެ ކިކޭ ބުނާނީ ދޯ؟ ހިތުހިރި ގޮތެކެވެ.\nޤާނޫނު އަސާސީގެ ބެލެނިވެރި ފަރާތްކަމަށް ބުނަމުންއައި ބާރު ގަދަ ފަރާތާއި، ގާނޫނު އަސާސީގައި މީގެ ކުރިން ރައީސުލްޖުމްހޫރިއްޔާގެ ބާބުގެ ފަހަތުގައި އޮއްވައި އެ ބާބުގެ ކުރިޔަށް ނެރުނު ރައްޔިތުންގެ ބާރު މިއަދު އޮތް ނިކަމެތި ހާލު ނިކަން ދެކެބަލާށެވެ. ބާރު އޮންނަނީ ދެއްވި ފަރާތުން އެބާރު ގެންދަވަންދެނެވެ. މިއަދު ބާރު އޮތް ފަރާތްތަކުގެ އަތްމަތީގައި އަބަދު އެބާރު ދެމިއޮންނާނެކަމަށް ހީކުރަނީ ކީއްވެބާވައެވެ.\nއަހަރެން ވަރަށް ދެރަވޭ އަބްދުﷲ ސަޢީދަށް ވާގޮތް ފެނިފައި. އެކަމަކު އޭނާވެސް ހަމަ މިގޮތަށް ކިތައް މީހުންނަށް ޝަރީޢަތް ހިންގި؟ އިންސާފު ޤާއިމުކުރުމަކީ ކުޅޭ ކުޅޭ ކުޅިވަރަކަށް ހެދީމަ މިއޮތީ ނަތީޖާ ފެންނަން. ފެށުނީއްސުރެ ގޮތުގައި ހުންނެވިނަމަ ތިޔަހެން ނުވާނެ. ޖެމްސްހުއްޓުން ކުށަކަށްވާން ނުޖެހެންވީ އެއްވެސް ސަބަބެއް ނެތް ސިވިލް ކޯޓުގެ މުވައްޒަފަކު ބާތިލުކޮށްފައިވާ މައްސަލައެއް ވެބްސައިޓަށް ލުމުން ޤާޟީ ކުށްވެރިވި ގޮތަށް.\nދެން އެންމެ ރަނގަޅޭ، އުއްތަމަފަނޑިޔާރުގެ މައްޗަށް ދައުވާކުރަނީ، ފެބްރުއަރީ4އަދި ފަހެއްގައި، ޖެމްސްގެ ޚިދުމަތް ހުއްޓުވައިގެން ކަމަށްބުނެ، އެއީ ކުށަކަށްވާތީއޭ ކިއާފަ، ދެން ކޮބައިތަ އެކެއް ފެބްރުއަރީގަ އުއްތަމަފަނޑިޔާރުވެސް ހިމެނޭ ގޮތަށް ފަސްފަނޑިޔާރުންގެ އިއްތިފާގުން ސްޕްރީމް ކޯޓުން ނެރުނު އަމުރު ތަންފީޒު ނުކުރިއަބައެއްގެ މައްޗަށް ދަޢުވާ ކުރަނީ ކޮން ދުވަހަކުންތަ، ކޮންމެވެސް ބޭފުޅަކު އެމައްސަލަ ސްޕްރީމް ކޯޓަށް ހުށަހަޅާބަލަ، އަޅުގަނޑަކުވާ ދަންނަކަމެއް ނޫނިއްޔަ.\nމަޖްލީސް ހުއްޓިގެން ދައުލަތް ނުހުއްޓޭ..އެކަމަކު ޖިންސް" ހުއްޓިގެން ދައިލަތް އެބަހުއްޓޭ..ހެހެހެ އެކަމަކު ތިބުނާ "ޖެމްސް" ނުވެސް ލިބޭ ހިސާބު މި ޤައުމުގައޮ އެބަހުއްޓެވެ.އަޑު ނާހާ މީހުނަ ވެސް އެބަ ތިއްބެވ3\nޢުއްތަމަ ފަޑިޔާރަށް ފޯނުގެ ޚިދުމަތް ކެންޑޭނެތަ؟ ޢެފަދަ ކަމެއްތީ! ޖެމްސް އަކީ އެން.ސީ.އައިޓީގެ ސާރވާގައި ހުންނަ ވެބްއެޕްލިކޭޝަނެއް(ވެބްސައިޓެއް ކަހަލައެއްޗެއް). ޢެ ސިސްޓަމުގެ ޚިދުމަތް ކެޑުމަކީ އުއްތަމަ ފަޑިޔާރަށް ކުރެވޭނެ ކަމެއްނޫން.\nތިޔަހެން ވީޔާ އެދުވަހު ތިބުނާ ޖެމްސް ހަލާކުވެފަހުރީޔާ ވާނެދޯ ކުށަކަށް !\nދެން އިންގޭ އެއްވެސް ކަމެއް ނޯންނާނެ\nއެއީ އެކަން އޮންނަން ޖެހޭ ގޮތޭ، ޖެމްސްގެ ޚިދުމަތް ހުއްޓުވީމަ ކުށެއް، ސްޕްރީމް ކޯޓުން ނެރުނު އަމުރު ތަންފީޒު ނުކުރުމަކީ ކުށެއް ނޫންބާ! ފުރަތަމަ އެކެއް ފެބްރުއަރީގެ ވާހަކަ ދައްކާފަ ހަތަރެއް އަދި ފަހެއް ފެބްރުއަރީގެ ވާހަކަ ދައްކަން އުޅުނިއްޔާ މާތާހިރުވާނެ.


League foarigadha vee Liverpool aai Chelsea ge sababun: Sterling | Mihaaru\nލިވަޕޫލާ ދެކޮޅަށް ކުޅުނު މެޗެއްގެ ތެރެއިން ވެން ޑައިކް (ކ) އަތުން ސްޓާލިން ބޯޅަ ހޯދަން މަސައްކަތްކުރަނީ.-- ފޮޓޯ: އޭއެފްޕީ\n26 ޑިސެމްބަރ 2018 - 09:39\nމިދިޔަ ސީޒަނުގައި ސިޓީން ވަނީ ބޮޑު ތަފާތަކާ އެކު 100 ޕޮއިންޓް ހަމަކޮށް ލީގު ޗެމްޕިއަންކަން ހޯދައިފަ އެވެ. އެކަމަކު މި ފަހަރު ސިޓީ އަށް ވަނީ މިދިޔަ ސީޒަނުގައި ނެގި ލީޑުނަގަން އުނދަގޫވެފަ އެވެ. އަދި ލީގު ދެބައިވިއިރު ސިޓީ ދެ ވަނައިގައި އޮތީ އެއް ވަނައިގައި އޮތް ލިވަޕޫލަށް ވުރެ ހަތަރު ޕޮއިންޓް ފަހަތުގަ އެެވެ.\n"މި ފަހަރު އަހަރެމެންގެ އެބައޮތް ވަރަށް ވަރުގަދަ ދެ ވާދަވެރިން. އެއީ ލިވަޕޫލާއި ޗެލްސީ. މި ދެ ޓީމުގެ ސަބަބުން ލީގު އިތުރަށް ފޯރިގަދަވެއްޖެ. މި ދެ ޓީމު ވަރުގަދަނުވި ނަމަ ސިޓީ އަށް ލީގު ފަސޭހަވެ ފަހު މެޗުތަކަށްދާއިރު ފޯރިއެއް ނެތި ފޫހިކޮށްދާނީ،" މި ފަހަރު ސިޓީ އަށް މޮޅު ކުޅުމެއް ދައްކަމުން އަންނަ ސްޓާލިން ބުންޏެވެ.\nލިވަޕޫލް ދޫކޮށް 2015 ވަނަ އަހަރު ސިޓީ އަށް ސްޓާލިން ސޮއިކުރީ 49 މިލިއަން ޕައުންޑަށެވެ. ލިވަޕޫލުގައި ހޭދަކުރި އެންމެ ފަހު ސީޒަނުގައި ސްޓާލިން ވަނީ އެ ޓީމާ އެކު ލީގު ހޯދުމާ ގާތަށް ޖެހިލައިފަ އެވެ.\n"އެ ފަހަރު ލީގުގައި އޮތް އެންމެ ވަރުގަދަ ޓީމަކީ އަހަރެމެން (ލިވަޕޫލް). އެކަމަކު ވަރުގަދަ ޓީމު ކަނޑައަޅާނީ ހޯދާ ކާމިޔާބީން. އަހަރެމެންނަށް ތަށީގައި އަތްލުމުގެ ނަސީބު ނުލިބުނު. އެއީ މަދުވި ބަޔަކީ،" ސްޓާލިން ބުންޏެވެ.\nއޭނާ ބުނީ މިހާރު ލިވަޕޫލުގައި އޮތީ އެ އަހަރު އޮތް ޓީމާ އަޅާކިޔާއިރު މާ ވަރުގަދަ ޓީމެއް ކަމަށެވެ.\n"ލިވަޕޫލްގައި މިހާރު އޮތް ޓީމު ހުރިހާ ގޮތަކުން ވެސް ތަފާތު. ބޮޑު ހަރަދުކޮށްފައި ގެނައި ކުޅުންތެރިން އަންނަނީ ތަފާތު ދައްކަމުން. ސިޓީ އަށް އަސްލު އޮތް ޗެލެންޖަކީ ލިވަޕޫލް،" ކުރީގެ ޓީމާ ބެހޭގޮތުން ސްޓާލިން ބުންޏެވެ.\nލީގުގައި އެންމެ ފަހުން ސިޓީ ކުޅުނު މެޗުން ވަނީ އަމިއްލަ ދަނޑުގައި ކްރިސްޓަލް ޕެލަސް އަތުން ބަލިވެފަ އެވެ. ލީގުގައި މިރޭ ރަށުންބޭރުގައި ލެސްޓާ ސިޓީއާ ދެކޮޅަށް ކުޅޭ މެޗުން މޮޅުވެ އަލުން ފޯމަކަށް އެޅެން މަސައްކަތްކުރާނެ ކަމަށް ސްޓާލިން ވަނީ ބުނެފަ އެވެ. ސިޓީ އާއި ލެސްޓާ މެޗު ފަށާނީ މިރޭ ރާއްޖެ ގަޑިން 8 ޖަހާއިރު އެވެ.


SunOnline: Vaki gaumakaa jehigathun, thikulhenee alifaanaa\nއަހުމަދު ސާއިލް އަލީ 05 Dec 2021, 08:11\n"މިނިވަންކަމުގެ ދިފާއުގައި ދިވެހީން" ނަމުގައި އިދިކޮޅުން ކުރިއަށްގެންދާ ގައުމީ ހަރަކާތުގެ ތެރެއިން ބޭއްވި ސުލްހަވެރި ހަރަކާތުގެ ތެރެއިން -- ސަން ފޮޓޯ/ މުހައްމަދު ހައްޔާން\nއިންޑިއާއިން ނުދީފިއްޔާ ދިވެހީން ތިބޭނީ ނުކައި ކަމަށް ސިޔާސީ އެއްބަޔަކު ބުނެއެވެ. އަނެއް ބަޔަކު ބުނަނީ ޗައިނާއިން އެހީ ނުވިއްޔާ ރާއްޖޭގައި ތަރައްގީ މަޝްރޫތައް ނުހިންގޭނެ ކަމަށެވެ. ނަމަވެސް އެ ދެ ވާހަކައަކީ ވެސް އެ ސިޔާސީ މީހުން އެ މީހުންގެ އަމިއްލަ އެދުމަށް ދައްކާ ހޮޅި ވާހަކައެކެވެ. ވަކި ގައުމެއްގެ އުނގަށް ސިޔާސީ މީހުން ވެއްޓެނީ އަމިއްލަ ފައިދާއަށެވެ. އެ ފައިދާ ނެގުމަށް ތިމާމެން އެ ގައުމެއް ބުނިހާ ކަމެއް ކުރަނީއެވެ. އޭގެ ތެރެއިން ތިމާއަށް އެހީވާ ގައުމާ ވާދަވެރި އަނެއް ގައުމާ ޖައްސާލައި އެއަށް މިއަށް ގޮވަނީއެވެ. ސުވާލަކީ މިއީ ހަމަ މިކަން ކުރަން ޖެހޭ ގޮތްތޯއެވެ؟\nރައީސް މައުމޫން އަބްދުލްގައްޔޫމްގެ ދިގު 30 އަހަރަށް ބަލާއިރު ޖުމުލަކޮށް ފެންނަން އޮތީ ވަރަށް ހަރުދަނާ ހާރިޖީ ސިޔާސަތަކެވެ. އެއްވެސް ގައުމެއްގެ އުނގަކަށް ނުވެއްޓެވެ. ގައުމުތަކާ ބާއްވަމުން ދިޔައީ ޑިޕްލޮމެޓިކް ރަނގަޅު ގުޅުމެކެވެ. ގިނަ ގައުމުތަކަކުން ރާއްޖެއަށް ގިނަ އެހީތަކެއް ހޯދިއެވެ.\nއެތައް ހާސް މަޝްރޫއެއް ހިލޭ ސާބަހަށް ހިންގިއެވެ. ނަމަވެސް ރައީސް މުހައްމަދު ނަޝީދު ވެރިކަމާ ހަވާލުވެވަޑައިގެން އެ ސިޔާސަތު އަނެއް ކޮޅަށް ޖެއްސެވިއެވެ. އެމަނިކުފާން މިހާރެކޭ އެއްގޮތަށް އޭރު ވެސް އިސްކުރެއްވީ އިންޑިއާއެވެ. މާބޮޑަށެވެ. އޭގެ ފަހުން ވެރިކަމާ ހަވާލުވެވަޑައިގެން ރައީސް އަބްދުﷲ ޔާމީން ވެސް ގެންގުޅުއްވީ ވަކި ގައުމަކަށް މާބޮޑަށް ބަރޯސާވާ ހާރިޖީ ސިޔާސަތެކެވެ. ޔާމީން ގާތްކުރެއްވީ އަވައްޓެރި އިންޑިއާއާ އެންމެ ވާދަވެރި ޗައިނާއެވެ. އެއީ ވެސް މާބޮޑަށެވެ.\nމިހާރުގެ ހާލަތަށް ބަލާއިރު މިއޮތީ އޭގެ އަނެއް ކޮޅެވެ. ހަގީގަތަށް ބުންނަންޏާ މި ސަރުކާރަށް އިންޑިއާއާ ނުލައި އެއްކަމެއްވެސް ނުވެއެވެ. ހާރިޖީ ސިޔާސަތަށް ބެލިޔަސް، ޕްރޮޖެކްޓެއް ހިންގިޔަސް މުޅިން އިސް ކުރަނީ އިންޑިއާއެވެ. ބައެއް މިނިސްޓަރުންނާއި ސަރުކާރުގެ މަޖިލިސް މެމްބަރުންގެ އިތުރުން ސަރުކާރުގެ އިސް މަގާމުތަކުގައި ތިއްބެވި ބައެއް ބޭފުޅުންގެ އަމަލުތައް ހުރީ ކަންބޮޑުވާން ޖެހޭ ދަރަޖައިގައެވެ. އިންޑިއާއިން ބޭނުންވެއްޖެ ނަމަ ރާއްޖެ ހިފޭނެއޭ ވެސް އެބަ އެގައުމުތަކުގެ ނޫސްތަކުގައި ވިދާޅުވެއެވެ.\nބޮޑު ދެބާރުގެ ހަނގުރާމައަށް ކުޑަކުޑަ ރާއްޖެ\nއިންޑިއާ އާއި ޗައިނާއަށް ބަލާއިރު މިއީ ދުނިޔޭގެ އެންމެ ބޮޑެތި ބާރުތަކުގެ ތެރޭގައި ހިމެނޭ ދެ ގައުމެވެ. އިންޑިއާ އާއި ޗާއިނާއަކީ އެއްއިރެއްގައި ވެސް މާ ގުޅުން ރަނގަޅު ދެ ގައުމެއް ނޫނެވެ. އަނެއްކޮޅުން ޗައިނާއަކީ އިންޑިއާގެ އެންމެބޮޑު ދުޝްމަނުންގެ ގޮތުގައި ފާހަގަކުރެވޭ ޕާކިސްތާނުގެ އެންމެގާތް އެކުވެރިޔާ އެވެ. މީގެ ކުރިން އެ ދެގައުމުން ވަނީ ހިމާލިޔާ ބޯޑަރު ކައިރީ ސަރަހައްދެއްގެ މިލްކުވެރިކަމުގައި ވަރަށް ވަރުގަދަ ހަނގުރާމައެއް ވެސް ކޮށްފައެވެ. އެހާ ނުރައްކާ ވާދަވެރި ކަމެއްގެ ތެރެއަށް ރާއްޖެ ފަދަ ކުޑަ ގައުމަކުން ވަންނައިރު އެ ހަދަނީ ބޮޑު ގޯހެކެވެ.\nޔާމީންގެ ވެރިކަން ނިމުމަކަށް ގެންނަން އޭރުގެ އިދިކޮޅު ފަރާތްތަކުން މަސައްކަތް ކުރިއިރު އެންމެ ބޮޑަށް ވިއްކި އެކައްޗަކީ އެ ސަރުކާރުން ކުރި ކަމަށް ބުނާ ވައްކަންތަކެވެ. އަނެއް ކަމަކީ ޗައިނާއަށް ރާއްޖެ ދަރާ ވިކިއްޖެކަމެވެ. ޔާމީންގެ ވެރިކަމުގައި ރާއްޖޭގައި އޭގެ ކުރިން ނުހިންގާފަދަ ބޮޑެތި އެތައް މަޝްރޫއެއް ހިންގިއިރު އެކަންކަން ކުރީ ޗައިނާގެ އެހީ އާއި ލޯންގެ ފައިސާގައެވެ.\nއެހެންވެ، އެއީ ޗައިނާއަށް ރާއްޖެ ވިކުން ކަމަށް އޭރުގެ އިދިކޮޅު ފަރާތްތަކުން ސިފަކުރިއެވެ. ހާއްސަކޮށް އިންޑިއާއާ ގާތް ނަޝީދު ގެންދެވީ އެކި ޕްލެޓް ފޯމްތަކުގައި ދަރަނީގެ ގޮތުން ޗައިނާއިން ރާއްޖެ އަޅުވެތި ކޮށްފައިވާ ކަމަށް ވިދާޅުވަމުންނެވެ. ނަޝީދާއި އެމްޑީޕީން ޗައިނާ ސިފަ ކުރީ އެއީ ރާއްޖެއަށް އޮތް ބޮޑު ބިރެއްގެ ގޮތުގައެވެ. ފާޅުކަން ބޮޑުގޮތެއްގައި ޗައިނާއަށް ބަހުގެ ހަމަލާތައް ދިނެވެ.\nމިހާރުގެ އިދިކޮޅު ފަރާތްތަކުން އިންޑިއާ ސިފަ ކުރަނީ ރާއްޖެއަށް ބޮޑު ނުރައްކަލެއްގެ ގޮތަށެވެ. އެގައުމުގެ ސިފައިން ރާއްޖޭގައި ތިބެގެން މަސައްކަތް ކުރަނީ އެކިގޮތްގޮތުން ނުފޫޒު ފޯރުވަން ކަމަށް ބުނެއެވެ. ހަމައެކަނި ޕޯޑިއަމްތަކުގައި އެވާހަކަ ދައްކަނީއެއް ނޫނެވެ. "އިންޑިއާ އައުޓް" ގެ ނަމުގައި މުޒާހަރާތަކާއި ހަރަކާތްތައް ވެސް ބާއްވަނީއެވެ. އަވައްޓެރި ގައުމާ ދެކޮޅަށް ފާޅުގައި މަސައްކަތް ކުރަނީއެވެ. ޖަލު ހުކުމެއް ދެ އަހަރު ވަންދެން ތަންފީޒު ކުރެއްވުމަށް ފަހު މިނިވަންވެ ވަޑައިގެން ބޭއްވި ފުރަތަމަ ބޮޑު ޖަލްސާގައި ޔާމީން ވެސް ފާޅުގައި އިންޑިއާއަށް ބަހުގެ ހަމަލާތައް ދިނެވެ. އިންޑިއާ އާއި ދެކޮޅަށް އިދިކޮޅުން ކުރަމުން އަންނަ މަސައްކަތްތަކަށް ބަލާއިރު 2023 ގެ ކެމްޕެއިންގައި ވެސް އެންމެ ބޮޑަށް ވިއްކާނީ އެކަންތައް ކަމަށް ބެލެވެއެވެ.\nއިދިކޮޅުން އިންޑިއާއާ ދެކޮޅަށް ކަންކަން ކުރަމުން އަންނައިރު އެކަމުގެ ރައްދުގައި ސަރުކާރާއި ކޯލިޝަންނަށް ނިސްބަތްވާ ބޭފުޅުން އަންނަނީ އިންޑިއާގެ ދިފާއުގައި މަސައްކަތް ކުރަމުންނެވެ. އިންޑިއާގެ ދިފާއުގައި ބަހުގެ ހޫނު ހަމަލާތައް ދެމުންނެވެ.\nމިކަމުގެ ނުރައްކާ ރާއްޖެއަށް އެބައޮތް\nއެއްވެސް ގައުމެއްގެ ކުރިމަތީގައި ކުޑަކަކޫ ޖެހުމަކީ ކުރަންޖެހޭ ކަމެއް ނޫނެވެ. ހަމައެގޮތަށް ގައުމަކާ ޖައްސާލުމަކީ ވެސް ކުރަން ހެޔޮވާވަރު ކަމެއް ނޫނެވެ. އެއީ އޭގެ ނުރައްކާ އޮތީމައެވެ. ކޮންމެ ގޮތެއް ވިޔަސް ދުނިޔޭގެ ބޮޑެތި ބާރުތަކަށް ކުރެވޭނެ އެތައްކަމެއް ހުންނާނެއެވެ. އެހެންކަމުން ހާރިޖީ މައްސަލަތަކުގައި ކަންކަން ކުރަން ވާނީ ޑިޕްލޮމެޓިކް އުސޫލުގެ ތެރެއިންނެވެ. ބުއްދިވެރިން ކަން ކުރާނީ އެގޮތަށެވެ.\n"އެއީ ޗައިނާ ކަމަށް ވިޔަސް އިންޑިއާ ކަމަށް ވިޔަސް އަދި އެހެން ގައުމެއް ކަމަށް ވިޔަސް ސިޔާސީ މީހުން އެކުރާ ގޮތަށް ކަންތައް ކުރުމަކީ ހަދާ ގޯހެއް. އޭގެ ސަބަބުން ބައިނަލްއަގުވާމީ ދުނިޔޭގައި ރާއްޖެއަށް ފިއްތުންތައް ކުރިމަތި ވާނެ. ކުރިމަތި ކުރުވާނެ. މިސާލަކަށް ބައްލަވާ ރައީސް ޔާމީންގެ ވެރިކަން. އޭރު މުޅި ދުނިޔެއަށް ރާއްޖެ ސިފަ ވެފައި އޮތީ ޓެރަރިޒަމް ވަރަށް ބޮޑަށް އޮތް ތަނެއްގެ ގޮތުގައި. މިފަދަ ކަންކަން ކުރެވޭނެ. އަދި ކުރާނެ. އެހެން ވީމައި އެހެން ޖައްސާލައިގެން އުޅުމަކީ ގޯހެއް،" ހާރިޖީ ދާއިރާގެ ތަޖުރިބާކާރަކު ނަން ނުޖަހަން ޝަރުތުކޮށް ވިދާޅުވިއެވެ.\n"އަނެއްކާ އެއީ އެކަން ކުރަން އޮންނަ ގޮތެއް ނޫން ދެއްތޯ؟ ހަމަ ގައުމަކާ ދިމާލަށް ބޭނުން އެއްޗެއް ކިޔައިގެން. އޭގެ ބަދަލުގައި ރީތި ޑިޕްލޮމެޓިކް އުސޫލުން ދޭދޭ ގައުމުތަކުގެ މައްސަލަތައް ހައްލު ކުރަން ވާނީ. އެއްވެސް ގޮތަކަށް ހަޅޭއްފަޅޭ ލަވައިގެންނެއް ނޫން."\nއޭނާ ވިދާޅުވާގޮތުގައި ވަކި ގައުމަކާ ޖައްސާލައިގެން ނުވަތަ ވަކި ގައުމެއް މާ ގާތްކޮށްގެން އުޅޭނަމަ ބައިނަލްއަގުވާމީ ދުނިޔޭގައި ރާއްޖެއަށް ފުރުސަތުތައް ހަނިވާނެއެވެ. އެހެންކަމުން އޭގެ އެންމެ ރަނގަޅު ގޮތަކީ ހުރިހާ ގައުމަކާ ވެސް އެއްވަރެއްގެ ގުޅުންތަކެއް ބޭއްވުން ކަމަށް އޭނާ ވިދާޅުވިއެވެ.\nރާއްޖޭގެ ސަލާމަތީ ބާރެއްގެ އިސް އޮފިޝަލަކު ވިދާޅުވިގޮތުގައި ވަކި ގައުމަކަށް މާ ބޮޑަށް ބަރޯސާ ވާނަމަ އެއީ ރާއްޖޭގެ ސަލާމަތަށް ވެސް އެންމެ ރަނގަޅު ގޮތެއް ނޫނެވެ. އޭރަށް އެ ބަރޯސާވާ ގައުމެއްގެ އެކި ނުފޫޒުތައް ރާއްޖެއަށް ފޯރުވާނެ ކަމަށާއި އެކަންކަން މިހާރު ވެސް ފެންނަމުން ދާ ކަމަށް އޭނާ ވިދާޅުވިއެވެ.\n"ޖިއޯޕޮލިޓިކްސް"ގެ ތެރެއިން ދުނިޔޭގެ ބާރުވެރިކަން ހޯދުމަށް އެއްގައުމުން އަނެއް ގައުމަށް ފޮނުވާ ނުފޫޒަކީ ހިނގަމުން އަންނަ ކަންކަމެވެ. ލެޓިން އެމެރިކާގެ ގައުމުތަކަށް އެމެރިކާގެ ނުފޫޒުގެ ސަބަބުން ކުރިއަރައި ނުދެވިވާ ސަބަބު އެއީ އޭގެ އެއް މިސާލެވެ. އެމެރިކާ އިން ބޭނުންހާ އެއްޗެއް ހަދަން ގެންގުޅޭ ކުޅިބަޔަކަށް އެ ގައުމުތައް ހަދާނެ ކަމަށް އެމެރިކާގެ ވެރިން ދިޔައީ ބުނަމުންނެވެ.\nމާޒީން އިބުރަތް ހޯދާ\nރާއްޖެއަށް ބަލާއިރު ގައުމު ކުޑަ ނަމަވެސް ނުފޫޒުތަކުގެ އަސަރުބޮޑެވެ. ރާއްޖޭގެ އަވައްޓެރި ގައުމުތައް ކަމަށްވާ ޕާކިސްތާނާއި ބަނގުލަދޭޝް ފަދަ ގައުމުތަކަށް އަވައްޓެރި ބޮޑު ގައުމަކުން ނުފޫޒު ފޯރުވާ ފަދައިން ރާއްޖެއަށް ނުފޫޒް ފޯރުވަން ކުރާ މަސައްކަތްތައް ވެސް ގިނަ އެވެ. ރާއްޖޭގެ ކޮންމެ ވެރިކަމަކީ އެގައުމެއްގެ ރުހުން އޮވެގެން ނުވަތަ އެގައުމެއް ބުނާހާ ގޮތަކަށް ކުރާ ކަމަކަށް ހަދަން މަޖުބޫރުކުރުވާ ފަހަރު އަންނައިރު އެކަމަށް ހައްލެއް ބޭނުންވެ އެވެ. ހިމާޔަތަށް އެދިގެން ވެސް ވަކި ގައުމެއްގެ އުނގަށް ވެއްޓުމަކީ އެންމެ ރަނގަޅު ގޮތެއް ނޫނެވެ.\nއެ ހިމާޔަތުގެ އެއްބަސްވުމުގެ އެންމެ އަސާސީ ނުކުތާއަކީ، ދިވެހީންގެ ދާޚިލީ ކަންކަމާ އިނގިރޭސި ދައުލަތުން ނުބެހުމެވެ. ނަމަވެސް ކަން ހިނގީ ދިމާ އިދިކޮޅަށެވެ. ރާއްޖެ މިނިވަން ކުރެއްވުމަށް ބުރަ މަސައްކަތްތަކެއް ކުރެއްވި އަދި އޭރުގެ ހާލަތު އެންމެ ކައިރިން ދުށް އަލްމަހުރޫމް އަބްދުއްސައްތާރު މޫސާ ދީދީ ވިދާޅުވި ގޮތުގައި އިނގިރޭސީންގެ އަތްދަށުން ރާއްޖެ މިނިވަންވީ އަޅުވެތިކަމުގެ އިހުސާސްތަކެއް ކޮށްފަ އެވެ.\nހަގީގަތަކީ ރާއްޖެއަށް އަވައްޓެރި އިންޑިއާ އާއި ޗައިނާ ވެސް ވަރަށް މުހިންމު ކަމެވެ. އަދި އެހެން ގައުމުތައް ވެސް މުހިންމެވެ. އެހެންކަމުން ޑިޕްލޮމެޓިކް، އަދި ސުލްހަވެރި ގޮތުގެ ބޭރުން ގައުމުތަކާ ދެކޮޅަށް ހަރަކާތްތައް ހިންގުމަކީ ނުރައްކަލެކެވެ. އޭގެ ގެއްލުން ރާއްޖެއަށް ކުރާނެތީއެވެ. ހަމައެހެންވެ ވަކި ގައުމެއްގެ އުނގަށް ވެއްޓި ތިބުމަކީ ވެސް ގޯހެވެ. މީގައި އޮތް ހައްލަކީ މެދުމިނެއް އިހުތިޔާރު ކުރުމެވެ. ހުރިހާ ގައުމަކާ ވެސް ގުޅުން ބޭއްވުމެވެ. މިހާރު ތިޔަ ކަން ކުރަނީ ކަން ކުރަން ޖެހޭ ގޮތަކަށް ނޫނެވެ.


Dhivehi League kulhuntheringe vaccine program fashanee\nދިވެހި ލީގްގެ މެޗެއްގެ ތެރެއިން\nދިވެހި ޕްރިމިއާ ލީގްގައި ވާދަ ކުރާ އަށް ކުލަބުގެ ކުޅުންތެރިންނަށް ވެކްސިން ދިނުމުގެ ޕްރޮގްރާމް މިއަދު ފަށަން ހަމަޖައްސައިފި އެވެ.\nލީގްގައި ކުޅޭ، ބިދޭސީ ކުޅުންތެރިންނަށް ވެސް ވެކްސިން ދޭނެ އެެވެ.\n"މިއީ ލީގްގެ ކުޅުން އަލުން ފެށުމުގެ ކުރިން ފުރަިހަމަ ކުރަން ޖެހޭ ބައެއް ކަންތައްތައް. އޭގެ ތެރެއިން ފުރަތަމަ ކަމަކަށް މިއަދު މި ފެށިގެންދަނީ ކުޅުުންތެރިންގެ ވެކްސިން ޕްރޮގްރާމް." އެފްއޭއެމްގެ ރައީސް ބައްސާމް އަދީލް ޖަލީލް އަވަސްއަށް ވިދާޅުވި އެވެ.\nކޮވިޑް-19 އާ ވޭރިއަންޓް ނުރައްކާ ރާއްޖޭގައި ބޮޑުވުމުން އެޗްޕީއޭއިން މި މަހު އެންގީ ކުޅިވަރުގެ ހުރިހާ ހަރަކާތްތަކެއް ހުއްޓާލުމަށެވެ. އެޗްޕީއޭގެ ހާއްސަ ހުއްދައެއްގެ ދަށުން އޮކްޓޯބަރު މަހު ޕްރެކްޓިސް ފެށިނަމަވެސް، އެޗްޕީއޭގެ އާ އެންގުމާއެކު ކުލަބުތަކުން ޕްރެކްޓިސް ހުއްޓާލަން މި މަހު ޖެހުނެވެ. ލީގް ހުއްޓާލުމުން ކުޅުންތެރިންނަށް ކުރިމަތިވި ދަތިތަކާ ގުޅިގެން ލީގް އަލުން ފެށުމުގެ ހުއްދަ ދިނުމަށް އެދި ކުލަބުތަކުންނާއި ކުޅުުންތެރިން އަދި ކޯޗުން ނުކުމެ ލީގް އަލުން ފެށުމުގެ ހުއްދަ ދިނެވެ.\nކުލަބުތަކުގެ އެންމެ ބޮޑަށް ފާހަގަ ކުރާ އެއް ކަމަކީ އިގްތިސޯދީ އެހެން ދާއިރާތަކުގެ މަސައްކަތް ކުރިއަށް ދާއިރު، ފުޓްބޯޅައިން އާންމުދަނީ ހޯދައިގެން ދިރިއުޅެމުންދާ ކުޅުންތެރިންނަށް އެކަމުގެ ދަތިކަން ކުރިމަތިވާނެ ކަމަށެވެ. ކުޅުންތެރިންނަށް މުސާރަ ދެނީ އެ ކުޅުންތެރިން ކުލަބުގެ ޕްރެކްޓިހަށް ނުކުމެ ކުރާ މަސައްކަތަށެވެ. ކުލަބު ތަކުން ބުނީ، ވެކްސިން ޖަހައިގެންވެސް ލީގް އަލުން ފަށަން ކުލަބުތަކުން ތިބީ ތައްޔާރަށް ކަމަށެވެ. ކުލަބުތަކާއި ކުޅުންތެރިން އަދި ކޯޗުންގެ އާދޭސްތަކަށް އެޗްޕީއޭއިން އެކަށީގެންވާ އިޖާބައެއް ނުދިނުމުން ކުލަބުތަކުން އިއްޔަ ވަނީ ރައިސް އިބްރާހިމް މުހައްމަދު ސޯލިހާ ބައްދަލު ކުރަން އެދިފަ އެވެ.\nމާޒިޔާ ވެލެންސިއާ ދިވެހި ޕްރެމިއާ ލީގް + ޓީސީ ގްރީން ސްޓްރީޓް ދަ ގްރާންޑޭ ސްޕޯޓްސް ކްލަބް\nރައީސް އެދިވަޑައިގެންނެވީ ފިޔަވަޅުތަކަށް އަމަލުކޮށް ނަމޫނާ ދެއްކެވުމަށް


ރާއްޖޭގެ އެންމެ ޖާގަ ތަނަވަސް ސްކޫލް ރައީސް ހުޅުވައިދެއްވައިފި\nJanuary 13, 2019 05:42:11\nހުރަވީ ސްކޫލްގެ ނަމުގައި ރާއްޖޭގެ އެންމެ ޖާގަ ތަނަވަސް ސްކޫލް ރައީސް އިބްރާހީމް މުހައްމަދު ސޯލިހް މިއަދު ހުޅުވައިފިއެވެ.\nއަމީން ކޮންސްޓްރަކްޝަންއާ ހަވާލުކޮށްގެން އެޗްޑީސީން ހުޅުމާލޭގައި އިމާރާތް ކޮށްފައިވާ މި ސްކޫލަކީ 1450 ދަރިވަރުންނަށް އެއްފަހަރާ ކިޔަވައިދެވޭ ގޮތަށް 54 ކްލާސް ރޫމް އެކުލެވިގެންވާ ސްކޫލެކެވެ. ދެ ލެބޯޓަރީއާއި، ދަރިވަރުންނަށް ހާއްސަ ލައިބްރަރީ އަކާއި، ޓީޗަރުންނަށް ހާއްސަ ލައިބްރަރީއަކާއި އަދި އެހެނިހެން ޒަަމާނީ ވަސީލަތްތަށް އެކުލެވިގެން ހަދާފައިވާ މި ސްކޫލުގައި ކިޔަވައިދިނުމަށް ހަމަޖެހިފައިވަނީ ހަމައެކަނި ދިވެހި ޓީޗަރުންނެވެ.\nހުރަވީ ސްކޫލްގައި ހަތް ބުރީގެ ތިން ބްލޮކް ހުންނައިރު، ނުކުޅެދުންތެރިކަން ހުންނަ ކުދިންނަށް ސްކޫލްގެ ހުރިހާ ބުރިއަކަށް ވެސް ފަސޭހަކަމާ އެކު އެރޭނެ ގޮތަށް އިމާރާތުގެ މެދުގައި ރޭމްޕެއް ވަނީ ހަދައިފަ އެވެ. ދަރިވަރުން ބޭނުން ކުރުމަށް ދެ ލިފްޓް ވެސް ސްކޫލްގައި ހުރެއެވެ. ނުކުޅެދުންތެރިކަން ހުންނަ ކުދިންނަށް ކިޔަވައިދޭން ހާއްސަ ދެ ކްލާސްރޫމް ހުންނައިރު، މަސައްކަތް ދަސްކޮށްދޭ ދެ ކްލާސްރޫމްވެސް ހުރެއެވެ.\nހުރަވީ ސްކޫލުގައި 780 ދަރިވަރުން މިއަހަރު ތައުލީމް ހާސިލް ކުރާނެއެވެ. ޕްރީ ސްކޫލުން ފެށިގެން ގްރޭޑް9ހަމައަށް މިއަހަރު ކިޔަވައިދޭއިރު އަންނަ އަހަރު ގްރޭޑް 10 ފަށާނެ އެވެ. އަދި ގްރޭޑް 11 އާއި 12 ވެސް އުފައްދައި، އޭ ލެވެލްއާ ހަމައަށް ކިޔަވައިދޭ ތަނަކަށް އެ ސްކޫލް ހަދަން ވަނީ ނިންމައިފަ އެވެ.\nމި ރަސްމިޔާތުގައި، ރައީސްގެ އިތުރުން، ނައިބު ރައީސް ފައިސަލް ނަސީމާއި، އެޑިއުކޭޝަން މިނިސްޓަރު އާއިޝަތު އަލީ ވެސް ބައިވެރިވެ ވަޑައިގެންނެވިއެވެ.\nދިރާސީ އާ އަހަރު ހުރަވީ ސުކޫލް


Saudi kadhuru Adhi Nulibey, Libunuhaa Avahah Bahan fashaane: islamic Ministry\nމިދިޔަ އަހަރު ސައުދީއިން ދިން 52 ޓަނު ކަދުރާ އިސްލާމިކް މިނިސްޓަރު ހަވާލުވެވަޑައިގަންނަވަނީ---\n13 މެއި 20186ކޮމެންޓް\nސައުދީ ކަދުރު އަދި ނުލިބޭ، ލިބުނުހާ އަވަހަށް ބަހަން ފަށާނެ: އިސްލާމިކް މިނިސްޓްރީ\nކޮންމެ އަހަރަކު ވެސް ސައުދީ އަރަބިއްޔާއިން ދެމުން ގެންދާ ކަދުރު މިއަހަރު އަދި ނުލިބޭ ކަމަށާއި ކަދުރު ލިބުނުހާ އަވަހަކަށް ބަހަން ފަށާނެ ކަމަށް އިސްލާމިކް މިނިސްޓްރީން ބުނެފިއެވެ.\nރޯދަ މަސް ފެށެން ހަތަރު ވަރަކަށް ދުވަހަށް ވެފައިވާ އިރު ވީއެފްޕީއަށް މައުލޫމާތު ދެއްވަމުން އިސްލާމިކް މިނިސްޓްރީގެ އޮފިޝަލަކު ވިދާޅުވީ ކަދުރު އަދި ނުލިބޭ ކަމަށެވެ. ކަދުރު ނުލިބިގެން އުޅެނީ ކިހިނެއް ވެގެންތޯ ސުވާލު ކުރުމުން އެ ސުވާލަށް ވަކި ޖަވާބެއް އޮފިޝަލު ދީފައެއް ނުވެއެވެ.\nވޭތުވެ ދިޔަ ތަނުގައި ކޮންމެ އަހަރަކުހެން ސައުދީ އަރަބިއްޔާއިން ދިވެހި ރައްޔިތުންނަށް ބެހުމަށް 50 ޓަނެއްހާ ކަދުރު ކޮންމެ އަހަރަކު ހެން ހަދިޔާ ކުރެއެވެ. އަދި ރޯދަ މަސް ފެށެންވާ އިރަށް އެ ކަދުރު ރާއްޖެ ގެނެސް ބަހަން ފަށައެވެ. ނަމަވެސް މިއަހަރު އަދި އެ ކަދުރު ރާއްޖހެއާއި ހަމައަށް އައިސްފައެއް ވެސް ނުވެއެވެ.\nސައުދީ އަރަބިއްޔާއިން 2016 ވަނަ އަހަރު ރާއްޖެއަށް ދިން 50 ތަނުގެ ތެރެއިން 10 ޓަނު ރައީސް އަބްދުﷲ ޔާމީންގެ އަނބިކަނބަލުން ފާތުމަތު އިބްރާހީމްގެ ސަދަގާތު ފައުންޑޭޝަނަށް ނަގައި އެ ކަދުރު އެކަމަނާގެ ނަމުގައި ބަހަމުން ދިޔަ މައްސަލަތަކެއް ވަނީ ހޫނުވެފައެވެ.\nކަދުރު އިސްލާމިކް މިނިސްޓްރީ ސައުދީ އަރަބިއްޔާ\nމެޑަމް ކަދުރު ބަހާ ނިމުނީމާ ބާކީ ހުރި ކަދުރުކޮޅު ބަހާނީ..\nމެޑަމްގެ ކަދުރު މިހާރުވެސް ބަހަމުން އެބަގެންދޭ\nމިފަހަރުވެސް އެއްކަލަ މެޑަމްގެ ސަދަޤާތު ފައުންޑޭޝަންގެ ނަންޖަހާލާފަ މެޑަމްގެ ހެޔޮއެދުންތަކާއެކުކަމަށް ހަދާލައްޗޭ. ލުތުފީ ހުރޭ ރެޑީއަށް މިކަމުގަ އެއްވެސް ކޮރަޕްޝަނެއް ނެތޭވިދާޅުވާން\nސަދަގާތު ފައުންޑޭޝަނުން އެބަހަނީ ސަޢުދީން ރާއްޖެއަށް ފޮނުވި ކަދުރު ނޫންބާ؟ ވާހަކަ ބަދަލުކޮށްލެވިދާނެ ދެއްތޯ؟\nމަނިއްޕުޅު ސައޫދީ ކަނދުރައް ހަދާގޮތް ވަރަށް ރަނގަޅަށް އިނގޭ، މީގެ 1 އަހަރު ކުރިން ތިޔަ މިނިސްޓްރީގަ އުޅޭ ރައްޓެއްސަކު އަޅުގަނޑަށް ދިން3ކޭސް ކަނދުރު، ބުނީ މީ ތިމަންނައަށް ލިބުނު ބައިން ނޯ ހެހހެހހެހެ\nމިފަހަރު ކަދުރު ލިބުނީ މުލިޔާގެޔައް އެކަނި


ޞަފަރު (1 ވަނަ ބައި) – Esfiya\nކަޅު ވިލާތަކުން މުޅި އުޑުމަތި ބައްދާލައިފިއެވެ. ސާދަ ވިލޭރޭގެ ފުރިހަމަ ހަނދު ގެއްލިގެން ދިއުމާއެކު ޒާން ތިރިބަލައިލިއެވެ. އެ ދެލޮލުން ފެންނަން ހުރީ އިންތިހާ ދަރަޖައިގެ ވޭނެވެ. ދެލޮލުން ކަރުނަ ނުފޭބި ކަމުގައި ވިޔަސް އެ މޫނުމަތިން އޭނާ ކުރަމުންދާ ހިތާމަ ރަނގަޅަށްވެސް ހާމަވެއެވެ. ގޮނޑުދޮށަށް ރާޅު ބީއްސަމުންދާއަޑު މާހައުލުގައި ހިފާލާފައިވިއެވެ. ދެއަތުން މޫނުގައި ފިރުމާލަމުން ޒާން ދޮންވެލިގަނޑު މަތީގައި އިށީނެވެ. އެއްއަތުން ދޮންވެލި މުށެއް ނަަގައިގެން އޭނާ އެ ވެލިތައް މޮޑެލަމޮޑެލަ އިނެވެ.\nކުއްލިއަކަށް ޒާންގެ ކަންފަތް ކައިރީން ބޫން އަޑެއް އިވިގެން ދިޔައެވެ. ކުޑަކޮށް ސިހުނު ނަމަވެސް އޭނާ ބިރެއް ނުގަނެވެ. ތެދުވެ ހިންދަމާލަމުން އޭނާ ގައިގައިވާ ވެލިތައް ދެއަތުން ފޮޅާލިއެވެ. އަތުކުރީގައި އަޅާފައިވާ ގަޑިއަށް އަވަސް ނަޒަރެއް ދިނުމަށްފަހު އޭނާ އެއްގަމާ ދިމާއަށް ހިނގައިގަތެވެ. ޖީބުގައި އޮތް އޭނާގެ ފޯނުވެސް ރިންގުވާން ފެށީ އެވަގުތެވެ.\n“ހަލޯ މަންމާ.. މި ދަނީއޭ..” ފޯނު ނަގައި އެހެން ބުނެލުމަށްފަހު ޒާން ފޯނު ބޭއްވިއެވެ. މަޑު ހިނގުމެއްގައި ގެއާ ދިމާއަށް މިސްރާބުޖެހި އިރުވެސް އެ ހިތުގައި އުފެދިފައިވާ ހައިޖާނަކަށް އެއްވެސް ލުޔެއް ނުލިބެއެވެ.\nޒާން ގޮސް އެމަގުގެ ކޮޅަށް އޮބާލުމާއެކު އަތިރިމަތި ކައިރީގައި ހުރި ކާނިގަހުގެ ގޮތްޕެއް ހެލެލިއެވެ. އެ ގަސް ފުރަގަހުން ނިކުތީ ހުދު ދޮންކަމެއް ލިބިފައިވާ އަންހެން ކުއްޖެކެވެ. ލައިގެން ހުރި ރަތް ކުލައިގެ ހެދުން ކަކުލާ ހަމައަށް އަރާއިރު އެ ކުއްޖާއަށް ލިބިގެންވަނީ ކޮންމެ ފިރިހެނަކުވެސް ހިތް ކިޔާނެފަދަ ލޫޅާފަތި ހަށިގަނޑެކެވެ. އޭނާގެ ކަޅުކަން ގަދަ، ފަން އިސްތަށިގަނޑު ދިގުކަމުން ބިންމަތީގައި ކޭއްތެއެވެ. އޭނާގެ ދެތުންފަތް ލޭކޮޅެއްހާ ރަތްއިރު ބޮލުގައި ރަތް ކުލައިގެ ބޮޑު މަލެއް ހަރުކޮށްލާފައި ވެއެވެ. ޒާން ދިޔަ ދިމާއަށް ބަލަހައްޓައިގެން ހުރިއިރު އެ ތުންފަތުގައިވަނީ ފުން ހިނިތުންވުމެކެވެ.\nމަޑު ފިޔަވަޅުތަކެއްގައި ޒާން ގޭތެރެއަށް ވަދެގެން ދިޔައެވެ. އޭނާ ގޮސް ހުއްޓެލީ މާރިޔާގެ ކޮޓަރި ދޮރުމަތީގައެވެ. އޭރު މާރިޔާ އޭނާގެ ހަތް އަހަރައްދާ ދަރިފުޅު، ޒާޔާގެ ބޮލުގައި ފުނާއަޅުވަން އިނެވެ.\n“ދަރިފުޅާ.. މިރޭވެސް އަތިރިމަތިންދޯ ތިއައީ؟ މަންމަ ބުނަންދޯ އެތަނަށް ނުދާށޭ.. ދަރިފުޅުވެސް ތި ފިކުރުކުރުން ހުއްޓަން ވެއްޖެއްނު؟ މަންމައަށް ވެސް އެނގެއޭ ރާޔާ ދަރިފުޅާ ދޭތެރޭ ކަންތައްކުރީ ރަނގަޅަށް ނޫންކަން.. އެކަމަކު އޭގެ މާނައެއްނޫން ދޯ ދަރިފުޅު އޭނާއާމެދު ވިސްނުމުގައި މުޅި އުމުރު ހޭދަކޮށްލާށެކޭ.!” ޒާން ފެނުމާއެކު މާރިޔާ ފައްޗަކަށް އަމުނާލިއެވެ. ހުރި ހަމައެކަނި ފިރިހެން ދަރިފުޅާމެދު އެ ހިތުގައި ކަންބޮޑުވުން އުފެދިފައިވިއެވެ.\n“ދެން ދޮންބޭ.. ސްޓޮޕް! ޒާއްކޮ ފުނާއަޅަނީއޭ..” ޒާން އައިސް ޒާޔާގެ ބަނޑުގައި ކޮށްޓަން ފެށުމުން ޒާޔާ ގޮވާލިއެވެ. ޒާޔާގެ ބޮލުގައި ފުނާއެޅުވުމަށްފަހު މާރިޔާ ދިޔައީ ބަދިގެއަށެވެ. އުނދުންމަތީގައި ހުރި ގަރުދިޔަކޮޅު ހޫނުކޮށްލުމުގެ ބޭނުމުގައެވެ.\n“ޒާއްކޮ ކީއްވެތަ އެހާ ލަހުން ނިދަނީ؟ މިހާރު އެއޮށް 11 ޖެހީއެއްނު؟ ކޮންމެ ރެއަކުވެސް ތި ނިދަނީ އެހާ ލަހުން..” ޒާޔާގެ ބޮލުގައި ފިރުމާލަމުން ޒާން އަހާލީ ލޯތްބާއެކުގައެވެ. ހުރި ހަމައެކަނި ކޮއްކޮ ދެކެ އޭނާ ވަނީ އަމަށަކު ލޯތްބެއް ނޫނެވެ. އެ ކޮއްކޮ ބައްޕަގެ ލޯބިން އެއްކޮށް މަހުރޫމުވެފައިވީހިނދު ހުރިހާ ކަމެއްވެސް އެ ކޮއްކޮއަށްޓަކާ ފުރިހަމަކޮށްދެވޭތޯ އޭނާ ބަލައެވެ.\n“ދޮންބެ އެއްނު ކޮންމެ ރެއަކު ލަސްވީމަ ބީޗްއަށް ދަނީ..؟ ތިހެން އުޅެނިކޮށް ގޯސްޓެއް އައިސް ދޮންބެ ގެންގޮސްފާނެ..” ޒާޔާ ސީރިއަސްކަމާއެކު އެހެން ބުނެލުމުން ޒާން ގާތަށް ހިނިއައެވެ.\n“ޞިފްރީން!” ތޮށިގަނޑުގެ ބޮޑު ގަލެއް މަތީގައި އިން ޞިފްރީން ސިހިގެން ދިޔައީ އޭނާގެ މާމަގެ އަޑަށެވެ. އޭނާގެ ދިގު އިސްތަށިގަނޑު މުޅި ތޮށި މަތީގައި ފެތުރިފައިވިއެވެ. އަނެއްފަރާތަށް އެނބުރި އޭނާ ޞަފޫރާއަށް ބަލާލިއެވެ. ޞަފޫރާގެ ދެލޯ ރަންކުލައިން ދިއްލިފައިވީއިރު އޭނާ އެހުރީ ވަރަށް ހިތްހަމަނުޖެހިފައިކަން ހާމަވެއެވެ.\n“ބުނަމެއްނު އިންސާނުން އުޅޭ ތަންތަނަށް ނުދާށޭ… މިރޭވެސް އެ ޒާން ކައިރިއަށް ދިޔަކަން މަށަށް އިނގެއޭ… ބުނިންދޯ ވަގުތު ޖެހުނީމަ ޞިފްރީންއަށް ޒާން ލިބޭނެއޭ.. ދެން ކީއްވެގެންތަ ކެތް ނުލަވައިގެން ތިއުޅެނީ؟؟” ޞަފޫރާގެ އަޑު ބަރުވެފައި ބާރެވެ. ޞިފްރީން ދެކަންފަތުގައި އަތް އަޅާލިއެވެ.\n“މާމާ ޕްލީސް… އަހަރެން ކުރަން ބޭނުން ކަމެއް ކުރާނަން..” އެއިން ގޮތަށް އިނދެ ޞިފްރީން ބުނެލިއެވެ. އެ ދޮން މޫނުމަތިން ނުރުހުމުގެ ކުލަވަރު ފެންނަން ހުއްޓެވެ. ކުއްލިއަކަށް އޭނާ ދުންކޮޅަކަށް ބަދަލުވެގެން ދިޔައެވެ. އެއާއެކު ތޮށިމަތީގައި ހުރި ޞަފޫރާ ފުންނޭވައެއް ދޫކޮށްލިއެވެ. ޞިފްރީންއަށް ނުވިސްނެނީ ކީއްވެގެން ހެއްޔެވެ؟ އޭނާ ހަމަ އެ މަސައްކަތްކުރަނީ ޞިފްރީންއަށް ގެއްލުމެއް ވެދާނެތީއެވެ.\nކިންގް ސައިޒު އެނދުގެ އެއްފަރާތެއްގައި ޒާން އޮތްއިރު އެ އެނދުމަތީގައި ދެފައި ވަށްކޮށްލައިގެން ޞިފްރީން އިނެވެ. އޭނާ ޒާންގެ އިސްތަށިގަނޑާ ކުޅެމުން ދިޔައިރު އެ މޫނުމަތީގައި ފަނޑު ހިނިތުންވުމެއް ވިއެވެ. އޭނާގެ ދިގު އިސްތަށިގަނޑު އެނދުމަތިން ފެށިގެން އެ ކޮޓަރީގެ ކުޑަދޮރާ ހަމައަށް ފެތުރިފައިވިއެވެ. އެ އޮފު އަރާ ކަޅުކަންގަދަ އިސްތަށިގަނޑު ފެންނަ ކޮންމެ އަންހެނެއްގެ ހިތުގައިވެސް ހަސަދައިގެ ހުޅުކޮޅެއް ރޮއިވާނެކަން ޔަޤީނެވެ.\n“ޒާންން..” ޞިފްރީން ޒާންއަށް ގޮވާލީ ލޯތްބާއެކީގައެވެ. ޒާންގެ ކަންފަތާ ހަމައަށް އެ އަޑު ފޯރީ ވަރަށް ފުސްކޮށް ނަމަވެސް އެއަޑު އިވޭއިރަށް މީހާ ސިއްސައިގެން ދިޔައެވެ. ކުއްލިއަކަށް އޭނާއަށް ފުންމައިގެން ތެދުވެވުނެވެ. އޭރު އޭނާގެ މުޅި މޫނުމަތިން އޮށް ދާ ހިއްލާފައިވިއެވެ. އަވަސް ނޭވާތަކެއް ލަމުން އޭނާ މޫނުމަތީގައި ދެއަތުން ފިރުމާލިއެވެ. އެވަގުތު މަޑު ވައިރޯޅިތަކެއް އައިސް ހުސްގަޔާވާ އެ ހަށިގަނޑުގައި އެއްވެސް ހުރަހެއް ނެތި ބީހިލިއެވެ. އެއާއެކު އޭނާގެ މުޅި ގައިން ހީބިހި ނަގައިގެން ދިޔައެވެ. ކޮޓަރީގެ ކުޑަދޮރު ހުޅުވާފައިވާތަން ފެނުމުން އޭނާއަށް ހައިރާންކަމެއް ލިބުނެވެ. ގައިމު އޭނާ ނިދީ އެ ކުޑަދޮރު ލައްޕާ، ތަންޑު އަޅުވާފައެވެ.\nޒާން ތެދުވެގެން ގޮސް ކުޑަދޮރު ކައިރީގައި ހުއްޓެހުރެ ބޭރު ބަލާލިއެވެ. އެ ބޮޑު ގޯތިތެރޭގެ އެއް ފަރާތެއްގައި މާރިޔާ ހައްދާފައިވާ ފިނިފެންމާ ގަސްތައް ވިއެވެ. ގަދަ ފިޔާތޮށި ކުލައިގެ ފިނިފެންމަލުން ގަސްތައް ފުރިފައިވިޔަސް މެންދަމުގެ ހަމަހިމޭން ވަގުތު އެ ތަން ފެންނަމުން ދިޔައީ ނާމާން ގޮތަކަށެވެ. ކުޑަދޮރު ލައްޕަން ހިފާލިތަނާ އެ ގޯތީގެ މެދުގައި ހުރި ބިޔަ ބަނބުކެޔޮ ގަހުގައި ރަތް ކުލައިގެ އެއްޗެއް ވާތަން ޒާން އަށް ފެނުނެވެ. ދެލޯ ފުހެލައި ރަނގަޅަށް ބަލާލިއިރު އެގަހުގައި އެޅިފައި އޮތީ ރަތް ކުލައިގެ ބޮޑު ކޮތަޅެކެވެ. ވަޔާއެކު އެ ކޮތަޅު އެކި ފަރާތްފަރާތަށް ހެލެމުން ގެންދިޔައެވެ. ކުޑައިކޮޅެއް ވަންދެން އެދިމާ ބަލަން ހުރެފައި ޒާން ކުޑަދޮރު ލައްޕާލިއެވެ. ދޮރު ފޮތިގަނޑު ކަހާލުމަށްފަހު އޭނާ އެނބުރި ގޮސް އެނދުގައި އޮށޯވެލިއެވެ.\n“ޒާން އަހަރެންގެ ހައްގަކަށް ވާން ދެން މާކަ ގިނަ ދުވަހެއް ނެތް…” ޞިފްރީން މަޑުމަޑުން ބުނެލިއެވެ.\n“ދޮންބޭ.. މަންމަ ބުނީ ބިސްގަނޑެއް ހެއްޔޯ އަޅަންވީ؟ ނޫނީ ޕާން ހެއްޔޯ ބޭނުމީ؟” ކޮޓަރީގެ ދޮރު ހުޅުވައި، ކުޑަކޮށް ބޯދިއްކޮށްލަމުން ޒާޔާ ގޮވާލިއެވެ.\n“ބިސްގަނޑެއް…” ލޯގަނޑަށް ކުރިމަތި ލައިގެން ހުރެ ޒާން ބުނެލިއެވެ. އެއާއެކު ދޮރު ލައްޕާލާފައި ޒާޔާ ހިނގައްޖެއެވެ.\nމަޑު ފެހިކުލައިގެ ގަމީސް ދަށަށް ޖަހާލާފައިވީއިރު ޒާން ފެންނަނީ ވަރަށް ސްމާޓްކޮށެވެ. އަޅި ކުލައިގެ ޓައީ ކަރުގައި އަޅުވާލުމަށްފަހު އޭނާ ބޮލުގައި ޖެލްލައި ރީތި ގޮތަކަށް ސްޓައިލްކޮށްލިއެވެ. ފޯނު ޖީބަށް ލުމަށްފަހު އޭނާ މިސްރާބުޖެހީ ކާގެއާ ދިމާއަށެވެ.\nހެނދުނުގެ ނާސްތާއަށް އިންސާފުކުރުމަށްފަހު ޒާން އޭނާގެ ބައިސްކަލަށް އަރައި ދުއްވާލިއެވެ. އޭނާގެ މިސްރާބު ހުރީ ރަށު އޮފީހާ ދިމާއަށެވެ. އޭނާ އަކީ ރަށުގެ ރައްޔިރުންގެ ލޯބި ލިބިފައިފާ، އެރަށުގެ ކައުންސިލްގެ މެންބަރެކެވެ. އޮފީސް ދޮށުގައި ބައިސްކަލު ޕާކު ކޮށްލުމަށްފަހު އޭނާ އެތެރެއަށް ވަންނަން ހިނގައިގަތް ނަމަވެސް ފެނުނު މަންޒަރަކުން އެ ފިޔަވަޅުތައް ގަނޑުވި ކަހަލައެވެ. މުޅި މީހާ ހުއްޓުން އަރާފައި ހުރިއިރު އޭނާގެ ނަޒަރު އެ މަގުން ހިނގާފައި ދިޔަ ރާޔާއަށް ހުއްޓިފައިވިއެވެ. އަޅި ކުލައިގެ ޝޯލްއަކުން ބޮލާއި ކަރު ނިވާކޮށްފައިވީއިރު އެ ދޮން މޫނުގައި ވަނީ މައުސޫމްކަމެވެ. ފިރިހެނެއްގެ އަތުގައި ހިފާލައިގެން އެދިމާއަށް އަންނަން ފެށުމުން ޒާންގެ ބޮލަށް އުނދަގޫވިއެވެ. ރާޔާ އެހުރީ އޭނާގެ ފިރިމީހާ ނާއިލްގެ އަތުގައި ހިފައިގެންނެވެ. ރާޔާގެ މަކަރުވެރިކަން ޒާންގެ ހިތަށް އެރުމާއެކު އޭނާގެ ދެއަތް މުއްކެވިގެން ދިޔައެވެ. އެއީ އެއް އިރެއްގައި އޭނާ ދެކެ ފުރާނަ ފަދައިން ލޯބިވާކަމަށް ދަޢުވާކުރި އަންހެން ކުއްޖާއެވެ. ނަމަވެސް މިޔަދު އެކުއްޖާއަކީ އެހެން މީހެއްގެ އަންބެކެވެ. ދެފަރާތަށް ބޯ ހޫރާލުމަށްފަހު ޒާން އޮފީސްތެރެއަށް ވަދެގެން ދިޔައެވެ.\nޒާން އިނީ އޭނާއަށް ޚާއްސަކޮށްފައިވާ މޭޒު ދޮށުގައެވެ. ގޮނޑީގައި ލެނގިލައިގެން އިންއިރުވެސް އޭނާއަށް ވިސްނެމުން ދިޔައީ ރާޔާއާ މެދުގައެވެ. ރާޔާ ހެދިގޮތުން އޭނާ މިހާރު އަންހެންކުދިން ދެކެ ފޫހިވެއެވެ. މާރިޔާ އެވަރަށް ކިޔާއިރުވެސް އޭނާ އިންނާނެ މީހަކު ނުހޯދައި އެއެޅެނީ އެހެންވެއެވެ. ތިން އަހަރު ދުވަސްވަންދެން އޭނާ ރާޔާއާ ރައްޓެހިވެގެން އުޅެފިއެވެ. ނަމަވެސް އެ ހުރިހާ ދުވަހަކު އޭނާއަށް ހުރެވުނީ އަނދިރީގެ ތެރޭގައެވެ.\n“ކި… ކީކޭ؟” ޒާންއަށް ތުރުތުރު އަޅަމުންދާ އަޑަކުން އަހާލެވުނެވެ. އަތިރިމަތީގެ ދޮންވެލިގަނޑު މަތީގައި ހުއްޓިގެން ހުރި ރާޔާގެ މޫނަށް އޭނާގެ ނަޒަރު ހުއްޓިފައިވިއެވެ. ރާޔާގެ ދޮން މޫނުމަތިން އެއްވެސް އަސަރެއް ފާޅެއް ނުވެއެވެ.\n“ޒާން.. އައި ފީލް ސޮރީ ފޯ ޔޫ… އެކަމަކު ވެސް އަހަރެން މި ބުނަނީ ހަމަ ތެދު… އަހަރެން ޒާން އާ ރައްޓެހިވީ ސީރިޔަސްކޮށް އުޅުމުގެ ބޭނުމުގައެއް ނޫން.. އަހަރެން ޒާން ބޭނުންކުރީ ޓައިމް ޕާސްޓް ކޮށްލުމަށް.. ހިޔެއް ނުކުރަން މި ރިލޭޝަންއަށް މިހާ ގިނަ ދުވަސް ވެދާނެ ކަމަކަށްވެސް… އެކަމަކު…” ރާޔާ ވާހަކަދެއްކިއެވެ.\n“ރާޔާ.. އަހަންނާ ސަމާސަ ކުރަނީދޯ؟ އެކަމަކު ސަމާސާ ކުރުމަށްވެސް ވަކި ހައްދެއް އޮންނަން ވާނެއެއްނު؟ ތި ކަހަލަ ކަންތައް ނުކޮށްބަލަ..” ޒާން ރާޔާގެ ގާތަށް ޖެހި އެއަތުގައި ހިފަން މަސައްކަތް ކުރިއެވެ. ނަމަވެސް ރާޔާ އޭނާގެ އަތް ފޮޅުވާލިއެވެ.\n“ސްޓޮޕް އިޓް ޒާން! އަހަރެން މިއުޅެނީ އެހެން މީހަކާ އިންނާށޭ.. މިއޮއް ހުރިހާ ދުވަހު އަހަރެން އުޅުނީ ނާއިލްއާ ސީރިއަސްކޮށް ރައްޓެހިވެގެން.. ޒާން ތީ އަހަންނަށް އެއްވެސް މީހެއްނޫން.. އަންނަ ހަފްތާ އަހަންނާ ނާއިލްގެ ކައިވެނިވެސް ކުރެވޭނެ… ސޯ ޕްލީސް! ލީވް މީ އެލޯން!” ރާޔާ ދެބުމަ ގޮށްޖަހާލަމުން ބުނެލިއެވެ. ސިހުންލިބި ކަންބޮޑުވެފައިވާ ޒާންގެ ހިތް ހީވީ ފިސްފިސްވިހެންނެވެ. އެހާވެސް އެހިތަށް އަސަރުކުރިއެވެ. އޭނާއާ ފުރަގަސްދީފައި ރާޔާ ދާން ހިނގައިގަތެވެ. ރާޔާ ހުއްޓުވަން ކިތަންމެ ބޭނުންވިޔަސް އޭނާގެ ކިބައިގައި އެވަގުތު އެ ހިތްވަރެއް ނެތެވެ. ގައިން ވަރުދޫވެގެން އޭނާ ދެކަކޫ މައްޗަށް ތިރިވިއެވެ.\nV loabi story… ?\nYey me first story is just awsmly twsm ingey i love it???\nHii guys…. Liaa aneh story up kohdheynan fahun… mi stry nimmaafa… hope u liked this part… ??\nHeevey varah reethi vaanehen nimendhen upkoh dhehchey\nThank u shau ☺\nShukuriyyaa sam ☺\nIt’sanice story liaa2vana bayah inthizaaru kuran ??\nVarah reethi… biruveri story eh dw.. varah kiyaahiyvey??\nWaiting for next part ❣?\nalah liyaa vaahaka akaa balaafa heevanee v reethii vaane henn keep going…….?\nThanks xim ☺\nNice. When is next part?\nThanks Jjey.. today up kohdheynan\nVv reethi. When is the next part\nShukuriyyaa lovrgirl ☺\nnice storry.. when is da next part??\nThanks pritty ?\nWow. I love scary stories. And story ge starting varah salhi ingey\nThanks nonns ☺\nv reethi…baraabarah up kurachey…..\nThankss remoo ☺\nwoww awsome. hope for the best…\nThank u HARLEY quin 🙂\nMi part reethi. Unmeedhukuran mi vaahaka varah reethi vaane kamah…and vaahaka nimendhn genesdheyne kamah ves unmeedhu kuran??❤wish u the best❤❤\nThanks Scarlet ?\nmi part v reethi sorry for starting late…u are my favorite author\nVrh gina dhuvas koffa mi ah mi vany.. vadhefa mi stry mi kiyaaly.. hama habeyss.. vrh salhi… hyvany dhen oiy bai vx vrh salhi vaane hen… gu luck liaa.. vr salhi stry eh..


Idhikolhah "OUT", Sarukaarah "LOVE" salhi...\nއިދިކޮޅަށް "އައުޓް"، ސަރުކާރަށް "ލަވް"، ސަޅި ކެމްޕޭނެއްދޯ؟\nސަރުކާރާއި ދެކޮޅު ވާދަވެރިންގެ ސްލޯގަންއަކީ އިންޑިއާ އައުޓު\nސަރުކާރުގެ ސްލޯގަންއަކީ އައި ލަވް އިންޑިއާ\nކ. މާލެ | 14 ސެޕްޓެންބަރ 2020 | ހޯމަ 17:19 | 12,147\nދައްކަން މިއުޅެނީ ސަރުކާރާއި އިދިކޮޅުގެ ސިޔާސީ ކެމްޕެއިނެއްގެ ވާހަކައެވެ. ދެކޮޅުން ކެމްޕޭނުގައި ބޭނުން ކުރާ ސްލޯގަންއަކީ މީގެ ކުރީން ދުވަހަކުވެސް ބަޔަކު ބޭނުން ނުކުރާ އަދި ވަކީން ސަޅި ސްލޯގަން އެކެވެ. ސަރުކާރާއި ދެކޮޅު ވާދަވެރިންގެ ސްލޯގަން އަކީ "އިންޑިއާ އައުޓު" އެވެ. ނަމަވެސް ސަރުކާރުގެ ސްލޯގަން އަކީ "އައި ލަވް އިންޑިއާ" އެވެ.\nމި ކުޑަކުޑަ ދިވެހި ރާއްޖެ އިންޑިއާއެއްގެ ކިބައިން ސަލާމަތް ނުވެގެން، އިންޑިއާއަށް ވިއްކާލަނީއޭ ކިޔައި، ރާއްޖޭގައި އިންޑިއާގެ މިލިޓަރީ ބާރުތަކުން އަތްގަދަ ކުރާ ވާހަކަ ދައްކަމުން ދަނީ އިންޑިއާ އައުޓޭ ކިޔާ ގޮވާ އިދިކޮޅު ފަރާތްތަކުންނެވެ. ގައުމު ވިއްކާލަނީއޭ ކިޔައިގެން އެފަރާތުން ދައްކާ ވާހަކަ އަޑުއިވޭ ކޮންމެ މީހެއްގެ ގާތަށް އަންނަނީ އަމަށަކުން ހިންޏެއްވެސް ނޫނެވެ. ވާނީވެސް އެހެންތާއެވެ. ދާދި މިދާކަށް ދުވަހު މިވެރިން ވެރިކަމުގައި ތިބި އިރު، ގާނޫނޫ އަސާސީއަށް ބަދަލު ގެނައީ ވެސް މިބުނާ ގޮތަށް މިގައުމުގެ ތަންތަން ބޭރުގެ ފަރާތްތަކަށް ވިއްކަން ކަމަށް ބުނެއެވެ.\nތިމާވެށީގެ ގުދުރަތީ ރީތިކަމެއް ލިބިފައިވާ ރާއްޖޭގެ އެއް އަތޮޅު ކަމަށްވާ "ފާފު އަތޮޅު ތަބަކައްލާފައި ސައުދީ ރަސްގެފާނަށް ވެދުންކުރަން މިވެރިން އެއިރު ތިބީ ކެތްމަދުވެފައެވެ. ދިރިތިބީންނާއި މަރުވެފައިވާ މީހުންގެ ގާތު އަހާލުމެއް ކަހާލުމެއްވެސް ނެތި އެވެ. ވާރުތަވެރީންނާއި ވާރިސުންގެ ވެސް ބަހެއް ނެތިއެވެ. ދެންމެ ދެންމެ ވިއްކާލާ ހިސާބަށް ވެސް ކަންތައް ދުއްވާލިއެވެ. މިވެރިންނަށް ލިބެން އޮތް ވަގުތީ މަންފާއެއްގެ ބޮޑުކަމާއި އަންބޮނޑިތައް ފުރާލުމަށް އޮތް ނިޔަތެއްގެ ބޮޑުކަމުންއެވެ. ފައިސާ ގޯނި ހިފައިގެން އެއް ދޮރާށިން އަނެއް ދޮރާއްޓަށް ބަހަމުންނާއި، ހަރާމެއް ހަލާލެއް ނުބަލާ އެ ފައިސާގެ ބޭނުން ކުރަމުންނެވެ.\nސީނު ކަރަޔާ މާ ގާތް ގުޅުމެއް ބާއްވަމުން، އަބަދު ވެސް އެކުވެރީންނަކީ އެމީހުން ކަމަށް ހަދައި ދޭދޭ ގައުމުތަކާއި ދެމެދު އޮތް ގުޅުންތައް ކަނޑަމުން، މުއާހަދާތައް ބާތިލުކުރަމުންދިޔައީ ހަމަ މިވެރީންނެވެ. އޭރު ހުރިހާ ކަމަކަށް "ބޮޑު އޯކޭ" ޖަހާލައިގެން ހިހޫތަނުން ކާލައިގެން ބެންޒު ކާރުތަކުގައި ދިޔައީ ދުއްވަމުންނެވެ. ބޮޑާކަމާއި ކިބުރުވެރިކަން އިންތިހާއަށް ދައްކަމުންނެވެ. އަދި މީގެން ކަމަކުން ރައްޔިތުންނަށް ވާނޭ ގެއްލުމަކާ ދޭތެރޭ ކުޑަކޮށްވެސް ވިސްނާލުމެއް ނެތިއެވެ. ދަހިވެތިކަން އިންތިހާއަށް ބޮޑުވެ، އެކަމަށް ބަސް ބުނަމުންދިޔަ ބައިނަލްއަގްވާމީ ޖަމިއްޔާތަކާވެސް ދިޔައީ ގުޅުން ކަނޑަމުންނެވެ. ހަމަ ލިބޭ އެތިކޮޅު މަދުވެދާނެތީއެވެ.\nމި ހިސާބުން ހަނދާނަށް އަންނަނީ ޅެންވެރިޔާ އީސަ ލިޔެފައިވާ ޅެމެއްގެ ބައިތެކެވެ. "އިންސާނާ ވޭ ބޮޑާ، ނަސަބުން މޮޅުވެއްޖޭ ހިތުއަޅާ، ފިކުރެއް ނެތި ނިކަމެތިން ފައިދަށުލާ ހަދާ އިސް އުފުއްލާ، ނާ ތެދޭ ހިނދު ތިބާ، ކޮންމެ ކަމަކަށްވެ މުޝްކިލް ހިތުން ބޮޑާ".\nއެދުވަސްތައް މާޒީއާ އެކުވެގެން ދިޔައީއެވެ. ބޮޑު އިންތިހާބަކަށްފަހު ބޮޑު ބައްޔަކުން ބަލިވެ، މިބުނާ އެންމެން ބޮޑު ބަލީގެ ދާނަށް ވެއްޓުނީއެވެ.\nއަނެއްކާވެސް މިކަމުގައި އޭރު ހަނދާން ނައްތާލި ރައްޔިތުންގެ ފައިބުޑަށް ފުންމާލީއެވެ. ރައީސް ޔާމީން މިނިވަންކުރާށޭ ކިޔައި އެވެރިން ގޮވައިގެން މަގުތަކަށް ނުކުތީއެވެ. ވީކަމެއް ހަރާމެވެ. ރައީސް ޔާމީން ޖަލަކުން އައުޓެއް ނުކުރެވުނެވެ. އަނެއްކާވެސް ޖެހީ އެހެން މަޅިއެކެވެ. ސަރުކާރުގެ ކޮރަޕްޝަނޭ ކިޔައި ސަރުކާރު އައުޓަށް ގޮވަން ފެށީއެވެ. ހަމަ މިބުނާ ރައްޔިތުންގެ ބޮލަށް ސަވާރުވެ، ވަސްވާހުގަ ޖައްސަމުންނެވެ. އެކަމަކު އެކަންވެސް ވާގޮތެއް ނުވިއެވެ. އެވެރިންނަށްވުރެން މާކުރިން ސަރުކާރުން އަންނަނީ ކަންކަމުގައި އިހުމާލުވާ ފަރާތްތަކާއި އެފަދަ ކޮރަޕްޝަން ހިމެނޭ ފަރާތްތަކުގެ މައްސަލަތައް ތަހުގީގު ކުރަމުންނެވެ. އެއާއެކު ސަރުކާރު އައުޓަށް ގޮވަން ފެށި ގޮވެލި ހުއްޓުމަކަށް އައީއެވެ. ސަރުކާރު އައުޓެއް ވެސް ނުވިއެވެ.\nއެންމެ ފަހުން އެޅިހާ ބަތަކަށް ރިހަވެ، ދެންހަދާނެ ގޮތް ހުސްވުމުން އަވަށްޓެރި އިންޑިއާ އައުޓަށް ގޮވަން ފެށީއެވެ. އަސްތާ! އެޖެހުނީ ބޮޑުތާއެވެ. ބޮޑު ގައުމަކާ ދިމާއަށް އައުޓުވާން ގޮވާއިރު، މިވެރީންނަށް މިގޮވެނީ ކީކޭކަންވެސް ނޭނގެނީ ހެއްޔެވެ! ކާރިސާއެއް ދިމާވިޔަސް، ހާދިސާއެއް ދިމާވިޔަސް، ބަލި މަޑުކަމެއް ބޯމަތިވެ، އެނދުން ނުތެދުވޭ ހާލަތަށް ދިޔަސް އެންމެ ފުރަތަމަ އަތް ދިއްކޮށްލާ ގައުމާ ދިމާއަށް ހަމަ ހިތު ހުރި އެއްޗެއް ގޮވަން ފެށީއެވެ.\nކޮވިޑްގެ ބަލާ އާފާތް ކުރިމަތިވެ ގޭގައި ތާށިވެފައި ތިބި އެތައް ރައްޔިތަކަށް ބޭނުންވާ އެހީތެރިކަން ފޯރުކޮށްދޭން އެންމެ ފުރަތަމަ ފޫގަޅާލައި ނުކުތީ އެބުނާ އިންޑިއާއެވެ. "އައި ލަވް އިންޑިއާ". ހިލޭ އެހީތަކާއި އެތައް މިލިއަން ރުފިޔާއެއްގެ މަޝްރޫއުތައްވެސް ދިއްކޮށްލީ މިބުނާ އަވަށްޓެރި އިންޑިއާއެވެ. "އައި ލަވް އިންޑިއާ". އެއާއެކު އެހީތަކުގެ ވާހަކަ މީޑިއާތަކުން ތިލަވާން ފެށުމުން މިވެރިންނަށް މިކަން ވެސް ނުވާނެކަން ޔަގީންވެއްޖެއެވެ. "އައި ލަވް އިންޑިއާ". އެހިސާބުން އިންޑިއާ އައުޓް ނިންމާލައި އަނެއްކާ ވެސް އާ މައުޟޫއެއް ނެގީއެވެ. މިފަހަރު އިންޑިއާ މިލިޓަރީ އައުޓެވެ.\nއިންޑިއާގެ މިލިޓަރީން އައްޑޫގައި މިލިޓާރީ ބޭހެއް ހަދާ ވާހަކަ އާއި، ހެލިކޮޕްޓަރުތަކާއި ޑޯނިއާ ފްލައިޓުތައް އަދި މަނަވަރުތައް ގެނެސްގެން އިންޑިއާގެ ބާރު ގަދަ ކުރާ ވާހަކަ ދައްކަން ފެށީއެވެ. އޭރު ރައީސް ޔާމީނުގެ ވެރިކަމުގައި ރިކޯޑު އަދަދަކަށް ރާއްޖޭގެ އެކި ހިސާބުތަކުން ބަލި މީހުން ގެންނަން ބޭނުން ކުރި އިންޑިއާގެ ހެލިކޮޕްޓަރުތަކުގެ މަތިން ހަނދާން ނެތުނީތޯއެވެ. އޭރު މަޖިލީހުގައި އިންނަވާ މެންބަރުގެ އާއިލާ މީހަކު ކިނބިއްސެއް އަޅާލިޔަސް އެއްކަލަ ހެލިކޮޕްޓަރުގައި ގޮސް އެމީހަކު އަވަހަށް މާލެ ގެންނަ ހަނދާން ވެސް ނެތުނީތޯއެވެ.\nދެންވެސް ހަމަ އަޑުން އަޑު ނަގާފަ ގޮވަންވީ އިންޑިއާ މިލިޓަރީ އައުޓުތޯއެވެ. އެކަމަކުވާ ހަމަ ސާބަހެވެ. މިހުރިހާ ކަމެއް ދިވެހި ރައްޔިތުންނަށްޓަކައި އިންޑިއާ ސަރުކާރުން ހެޔޮ އެދިގެން ކޮށްދޭއިރު ވެސް ހަމަ ތިޔަ ނޫން އެއްޗެއް ގޮވެން ނެތީތޯއެވެ. އިންޑިއާ އައުޓު ވާނެ އިރެއް ބުނެދޭން ނޭނގޭނަމަ ޔާމީނު އައުޓު ވާނެ އިރެއް ބުނެދެއްވަންވީ ނޫންތޯއެވެ.\nބުނަން ހެއްޔެވެ. ތިޔަ ދައްކާ ވާހަކަ ރައްޔިތުންނަށް ވަރަށް ސާފުކޮށް ފަހުމް ވެއްޖެއެވެ. އެބުނާ ޖަމީލަކާ ވަހީދެއް ގޮވައިގެން ތިޔަ ޖަހާ ސަކަރާތް ރައްޔިތުންނަށް ފެނި ބާވެއްޖެއެވެ. ތިޔަ އުޅުއްވަނީ ކުރިން ކުޅުނު ފިލްމު އަނެއްކާވެސް ކުޅުއްވަން ދެއްތޯއެވެ. އެހެންވީމަ ރައްޔިތުން ތިޔަ ފިލްމަށް ދޭނެ ނަމަކަށްވާނީ "ބަގާވާތް 2" އެހެން ނޫންތޯއެވެ.


Vazeefaage furusathu - Assistant Surveyor\nވަޒީފާގެ ފުރުސަތު - އެސިސްޓެންޓް ސަރވެޔަރ\nސުޕަވައިޒަރ އަންގާ ގޮތެއްގެ މަތިން ހިތަދޫ އަވަށުގެ ސާރވޭ ކުރުމުގެ މަސައްކަތްކުރުން.\nއިންވަކިކުރުމަށް ހުށަހެޅޭ ފޯމުތައް ތަރުތީބުކޮށް އިންވަކިކޮށްދީ ރެކޯޑް ބެލެހެއްޓުން.\nއައްޑޫގެ އަވަށްތަކުގެ ޗާޓުތައް އަޕްޑޭޓު ކުރުމުގައި އިދާރީ އަދި ޓެކްނިކަލް އެހީދިނުން.\nއަވަށު އޮފީސްތަކުން ހުށަހެޅޭ މައްސަލަތަކާއި ގުޅިގެން ކުރަންޖެހޭ ސާރވޭ ކުރުމާއި އިންވަކިކުރުމުގައި ޢަމަލީގޮތުން ބައިވެރިވުން.\nއައްޑޫގެ ބިންބޭނުންކުރާނެ ގޮތް ޕްލޭން ކުރުމުގައި އެހީތެރިވުން.\nއައްޑޫގެ ތަރައްޤީގެ ޕްލޭން ހެދުމުގައި އެހީތެރިވުން.\nސާނަވީ ނުވަތަ އެއާ އެއް ފެންވަރުގެ އިމްތިހާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމާއެކު، އޭގެ އިތުރުން 'ސެކަންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިހާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.


ދިރިއުޅުން އަލިކޮށްދިން9– Esfiya\nކޮލެޖު ނިމިގެން ގެއަށް އައިސްވަން ލުމާގެ މޫނުމަތީގައި ވަރުބަލިކަމެއްހުއްޓެވެ. މިއަދަކީ ލުމާ ހަދަމުންދާ ކޯހުގެ ފަހު ޓެސްޓް އޮތް ދުވަހެވެ. ލުމާގެ އެވަރުބަލިކަމަކީ ސްކޫލް ދައުރުގައިވެސް ޓެސްޓް ޖެހުމުން އޭނާގެ ކިބައިން ފެންނަ ކަންތަކެވެ. ” ލުމާ ޓެސްޓް ނިމުނީދޯ؟.. ފަސޭހަތަ؟..” މުނާން އަހާލިއެވެ. ” އެހާ އުނދަގުލެއް ނޫން.. ތިއްތީ މިވިސްނަނީ މެހެލް ކްލިނިކާ ގުޅެން… ދެންމެ އައި މަގުމަތީ ދުށިން އެތަނަށް ވަޒީފާގެ ފުރުސަތަކަށް އިއުލާން ކޮށްފައި އޮއްވައި..” ލުމާ ބުންޏެވެ. ” ރަގަޅު ފުރުސަތެއް އަވަހަށް ކުރިމަތިލާ..ކޮންމެ ތަނަކަށް ދިޔަޔަސް ތިމާގެ އަމިއްލަ ޑިސިޕްލިންގ ހިފަހައްޓަން މަސައްކަތް ކުރާތި.. މިޒަމާނުގައި ތިބޭނެ ވަރަށް ދީނާ ދެކޮޅު މީހުން…އެމީހުން ވިސްނައިދޭނެ ބުރުގައި އެޅުމުންވެސް ހުންނަ ދަތިތަކާ ދެންގޮސް ހުތުރު ހުރިހާ ކަމެއް ރީތި ކޮށްދޭން މަސައްކަތް ކުރާނެ…ކޮއްކޮ އެފަދަ ވާހަކަތަކަށް ކެރިގެން ކުރިމަތިލާން ވާނެ..ނަމަނަމަ އެފަދަ ބައެއްގެ ހެއްލުމުގެ ދަށަށް ނުވެއްޓޭތި..” މުނާން އޭނާގެ ކޮއްކޮއަށް ނަސޭޙަތް ދިނެވެ.\n” ދެކުދިން މިތާގައިތަ؟.. ލުމާ ޓެސްޓް ކިހިނެއް؟..” މުނާންއާ ވާހަކައެއް ދައްކާލުމަށްޓަކައި ނުފެނިގެން ހޯދަމުންއައި ޒުލޭޚާއަށް ދެކުދިން މަތީބައިގެ ފެންޑާގައި ވާހަކަ ދައްކަން ތިއްބާ ފެނިގެން އަހާލިއެވެ. ” ޓެސްޓް ފަސޭހަ..ޖޮބަކަށް ދާންވެގެން އެކަމާ ތިއްތިއާ މަޝްވަރާ މިކުރަނީ..” ލުމާ ބުންޏެވެ. “އެހެންތަ.. މަންމަ މިއައީ މުނާންއާ ވާހަކައެއް ދައްކާލަން ވެގެން..” ޒުލޭޚާ ބުންޏެވެ. ” ދަރިފުޅާ ލާނާ އެއްބަސް އެހެންވީމަ ކޮންދުވަހަކަށް ނިންމާނީ..” ޒުލޭޚާ ބުންޏެވެ. ” ކޮންކަމެއްތަ؟.. އަނެއްކާ ތިއްތިއާ ލާނާއާތަ؟..” ލުމާއަށް އަހާލެވުނެވެ. ” އާނ! ދެން ނުކިޔާ ގޭގެ މަސައްކަތު ލާނާއޭ…އެއީ ތިއްތިގެ ވާން އުޅޭ.. ” މުނާން ބުންޏެވެ. ” އަސްލުވެސްތަ…އެކަމަކު ކީއްވެ އޭނަ؟..” ލުމާއަށް އަހާލެވުނެވެ. ” ލުމާ ދިރިއުޅުމެއް ފައްޓަން އިޚުތިޔާރު ކުރާއިރު ބަލަން ޖެހެނީ ހަމައެކަނި މީހާގެ ސިފަޔަކަށް ނޫން..ބަލަން ޖެހޭނެ ދީންވެރިކަމާ ކިޔަމަންތެރިކަމާ މީހާގެ ރީތި އަޚުލާޤަށްވެސް..ތިއްތިއަށް މިހުރިހާ ކަމެއްވެސް ލާނާގެ ގައިންފެނޭ.. ދިރިއުޅުމެއް ބާއްޖަވެރިކުރުމަށް އެންމެ މުހިއްމު އެކަތި ދީންވެރި އަންހެނަކާ ދީންވެރި ފިރިހެނެއް..” މުނާން ބުންޏެވެ. ” އޯކޭ… ދެން އެހެންވިއްޔާ އަހަރެން ލާނާއަށް ގޮވާނީ ކޮންނަމަކުން..” ލުމާ އަހާލިއެވެ. ” ހެޔޮ ލުމާ ބޭނުން ނަމަކުން ކިޔަސް…” މުނާން ބުންޏެވެ. ” އެހެންވެއްޖިއްޔާ އަހަރެން ކިޔާނި ލާންތާ.. އޯކޭތަ؟..” ލުމާ ބުންޏެވެ. ” ހަމަ ލުމާ ބޭނުން ގޮތެއް..” އެދެކުދިންގެ އޮތް ލޯބި ފެނިފައި ޒުލޭޚާ ފޫހިކަމެއްނެތި ބަލަހައްޓައިގެން ހުއްޓެވެ. ” މަންމާ އެހެންވީމަ ޔުމާގެ ކައިވެނީގެ ކަންތައްނިމި ހަމައަކަށް އެޅުމުން އަހަރެންގެ ކަންތަކާ އުޅޭނީ.. ” މުނާން ބުންޏެވެ.\n” ހުޝާން އަހަރެންގެ ބަނޑުގައި މިއޮތީ ހުޝާންގެ ދަރިއެއް..އެންމެ ފަހަރަކުވެސް ވިސްނަބާ..މާދަމާ މިދަރިފުޅުގެ ބައްޕަ ތިހެން އުޅޭތަން ފެނުމުން މި ދަރިފުޅަށް ކިހާ އަސަރު ކުރާނެ..” ނާއިލާ ބުންޏެވެ. ” ގެއަށް އައިސް ވަންނަ ކޮންމެ ގަޑިއެއްގައި ދަރިފުޅޭ އެއެކޭ މިއެކޭ ނުކިޔާ ނުހުރެވޭތަ؟.. ކަލޭ ބޭނުންވި ގޮތައް ކަލެއަށް މަށާ އިނދެވިއްޖެއެއްނޫންތަ؟.. މައެދުވަހުވެސް ބުނީމެއްނޫންތަ..މަގޭ ފަރާތަކުން އެއްވެސް އެއްޗެއް ލިބޭނެ ކަމަށް އުންމީދު ނުކުރާށޭ.. މަމިދަނީ ބޭރަށް.. މަށަށް ގުޅައިގެން އުނދަގޫކުރަން ނަހަދާތި..” ހުޝާން ހިތުހުރިވަރެއް ނާއިލާއަށް ކުރުމަށްފަހު ނިކުމެގެން ދިޔައެވެ. ސައިކަލަށް އަރައިގެން ދުއްވާލި ހުޝާންގެ ސިނކުޑި ހީވަނީ ފަޅައިގެން ދާނެހެންނެވެ. ” މިކަމަކުންވެސް ނެތް ފަސޭހައިން ސަލާމަށް ވެވޭކަށް.. ވަރިކޮށްލައިފިއްޔާވެސް މަންމަމެން ދުވަހަކުވެސް ބަހެއް ނުކިޔާނެ.. އެކަމަކުވެސް ވަޒީފާއަކަށް ދާހިތެއް ނެތް.. އަކްރަމްމެން ބުނިހެން އޭތިކޮޅު ވިއްކައިގެން މުއްސަނދިވިޔަސް މިއަށްވުރެ ރަގަޅުވާނެ.. އޭރުން ވަޒީފާއަކަށް ގޮސް ސައުވީސް ގަޑިއިރު ހޭދަ ކުރުމަށްވުރެން ފޫހި ފިލާނެ..” އެތައް ހިޔާލު ތކެއްގައި ހުރެ ހުޝާންއަށް ގޮސް މަޑުކޮށްލެވުނީ އާންމުކޮށް އަކްރަމްމެން އުޅޭ ހުސްއިމާރާތުގެ ކުރިމަތިގައެވެ. އެތަނަކީ ހަދަންފަށައިފައި މިހާރު މަސައްކަތް ކުރިއަށް ނުގޮސް ހުއްޓާލައިފައިވާ އިމާރާތެކެވެ. ދެ ހިޔާލެއްގައި ހުރެ ހުޝާން ގޮސް އެއިމާރާތައް ވަނެވެ. ” އަހަނ ކަލޭ އައީތަ.. މިހާރު ވިސްނިއްޖެ ދޯ މިކަމުގައި ހުރި ފައިދާ.. ” އަކްރަމް ބުންޏެވެ. އަކްރަމް މެން އެދުނީ އެމީހުން ގެންގުޅޭ އެއްޗެއްގެ އަޖުމަ ބަލާލުމަށެވެ. އެމީހުންނަށް ނުވިސްނުނީ މިއީ ﷲޙަރާމް ކުރައްވާފައިވާ ކިހާ ބޮޑުކަމެއްކަމެވެ. ފާއިތުވަމުން ދާ ކޮންމެ ދުވަހަކީ ހުޝާން އެކަމުގައި ބަނދެވި ޢާފިލުވަމުން ދިޔަ ދުވަސްތަކެކެވެ. ގިނަ ދުވަސް ދުވަހު އެއްގޮތަކަށްވެސް ލޮލަކަށް ނުފެނެއެވެ.\nޔުމާއާ ފިރާޝްގެ ކައިވެނި ކުރެވިގެން ދިޔައެވެ. މުޅި އެރެއަކީ އެދެމަފިރިންނަށް ޚާއްސަ ރެއަކަށް ވެގެން ދިޔައެވެ. ނަމަވެސް އެރެއަކީ އެއްބައި މީހުންގެ ހިތްތަކަށް ޒަލްޒަލާއެއް އާރެއަކަށް ވިއެވެ. ހުދުކުލައިގެ ކައިވެނި ހެދުމުގައި ހުރި ޔުމާ ހީވަނީ ޕަރީއެއް ހެންނެވެ. ބޮލުގައި އަޅައިފައިވާ ޝޯލުގެ މަތިން އަޅައިފައިވާ ލޭސް ފޮތިގަނޑު ހެދުމުގެ ފަސްބައިން ތިރިއަށް އޮތެވެ. ފިރާޝް ވެސް ހުދުކުލައިގެ ގަމީހެއްލައިފައި މަތިން ކަޅުކުލައިގެ ޖެކެޓެއް ލައިގެން ހުރިއިރު ފިރިހެންވަންތަކަމުން އަންހެން ކުދިންނަށް އެހެން ފަރާތަކަށް ނުބެލޭނެ ކަން ޔަގީނެވެ. ކައިވެނީގެ ހަފްލާއަށްއައި މެހުމާނުންތައް ދިޔަފަހުން ދެމަފިރިންނާއި އާއިލާގެ ފޮޓޯނެގުން އޮތެވެ. ނަމަވެސް އެންމެންގެ ލޮލުގައި އަޅައިގަތީ އެގެއަށް ވަނދެގެން އަންނަ ފަސް ޕޮލިހުންނެވެ. އެމީހުން އައިސް ދެއްކީ ލިޔުމެކެވެ. ނާއިލާއަށް އަޑުން އަޑުނަގާ ރޮއެ ގަނެވިއްޖެއެވެ. އޭނާގެ ދަރިފުޅު ދުނިޔެއަށް އަންނާކަށް ދެން މާގިނަ ދުވަހެއް ނެތެވެ. ޒުލޭޚާ އަކަށްވެސް ކެތެއް ނުކުރެވުނެވެ. ” ހުޝާން މަންމަ ދަރިފުޅާ ކޮށްލަން ބޭނުންވަނީ އެންމެ ސުވާލެއް… ކީއްވެ ދަރިފުޅު ތިމަގު އިޚްތިޔާރުކުރީ؟.. އެއްކަމަކަށް ފަހު އަނެއްކަމަކަށް އަރައިގަންނަނީ.. މަންމަމެން ދަރިފުޅަށް ކޮންކަމެއް އުނިކޮށްގެން..މަންމަމެން ދިން ތަރުބިއްޔަތުގެ ކޮންބައެއް މަދުވީ.. މަންމަ އުންމީދެއް ނުކުރަން މަންމަގެ ދަރިއެއްގެ ފަރާތުން މިފަދަ ހިތާމައެއް މަންމައަށް ލިބިދާނެކަމަކަށް..” ވާހަކަ ދައްކަމުން ދިޔަ ޒުލޭޚާ ކުއްލިއަކަށް އަރިއަޅާލިއެވެ. އެވަގުތު އެންމެ ކައިރީގައި ހުރި ޔުއާން އޭނާގެ މަންމަ ވެއްޓުމުގެ ކުރިން އޭނާގެ ބާރުގަދަ ދެއަތުގެ ހިމާޔަތް ދިނެވެ.\nމަންމަ ވެއްޓެން ދިޔަ މަންޒަރު ފެނުނު ހުޝާންއަށް ކުރިއަށް ފިޔަވަޅެއް އަޅާލެވުނެވެ. ނަމަވެސް ސައީދު އެކަން މަނާކުރިއެވެ. އަދި އެމަގުގައި އެގޮތުގައި އުޅެން ބޭނުންވަންޏާ އެމީހުންނީ މައިންބަފައިން ކަމުގައި ނުބަލާ އުޅުމަށް ބުންޏެވެ. މިނޫނީ ހުޝާންގެ ހިތައް އެއްޗެކޭ އެރި ދުވަހެއް އައި ކަމެއްނޭނގެއެވެ. ގޮޅީގައި ދުވަސްތައް ފާއިތުކުރާނެ ގޮތެއްވެސް ހުޝާންއަކަށް ނޭނގެއެވެ. ދޮންބެގެ އަތުތެރޭގައި އޮތް އޭނަގެ މަންމައަށް ބަލަމުން ފަސްއެނބުރި ޕޮލިހުންނާއެކު ދާން ހުޝާން ހިނގައިގަތެވެ. ނަމަވެސް އަނެއްކާވެސް މަޑުކޮށްލައިފައި އެނބުރުނެވެ. އަދި ޕޮލިހުން ކައިރީން ހުއްދައަށް އެދިފައިވާ އޭނަ އެތައް ޒަޚަމްތަކެއް ލައްވަމުން އަންނަ އޭނަގެ އަންހެނުންކައިރިއަށް އައިސް މަޑުކޮށްލިއެވެ. ” ނާއިލާ އަހަރެންނަށް މާފުކުރޭ…އަހަރެންނަށް އެނގޭ މިހެން ބުންޏަސް މާފު ކުރަން ފަސޭހަ ނުވާނެ ކަން.. އަހަރެމެންގެ ދަރިފުޅު ރަގަޅަށް ބަލާތި..އަހަރެންނަށް އެނގޭ މިހުރިހާ ދުވަހު އަހަރެން ނާއިލާއާ ދޭތެރޭ ކަންތައް ކުރީ ރަގަޅަކަށް ނޫންކަން…އަދި އަހަރެން ނެތަސް ނާއިލާ ދަރިފުޅު ރަގަޅަށް ބަލާނެކަންވެސް އެނގޭ..” އޭރުވެސް ނާއިލާ އަޑުންއަޑުނަގާ ރޮނީއެވެ. އޭނަގެ މަންމަގެ ކޮނޑުގައި ބޯ އަޅައިގެން އޮވެ ރޮމުން ދިޔަ ނާއިލާ އެންމެ ފަހަރަކުވެސް ބޯހިއްލާ އޭނަގެ ފިރިމީހާއަށް ބަލާވެސް ނުލިއެވެ. އޭރު ގެއަށް ވައްދަމުންދިޔަ މަންމަޔަށް ބަލައިފައި އަނެއްކާވެސް ހުޝާން އެނބުރި ޕޮލިހުން ތިބި ދިމާލަށް އައެވެ. ނާއިލާ ދެވަނަ ފަހަރަށް ހުޝާންއަށް ބަލައިލީ ޕޮލިހުން ހުޝާން ވޭންގަނޑަށް އަރުވާ ދޮރުލައްޕަން އުޅެނިކޮށެވެ.\nނަސީބު ކަންދިމާކުރިގޮތުން ޒުލޭޚާއަކަށް މާބޮޑުކަމެއް ނުވެއެވެ. ކުއްލިއަކަށް އެފަދަ ކަމެއް ދިމާވުމުން އެކަމާ ކުރިމަތިލާނެ ހިތްވަރު ނެތިގެން ދިޔައީއެވެ. ޔުމާ ވެސް މަންމަ ހަމައަކަށް އެޅުމުން ފިރާޝްއާއެކު އޭނާގެ ގެއަށް ދިޔުމަށްޓަކައި ގެއިން ނިކުތެވެ. ފިރާޝްމެން ގެއަށްލާފައި ހުމޭޝް އަނެއްކާވެސް އައިސް ކާރަށް އެރިއެވެ. އެއްވެސް މިސްރާބެއްނެތި އޭނާއަށް ދެވުނީ ހަނާމެންގެ ގޭ ހުންނަ ސަރަހައްދަށެވެ. އެވަގުތަކީ ހަނާވެސް ނިދި ނައިސްގެން ތެދުވެ ބެލްކަންޏަށް ނިކުމެ ތިރިބަލާލި ގަޑިއެވެ. ހަނާގެ ލޮލުގައި އަޅައިގަތީ މަގުގެ އެއްފަރާތުގައި މަޑުކޮށްފައި އޮތް ރަތް ކުލައިގެ ކާރެވެ. ” ހުމޭޝް މިގަޑީގައި ކީއްކުރަނީ..އަދިވެސް އެއާ ހަފްލާ ނުނިމެނީތަ ނުފުރާގެން އުޅެނި..” އިތުރަށް އެތާ މަޑުކޮށްފިއްޔާ ހުމޭޝްއަށް ފެނިދާނެތީ ހަނާ އަނެއްކާވެސް އެތެރެއަށް ވަނެވެ. އެކި ވިސްނުންތަކުގައި ހުރެ އެނދަށް އަރާ ފޯނުން އެފްބީއަށް ވަނދެލިއެވެ. ކުއްލިއަކަށް ހަނާގެ ހިތައްއެރީ ހުމޭޝްގެ އައިޑީ ސާޗް ކޮށްލުމަށެވެ. މާ އުނދަގުލެއް ނުވިއެވެ. އޭނަ ދިން ކާޑުގައިވެސް އޭނަގެ އައިޑީ ޖަހައިފައި އޮތެވެ. ނަމަވެސް އެއަޑީން ދީނީ ޕޯސްޓްތަކާ ހަދަމުންދާ އިމާތްރާތްތަކާ އެކިކަހަލަ ފަރުމާކުރުންތަކުގެ ފޮޓޯތަކާ ލިޔުންތައް ފިޔަވައި އިތުރު އެއްޗެއް ނޭނގުނެވެ. ކޯއްޗެއް ހިތައް އަރައިގެން ކަމެއް ނޭނގެއެވެ. ހަނާ އަށް ހުމޭޝްއަށް ފްރެއިންޑް ރިކުއެސްޓް ފޮނުވައިލެވިއްޖެއެވެ. ހުމޭޝް ހީވީ ހަނާގެ އިންތިޒާރުގައި ހުރިހެންނެވެ. ވަގުތުން ރިކުއެސްޓް އެކްސެޕްޓްކޮށް ހަނާއަށް މެސެޖެއް ކުރިއެވެ. ހަމައެކަނި ޝުކުރިއްޔާ ޖަހާފައެވެ. އަނެއްކާވެސް ހުމޭޝް ހުރިތޯ ޔަގީން ކޮށްލުމަށްޓަކައި ހަނާ ބޭރު ބަލައިލިއެވެ. ނަމަވެސް މިހާރު ކާރުނެތެވެ. ހުމޭޝްގެ އިތުރު މެސެޖެއް ނާދެއެވެ. ހަނާއަށް މުޅި އެރޭވެސް ހުމޭޝްގެ އިތުރު މެސެޖަކަށް އިންތިޒާރު ކުރެވުނު ވަރުން ނިދުނީ ކިހާއިރަކު ކަމެއްވެސް ނޭނގެއެވެ.\nލުމާ ކުރިމަތިލި ވަޒީފާ އޭނާއަށް ލިބުނެވެ. މިއަދަކީ ވަޒީފާއަށް ނިކުންނަ ފުރަތަމަ ދުވަހެވެ. ” ތިއްތި އަސްލު އަހަރެން ދާންވީ ތިއްތިމެން އުޅޭ އޮފީހަށް ދޯ… ތިއްތި ބުނީމެއްނޫންތަ ކޮލެޖަކުން ލެކްޗާރއެއްގެ ވަޒީފާއެއް އޮވެގެން އެމީހުން ގުޅިވާހަކަ އެތަނަށް ނުދަންތަ؟..” ލުމާ ބުންޏެވެ. ” ނޫނޭ..ލުމާ ތިދާން އުޅޭތަން ގޯހެއްނޫން…ކޮންމެ ތަނަކަށް ދިޔަޔަސް ރަގަޅަށް އުޅުނީމަ އުޅެވޭނެ… އާނ! އެތަނަށް ދާނަން ހުރިހާ ޑޮކިއުމެންޓެއް ފޮނުވައިގެން މިހުރީ… މިއަންނަ ސެމިސްޓަރގައި ފަށަނީ… އެހެންވީމަ އަދި އެބޯތެއްނޫ ދެ މަސްދުވަސް…” މުނާން ބުންޏެވެ. ” ދެން އެހެންވިއްޔާ ތިއްތިގެ ކައިވެނީގެ ކަންތައް ނިންމަން ވީއެއްނޫންތަ އޭގެ ކުރިން…އޭރުން އަނެއްކާވެސް ބޮޑު ޕާޓީއެއް މިގޭގައި އޮންނާނެ…” ލުމާ ބުންޏެވެ. ” ތިއުޅެނީ ވަޒީފާއަކަށް ދާ ފުރަތަމަ ދުވަސްވީމަ އަނގަ ގަދަވެގެން ދޯ؟… އަނގަ ނުތަޅާ އަވަސް ކުރޭ ތިއްތި މަޑު މިކުރަނީ ލުމާ އެތަނަށް ލައިދީފައި ދާންވެގެން..” މުނާން ބުންޏެވެ.\nނާއިލާ ވިހަން އެމަޖެންސީކޮށް ވެއްދުނެވެ. ދެއާއިލާގެވެސް ބައެއް މެންބަރުން ބޭރުގައި މަޑުކޮށްލައިގެން ތިއްބެވެ. ފަލާޙާގެ ދެފައި އެއްތާކު މަޑެއް ނުވެއެވެ. ވިހަން ވެއްދިތާ ގަޑިއިރެއްފަހުން ރަޖައެއްގައި އޮޅައިލައިގެން ކުޑަކުޑަ ލޯބި އަންހެން ކުއްޖެއް ނެރުނެވެ. ” ފަލާޙާ!.. ދަރިފުޅަށް ހަތްދުވަސް ފާހަގަ ކުރުން ތިގޭގައި ދޯ ބާއްވާނި…” އެންމެން އެކުއްޖާ ނަގާ ފޮޓޯނަގާ ހަދައި ނިމުމުން ނަރުހުން އަނެއްކާވެސް އެދަރިފުޅު ގޮވައިގެން އެތެރެއަށް ވަނުމުން ޒުލޭޚާ ބުންޏެވެ. ” ޒުލޭޚާ ބޭނުން ގޮތެއް.. ހުޝާން ކޮންމެ ގޮތަކަށް ކަންތައް ކުރިޔަސް ތިޔަ ދެމަފިރިންނަކީ ވަރަށް މާތް ދެއިންސާނުން އެކަން ހިތުގެ އަޑިން ގަބޫލުކުރަން…” ފަލާޙާ ބުންޏެވެ. ” ތިވާހަކަ ނުދައްކާ..އެހެންވީމަ ހިނގާދެން އެކަމާ ތައްޔާރުވާން..” ޒުލޭޚާ ބުންޏެވެ. ﷲގެ ރަޙުމަތުން ނާއިލާއާ ދަރިފުޅުގެ ޙާލު ރަގަޅެވެ. އެހެން ކަމުން ހޮސްޕިޓަލުގައި އެއްދުވަސް ކޮށްފައި ގެއަށް ދޫކޮށްލިއެވެ. އެންމެން ތިބޭތަނެއްގައި ކިތަންމެ ހިތްވަރުކޮށްގެން ހުއްޓަސް އެކަނިވުމުން އަދިވެސް ނާއިލާ ކަރުނަ އަޅާ ރުއެވެ. އޭނަ އެންމެ އިންތިޒާރު ކުރަމުންއައީ މި ދަރިފުޅު އުފަންވާދުވަހު ދަރިފުޅު ފެންނަ ހިސާބުން ހުޝާންގެ އަމަލުތައް ބަދަލުވެގެންދާނެކަމަށެވެ.\nV nice…. An me first dho😊😊\n🙂🙂🥰 Thank you malti. Yes. First coment.\nMaasha allah haadha haadha reehchey mibai ves next part plese😍😍😍😘😘😘😘❤❤❤❤❤❤❤❤❤❤❤\n🙂🙂🥰 Thank you Ram. Insha Allah\nVvvvvvv nice omg hushaan vs dhw.. pis pis But it’s nice inge ♥♥♥♥\nTC everyone stay safe 😇😇🙂\n🙂🙂🙂Thank you unknown queen..\nMariyam Sinana Is'haq\nAminth Abdulla try thsi\nVvvvvvv salhi mi part ves\n🙂🙂🥰Thank you Rikkorifoo\nVarah nice uraamazing writer 😍😍😍\n🙂🙂🙂🥰 Thank you love\nmasha allah kudhu…ur the best …varah reethi mi baives\n🙂🙂🙂🥰Thank you thiththaaa\nއަބަދުވެސް މިހިތުގާ ވެޔޭ (ފަހުބައި)\nހިތާމަ ލޯބި May 21, 2020\nނޭދެމޭ ވަކިވުމެއް…ހާދަހާ ލޯބިވޭ…6\nލޯބި September 13, 2015\nނޭނގި ހިތޭ ތިއަތުލީ\nލޯބި November 24, 2017\nތިޔަލޯބިވާގެ ލޯތްބަށް.. އެދިގެން މިހިތް ރޮނިއްޔޭ!!\nހިތާމަ ދީނީ ލޯބި August 5, 2015\nމަންޝާ (ހަތާވީސްވަނަ ބައި)\nބިރުވެރި ލޯބި July 5, 2016\nއެހެނިހެން December 5, 2015\nއަފްރީން (1ވަނަ ބައި)


India Gai Record Adhadheh Ge Meehun Covid-19 Ah Fassi Vejje - Vaguthu\nއިންޑިއާގައި ރެކޯޑް އަދަދެއްގެ މީހުން ކޮވިޑް-19 އަށް ފައްސިވެއްޖެ\nއަވައްޓެރި އިންޑިއާގައި އެއް ދުވަސް ތެރޭގައި އެންމެ ގިނަ މީހުން ކޮވިޑް-19 އަށް ފައްސިވި ދުވަހަކަށް އިއްޔެ ވެއްޖެއެވެ. އިއްޔެ އެކަނިވެސް އިންޑިއާ އިން 227 މީހަކު ވަނީ ކޮވިޑް-19 އަށް ފައްސިވެފައެވެ.\nމީގެ ކުރިން އިންޑިއާގައި އެއް ދުވަސް ތެރޭގައި އެންމެ ގިނަ މީހުން ކޮވިޑް-19 އަށް ފައްސިވީ މިދިޔަ ހުކުރު ދުވަހު އެވެ. އެދުވަހު ފައްސިވީ 160 މީހުންނެވެ. އޭގެ ފަހުން ޖެހިގެން އަދި ދެދުވަހު ވެސް ފައްސިވި މީހުންގެ އަދަދު ދިޔައީ މަދުވަމުންނެވެ.\nހޮނިހިރު ދުވަހު އިންޑިއާ އިން ފައްސިވީ 100 މީހުންނެވެ. އާދީއްތަ ދުވަހު ފައްސިވީ 37 މީހުންނެވެ.\nއިންޑިއާ އިން މިހާތަނަށް ކޮވިޑް-19 އަށް ފައްސިވި މީހުންގެ އަދަދު 1251 އަށް އަރައެވެ. މިހާތަނަށް އިންޑިއާ އިން ވަނީ 32 މީހުން ކޮވިޑް-19 ޖެހިގެން މަރުވެފައެވެ. އޭގެ ތެރެއިން ފަސް މީހުން މަރުވީ އިއްޔެ އެވެ. މިހާތަނަށް އިންޑިއާ އިން ކޮވިޑް-19 ޖެހުނު މީހުންގެ ތެރެއިން 102 މީހަކު ވަނީ ބަލިން ރަނގަޅު ވެފައެވެ.\nކޮވިޑް-19 ފެތުރުން ހުއްޓުވުމަށް އިންޑިއާ މިހާރު ވަނީ ފުރަބަންދު (ލޮކްޑައުން) ކޮށްފައެވެ. އިންޑިއާ ފުރަބަންދު ކުރުމުން އިތުރު އެތައް މައްސަލައެއް ކުރިމަތިވެދާނެ ކަމުގެ ބިރު ވަނީ ހީވެފައެވެ. އިންޑިއާގެ ގިނަ މީހުންނަކީ ވަރަށް ފަގީރު މީހުންނަށް ވެފައި ކޮންމެ ދުވަހަކު ކައިގެން ބޮއެގެން އުޅެނީ އެދުވަހަކު ލިބޭ އާމްދަނީ އިން ކަމަށް ވާއިރު ފުރަބަންދު ކުރުމުން އެތައް ބައެއްގެ އާމްދަނީ ވަނީ ހުއްޓިފައެވެ. އެހެންކަމުން ހައިހޫނުކަން އިތުރު ވެގެން ވެސް ގިނަ ބަޔަކު މަރުވެދާނެ ކަމުގެ ކަންބޮޑުވުން އެބައޮތެވެ.\nނަމަވެސް އިންޑިއާ ފުރަބަންދު ނުކޮށްފިނަމަ ކޮވިޑް-19 ފެތުރުން އިންޑިއާގައި ކޮންޓްރޯލް ކުރުން އެއީ ވެސް ފަސޭހައިން ކުރެވިދާނެ ކަމެއް ނޫން ކަމަށް ތަޖުރިބާކާރުން ވިދާޅުވެއެވެ.\nމާޗް 31, 2020 13:14\nމުސްލިމުން އަންދަމުން ހިތުހުރިގޮތަކަށް މަރަމުން މާބަނޑު މީހުން ވަޅުލަމުން ގެންދާ މިފަދަ ގައުމަކަށް މިފަދަ ބޮޑު ވަބާއެއް ފެތުރުމުން އެއިން އިބްރަތެއް ހާސިލް ކުރާނެކަމަށް ދެކެން.\nމާޗް 31, 2020 13:18\nއިންޑިޔާ ސަރުކާރުން އެ ގައުމުގެ ފަގީރުންނަށް ކާބޯތަކެތި ނުދެވޭ، އެކަމަކު ދިވެހިރާއްޖެ އަށް ހިލޭ ސާބަހަށް ކާބޯތަކެތި ފޯރުކޮށްދެމުން ދަނީ ކޮންބޭނުމެށް އޮވެގެންތޯއެވެ. މިކަމުގެ ސިއްރަކީ ކޮބާތޯއެވެ. އިންޑިޔާ ރަށްޔިތުންނާއި މި ދުނިޔޭގެ އެންމެހާ ރަށްޔިތުން މި ނުރައްކާތެރި ވަބާއިން ސަލާމަތްވުމަށް އެދި ﷲގެ ހަޞުރަތުގައި ދުޢާ ކުރަމެވެ.\nމާޗް 31, 2020 15:42\nސަބަބަކީ އިންޑިއާގެ ތަނަކަށް ދިވެހި ގައުމު ވާކަމުގެއުފަލުގައިދޭހިލޭއެހީ.....\nމާޗް 31, 2020 16:46\nރާއްޖޭގައި ދިރިއުޅެނީ %100 މުސްލިމުން ކަމަށްވާތީ، ދިވެހި މުސްލިމުން ދެކެ ލޯބިވާލެއް ބޮޑު ކަމުން.\nމާޗް 31, 2020 15:27\nހިލޭ ކާކު ކޯންޗެއްދިނީ .ހިލޭ އެކައްޗެއްވެސް ނުދޭނެ. އެހީ މިކިޔަނީ އޮޅުވާލަން.


Rey Alhukamaa Evvarah Savaabu Libenivi Kankan ރޭއަޅުކަން ކުރުމާއި އެއްވަރަށް ދަރަޖަ ލިބެނިވި ޢަމަލުތައް – Ilm Rey Alhukamaa Evvarah Savaabu Libenivi Kankan\nޢިޝާ ނަމާދާއި ފަތިސްނަމާދު ޖަމާޢަތުގައި އަދާކުރުން\nކީރިތި ރަސޫލާ ޞައްލަﷲ ޢަލައިހި ވަސައްލަމް ޙަދީޘްކުރައްވާފައިވެއެވެ. مَنْ صَلَّى الْعِشَاءَ فِي جَمَاعَةٍ فَكَأَنَّمَا قَامَ نِصْفَ اللَّيْلِ وَمَنْ صَلَّى الصُّبْحَ فِي جَمَاعَةٍ فَكَأَنَّمَا صَلَّى اللَّيْلَ كُلَّهُ .”  މާނައީ: “ޢިޝާ ނަމާދު ޖަމާޢަތުގައި އަދާކޮށްފިމީހާ ރޭގަނޑުގެ ދެބައިކުޅަ އެއްބައިގާ އަޅުކަންކުރި ފަދައެވެ. ފަތިސްނަމާދު ޖަމާޢަތުގައި އަދާކޮށްފިމީހާ މުޅި ރޭގަނޑު އެއްކޮށް އަޅުކަން ކުރިފަދައެވެ.” އެހެންކަމުން ޖަމާޢަތުގައި ނަމާދު ޤާއިމުކުރުމަށް ސަމާލުކަން ބަހައްޓަންވާނެއެވެ. ޚާއްޞަ ގޮތެއްގައި ޢިޝާ ނަމާދާއި ފަތިސްނަމާދު ޖަމާޢަތުގައި އަދާކުރުމަށެވެ.\nމެންދުރު ނަމާދުގެ ކުރިން ހަތަރު ރަކުޢަތްކުރުން\nރަސޫލާ ސައްލަﷲ އަލައިހި ވަޞައްލަމް ހަދީޘް ކުރައްވާފަވެއެވެ. “މެންދުރު ނަމާދުގެ ކުރިން ކުރެވޭ ހަތަރު ރަކުއަތަކީ ދަމު ނަމާދާއި އެއްފަދަ އެއްޗެކެވެ.” (ޞަޙީޙު ޖާމިޢު)\nރޭގަނޑު ޤުރްއާނުން ސަތޭކަ އާޔަތް ކިޔެވުން\nމާތް ﷲ ރުއްސުންލެއްވި ތަމީމުއްދާރީގެ ކިބައިން ރިވާވެގެންވެއެވެ. ރަސޫލާ ޞައްލަﷲ އަލައިހި ވަސައްލަމް ޙަދީޘް ކުރެއްވިއެވެ. “ރޭގަނޑު ސަތޭކަ އާޔަތް ކިޔައިފިމީހާއަށް އެރޭ ރޭ އަޅުކަންކުރިކަމުގެ ދަރުމަ ލިޔުއްވާނެއެވެ.” (ރަވާހު ތިރުމިޒީ)\nރޭގަނޑު ބަޤަރާ ސޫރަތުގެ ފަހު ދެއާޔަތް ކިޔެވުން\nމާތް ﷲ ރުއްސުންލެއްވި އިބްން މަސްޢޫދުގެ ކިބައިން ރިވާވެގެންވެއެވެ. ރަސޫލާ ޞައްލަﷲ އަލައިހި ވަސައްލަމް ޙަދީޘް ކުރެއްވިއެވެ. “ރޭގަނޑުގެ ވަގުތެއްގައި ބަޤަރާ ސޫރަތުގެ ފަހު ދެއާޔަތް ކިޔަވައިފި މީހަކަށް އެކަން ފުދިގެންވެއެވެ.” (ޞަހީހް ބުޚާރީ) މިހަދީޘް ޝަރަޙަ ކުރައްވަމުން އިމާމް ނަވަވީ ރަޙިމަހުﷲ ވިދާޅުވެފައިވެއެވެ. “ފުދިގެންވެއެވެ” އޮތް ބަހުގެ މުރާދަކީ އެރޭ ރޭއަޅުކަން ކުރުމުން ފުދިގެންވާ ވާހަކައެވެ. އަދިވެސް މިބަހުގެ މުރާދުގައި ބުނެވިގެންވެއެވެ، އެމީހަކަށް ޝައިޠާނާގެ ކިބައިން ފުދިގެންވެއެވެ. މީގެ އިތުރުން ހުރިހާ އާފާތްތަކުން ސަލާމަތްވުމަށް ފުދިގެންވުމާއި މިހުރިހާ ކަމަކުން ފުދިގެންވުން މިބަހުގެ މުރާދު ކަމުގައި ބުނެވިގެންވެއެވެ.\nމާތް ﷲ ރުއްސުންލެއްވި ޢާއިޝާ ރަޟިޔަﷲ އަންހާގެ ކިބައިން ރިވާވެގެންވެއެވެ. ރަސޫލާ ޞައްލަﷲ އަލައިހި ވަސައްލަމް ޙަދީޘް ކުރައްވާތީ ތިމަންކަމަނާ އަޑުއެއްސެވީމެވެ. “މުއުމިނަކު އޭނާގެ ކިބައިގައިވާ ރިވެތި އަޚްލާޤުގެ ސަބަބުން ރޭއަޅުކަންކުރާ އަދި ދުވާލު ރޯދައަށް ހުންނަ މީހެއްގެ ދަރަޖައަށް އުފުލިގެން ދެއެވެ.” (މިހަދީޘް އަލްބާނީ ރަޙިމަހުﷲ ޞައްހަކުރައްވާފައިވެއެވެ.)\nހުވަފަތް އަންހެނުންނާއި މިސްކީނުންނަށް އެހީތެރިވުމުގައި އުޅުން\nމާތް ﷲ ރުއްސުންލެއްވި އަބޫހުރައިރާގެ ކިބައިން ރިވާވެގެންވެއެވެ. ރަސޫލާ ޞައްލަﷲ ޢަލައިހި ވަސައްލަމް ޙަދީޘް ކުރެއްވެވިއެވެ. “ހުވަފަތް އަންހެނުންނާއި މިސްކީނުންނަށް ޚިދުމަތްކުރުމުގައި އުޅޭ މީހުން ﷲ ގެ މަގުގައި ޖިހާދުކުރާ ނުވަތަ ރޭއަޅުކަންކުރާ ނުވަތަ ދުވާލު ރޯދައަށް ހުންނަ މީހުންނާއި އެއްފަދައެވެ.” (ޞަހީހް ބުޚާރީ)\nނިދުމުގެކުރިން ރޭ އަޅުކަން ކުރުމަށް ނިޔަތްގަތުން\nމާތް ﷲ ރުއްސުންލެއްވި އަބޫދަރްދާގެ ކިބައިން ރިވާވެގެންވެއެވެ. ރަސޫލާ ޞައްލަﷲ ޢަލައިހި ވަސައްލަމް ޙަދީޘް ކުރެއްވެވިއެވެ. “ރޭއަޅުކަން ކުރުމުގެ ނިޔަތުގައި ނިދާ، ނިދި ގަދަވެގެން ދަމު ނަމާދަށް ހޭނުލެވިއްޖެނަމަ އޭނާ އެ ނިޔަތްގަތް ކަންތައް ކުރި މީހެއް ފަދައިން ލިޔުއްވޭނެތެވެ. އޭނާގެ ނިންޖަކީ ﷲ ސުބްޙާނަހޫ ވަތަޢާލާގެ ކިބައިން ދެއްވި ޞަދަޤާތެކެވެ.” (ރަވާހު ނަސާއި އަދި އިބްން މާޖާ)\nރޭއަޅުކަމާއި އެއްފަދަ ޖަޒާ ލިބެނިވި ޢަމަލުތައް އެހެން މީހަކަށް ދަސްކޮށްދިނުން\nމިފަދަ ހެޔޮ ޢަމަލުތައް އެހެން މީހަކަށް ދަސްކޮށްދިނުމަކީ ތިބާއަށް ރޭއަޅުކަންކުރާ މިހާއަށް ލިބޭ ދަރުމަ ލިބޭނެ ކަމެކެވެ. އެހެނީ ހެޔޮކަމަކަށް މަގު ދައްކައިފިމީހާ އެކަންކުރި މީހަކާއި އެއްފަދަކަމުގައި ރަސޫލާ ޞައްލަﷲ ޢަލައިހި ވަސައްލަމް ޙަދީޘް ކުރައްވާފަވެއެވެ.\nވީމާ . މިމައުލޫމާތު ވީހާވެސް ގިނަ ބަޔަކަށް ފޯރުކޮށްދެއްވާށެވެ.


Mathindhaa Boat Eh Vetti Umurun 85 Aharuge Piolet Maruvejje - Vaguthu\nމަތިންދާ ބޯޓެއް ވެއްޓި އުމުރުން 85 އަހަރުގެ ޕައިލެޓެއް މަރުވެއްޖެ\nއެމެރިކާގައި މަތިންދާ ބޯޓެއް ވެއްޓި އުމުރުން 85 އަހަރުގެ މީހަކު މަރުވެއްޖެއެވެ.\nއެމެރިކާގެ ވުޑްބިން އެއާޕޯޓުގައި ހިންގި މިހާދިސާގައި މަރުވެފައިވަނީ އެތަަށް އަރެއްގެ އުދުހުމުގެ ތަޖުރިބާހުރި 85 އަހަރުގެ އެމެރިކާގެ އެއާފޯސްގެ ކުރީގެ ޕައިލެޓެކެވެ.\nމިހާދިސާ ހިންގުމާއިއެކު އެ އެއާޕޯޓް ވަނީ ބަންދުކޮއްފައެވެ. 2009 އަހަރު މި އެއާޕޯޓުގައި މަތިންދާ ބޯޓެއް ވެއްޓި ވަނީ ބައްޕައަކާއި އޭނާގެ ދަރިފުޅު މަރުވެފައެވެ.\nއެމެރިކާގެ ޓްރާންސްޕޯޓް ސޭފްޓީ ބިއުރޯއިން ވިދާޅު ގޮތުގައި މިމަތިންދާ ބޯޓު ވެއްޓުމަށް މެދުވެރިވީ އިންޖީނަށް ދިމާވި މައްސަލައަކާއި ގުޅިގެނެވެ. މި މަތިންދާ ބޯޓުގެ އިންޖީނަށް ދިމާވި މައްސަލައަކާއި ގުޅިގެން މަތިންދާ ބޯޓުގައިވަނީ ވަރަށް ބޮޑަށް އަލިފާން ރޯވެފައެވެ.\nއެމެރިކާގެ ވައިގެ ދަތުރުތަކާއި ބެހޭ އިދާރާތަކުން ދަނީ މިހާދިސާ އިތުރަށް ތަހުގީގު ކުރަމުންނެވެ. މި ހާދިސާ ހިންގުމުގައި އެއާޕޯޓުގެ އިހުމާލެއް އޮތްތޯ ދަނީ ތަހުގީގު ކުރަމުންނެވެ.\nމަތިންދާ ބޯޓް ވެއްޓުމުގެ ހާދިސާތަށް ފަހަކަށް އައިސް އެމެރިކާގައި އިތުރުވަމުންދާއިރު މީގެ ހަތަރުމަސް ކުރިން އެމެރިކާގެ ނިއުޔޯކްގެ ލަގާރޑިއާ އެއަރޕޯޓުން ފުރައިގެން ޑަލަސްއަށް ދަތުރުކުރި އެމެރިކާގެ ސައުތުވެސްޓް އެއަރލައިންސްގެ މަތިންދާ ބޯޓެއްގެ އެއް އިންޖީނު ގޮވައި، އަންހެނަކު ވަނީ މަރުވެފައެވެ.\nސައުތުވެސްޓް އެއަރލައިންސްގެ ބޮއިންގ 737 ގެ ފްލައިޓް 1380 ގެ އިންޖީނު ގޮވީ ލަގާރޑިއާ އެއަރޕޯޓުން ފުރިތަނާއެވެ. އެ ހާދިސާ ހިނގިއިރު، ބޯޓުގައި ތިބި ބައެއް މީހުންވަނީ ފޭސްބުކް ލައިވް-ސްޓްރީމް ވެސް ކޮށްފައެވެ. އެ ހާދިސާ ހިނގުމާއެކު ބޯޓް ވެއްޓިދާނެ ކަމަށް ބަލާ މަތިންދާ ބޯޓްވަނީ ކުއްލި ހާލަތުގައި ފިލަޑެންފިއާ އިންޓަރނޭޝަނަލް އެއަރޕޯޓްގައި ޖައްސާފައެވެ.


Dhivehi iqthisoadhu dhigu fiyavalheh alhan jehey!\nއައިހެވަންގެ މޮޑެލްއެއް. މި މަޝްރޫއަށް ދުނިޔެ ޝައުގުވެރިވި ނަމަވެސް ހިނގައިގަންނަ ގޮތެއް ނުވޭ\nރާއްޖޭގައި ބައިނަލްއަގުވާމީ ވައިގެ ބަނދަރެއް ހައްދަވަން ކުރީގެ ރައީސް އިބްރާހިމް ނާސިރު މަސައްކަތް ކުރެއްވެމުން އެކަން ނުކުރެވޭނެ ކަމަށާއި، އެކަން ނުކުރުމަށާއި، އެކަމުން ފައިދާއެއް ނުވާނެ ކަމަށާއި، އެއީ މި ސަރަހައްދުގެ މަސްލަހަތާ ގުޅުން ހުރި ކަމެއް ނޫން ކަމަށާއި މިކަހަލަ އެތައް ވަސްވާހެއް އެތައް ގައުމަކުން އިބްރާހިމް ނާސިރާ ހަމައަށް ގެނައެވެ.\nނަމަވެސް އެ މަނިކުފާނު އެއިން އެއްވެސް ކަމަކަށް ނުބައްލަވައި އެއާޕޯޓް އަޅައި ނިންމަވާލެއްވި އެވެ. އޭގެ 30 އަހަރު ފަހުން ފަހަތަށް އެނބުރި ބަލައިލިއިރު ނަތީޖާ ވަރަށް ސާފެވެ؛ މިއީ ދިވެހި އިގްތިސޯދު އެޅި ދިގު ފިޔަވަޅެކެވެ.\nރާއްޖެއަށް ޓޫރިޒަމް ތައާރަފު ކުރަން ވެގެން އދ. ގެ ކަމާބެހޭ މާހިރުން ދިރާސާއެއް ކުރެއްވި އެވެ. ދިރާސާ ނިމި ރިޕޯޓް އައިރު އޮތީ ޓޫރިޒަމަކީ ރާއްޖެއަށް ފައިދާ ގެނެސްދޭނެ ކަމެއް ނޫން ކަމަށާއި އޭގެ ސަބަބަކީ ރަށްރަށް ވަކިން ހުރުމުން ކޮންމެ ރަށެއްގައި ވަކިން ކަރަންޓާއި ފެނާއި ނަރުދަމާ އާއި މި ނޫންވެސް ވަސީލަތްތައް ގާއިމްކުރަން ޖެހޭނެތީ ދެކޮޅުޖެހޭ ވިޔަފާރިއަކަށް ރާއްޖޭގައި ޓޫރިޒަމް ނުހެދޭނެ ވާހަކައެވެ. އެ ރިޕޯޓް މިހާރުވެސް ރައީސުލްޖުމްހޫރިއްޔާގެ އޮފީހުގައި އެބައޮތެވެ.\nއެ ރިޕޯޓް ބާއްވާފައި އިބްރާހިމް ނާސިރު ދިވެހި ރާއްޖެއަށް ޓޫރިޒަމް ތައާރަފް ކުރެއްވެވި އެވެ. އޭގެ 30 އަހަރު ފަހުން ފަހަތަށް އެނބުރި ބަލައިލިއިރު، ނަތީޖާ ވަރަށް ސާފެވެ؛ އެއީ ދިވެހި އިގްތިސޯދު އެޅި ދިގު ފިޔަވަޅެކެވެ.\nދިވެހި އިގްތިސާދު ދެން އަޅަން އޮތީ ދިގު ކޮން ފިޔަވަޅެއްތޯ އެވެ؟ ރާއްޖެއަށް އާންމުދަނީ އިތުރުކުރެވޭނީ ކޮން ކަމެއް ފަށައިގެންތޯ އެވެ؟ އަލަށް ދެން ފަށަން އޮތީ ކޮން މަސައްކަތެއްތޯ އެވެ؟ އިގްތިސޯދީ ގޮތުން އަޅަން އޮތީ ދިގު ކޮން ފިޔަވަޅެއްތޯ އެވެ؟\nދިވެހި އިގްތިސޯދު ޓޫރިޒަމާއި މަސްވެރި ކަމަށް އެކަނި ބަރޯސާ ކޮށްގެން ތިބޭތާ އެތައް ޒަމާނެއް ވީއެވެ. މި ނޫން ދިމާލަކަށް އިގްތިސޯދު "ޑައިވާސިފައި" ކުރަން ނުވަތަ ފުޅާ ކުރަން އަމަލީ މަސައްކަތެއް ކުރެވިފައެއް ނުވެ އެވެ. އެހެން ވިސްނުމެއް ނެރޭ ކޮންމެ ފަހަރަކު ކުރިން އެއާޕޯޓް ނޭޅޭނެ ކަމަށް ބުނި މީހުނާއި، ޓޫރިޒަމް ނުހިނގާނެ ކަމަށް ބުނި މީހުން، "ނުވާނެ، ނުވާނެ ފޮތް" ހުޅުވައި ނުކުރެވޭނެ ހުރިހާ ކޮޅެއް ދައްކައެވެ.\nމި މަޒްމޫނުގައި މި ބަލައިލާނީ ދިވެހިން އިގްތިސޯދީ ދިގު ފިޔަވަޅެއް އެޅުމަށް ނުވަތަ އިގްތިސޯދު އެހެން ދިމާލަކަށް ފުޅާކުރުމަށް ކުރެވެން އޮތް އެންމެ ބޮޑު އެއް މަސައްކަތުގެ މައްޗަށެވެ. ރާއްޖޭގެ އުތުރުގައި ހިންގިދާނޭ ޓްރާންސްޝިޕްމަންޓް ބަނދަރާއި އެފަދަ ބަނދަރަކުން ރާއްޖެއަށް ގެނެސްދޭނެ އާންމުދަނީ އާއި އިތުރު ކޮށްދޭނެ ވަޒީފާތަކާއި، އެންމެ އާދައިގެ މީހާއާ ހަމައަށް ގެނެސްދޭނެ ތަނަވަސްކަމުގެ މައްޗަށެވެ.\nދުނިޔޭގައި އުފައްދާ ހުރިހާ މުދަލެއްގެ 80 ޕަސަންޓް އުފުލަނީ ކަނޑު މަގުންނެވެ. ރާއްޖެ މި އޮތީ ދުނިޔޭގެ އިރުން ހުޅަނގަށް، ހުޅަނގުން އިރަށް ދަތުރުކުރާ ބޯޓުފަހަރު ދަތުރުކުރާ އެންމެ ބޮޑު މަގު، 8 ޑިގްރީ ޗެނަލާ ވަރަށް ކައިރީގަ އެވެ.\nދުނިޔޭގައި ކަނޑުމަގުން އުފުލާ ހުރިހާ މުދަލެއްގެ ތެރެއިން، ތެލުގެ ހުރިހާ ބާވަތެއްގެ ތިންބައިކުޅަ ދެ ބަޔާއި، ހުރިހާ ކޮންޓެއިނާ ކާގޯގެ ދެބައިކުޅަ އެއްބަޔާއި، ބަލްކް ކާގޯގެ ތިންބައިކުޅަ އެއްބައި އުފުލަނީ ދިވެހިރާއްޖޭގެ ކަނޑު ހުރަސްކޮށެވެ. މިއީ އަޅުގަނޑުމެން އިގްތިސޯދީ ފައިދާ ހޯދަން ކޮންނާންވީ "ރަން ވަޅެއް" ނޫންތޯ އެވެ؟ ދިގު ހައިވޭއެއްގެ މެދުގައި ޕެޓްރޯލް ޝެޑަކާ ފިހާރައެއް ހަދައިފިނަމަ ކާރުތައް މަޑުކުރާނެ އެވެ. އެހެން ނޫންތޯ އެވެ؟\nރާއްޖޭގެ އުތުރުގައި ޓްރާންސްޝިޕްމަންޓް ބަނދަރެއް ހެދުމުގެ ވިސްނުމަކީ ހުރިހާ ސަރުކާރަކުން ވެސް ގެންގުޅުނު ވިސްނުމެކެވެ. ކޮންމެ ސަރުކާރަކުން ވެސް ކޮންމެވެސް ހިސާބަކަށް މިކަން ގެންދެ އެވެ. ނަމަވެސް އަދި އަމަލީ ސިފަ ޖެހިފައެއް ނުވެއެވެ.\nސަރަހައްދީ ގައުމުތަކުގެ ނުފޫޒު\nރާއްޖޭގައި ޓްރާންސްޝިޕްމަންޓް ބަނދަރެއް ހަދާ ހިންގަން ފަށައިފިނަމަ މި ސަރަހައްދުގެ ބައެއް ގައުމުތަކުގެ ބަނދަރުތަކާ ވާދަކުރަން ޖެހޭނެ އެވެ. ސަރަހައްދީ އެކުވެރި ގައުމުތަކުން ވަނީ އެކި ފެންވަރުގެ ބަނދަރު އެ ގައުމުތަކުގައި ހަދައި ހިންގަން ފަށައިފަ އެވެ. އަޅުގަނޑުމެން މިކަން ފަށައިފިނަމަ އެ ގައުމުތަކުގެ ބަނދަރުގެ ވިޔަފާރިތަކަށް އަސަރު ކުރާނެ އެވެ. ވަކިން ހާއްސަކޮށް ސަރަހައްދުގެ އެހެން ހުރިހާ ގައުމުތަކާ ޚިލާފަށް ދިވެހިރާއްޖެ މިއޮތް ތަނުގެ ގޮތުން މި ކަމުގައި ގުދްރަތީ "އެޑްވާންޓޭޖް" ތަކެއް -- ފައިދާތަކެއް -- ރާއްޖެ އަށް އޮންނާތީ އެވެ.\nމި ސަރަހައްދުން ދަތުރުކުރާ އުޅަނދުފަހަރަށް ބޯޓުގެ މިސްރާބު އަނބުރާލުމެއްނެތި، ޒީރޯ ޑައިވާޝަންގައި ރާއްޖޭގެ ޓްރާންސްޝިޕްމަންޓް ބަނދަރަށް ވަދެވޭނެ އެވެ. އެންމެ ކައިރިން އޮތް ކޮލޮމްބޯ ބަނދަރަށް ވަންނަ ނަމަ ވެސް 50 ކިލޯ މީޓަރުގެ ރާސްތާއެއް ބަދަލު ކުރަން ޖެހެ އެވެ. މިއީ ވަރަށް ގިނަ ތެލާއި، ވަގުތު ބޭކާރު ވެގެންދާ އެނބުރުމެކެވެ.\nދެވަނަ ކަމަކީ ދުނިޔޭގައި މިހާރު އަލަށް އުފައްދާ ބޮޑެތި ބޯޓުފަހަރު، ބަނދަރުގެ އެތެރެއަށް ވަނުމަށް ބޭނުންވާ ފުންމިން ރާއްޖެ ނޫން ގައުމަކުން ގުދުރަތީ ގޮތުން ނުލިބުމެވެ. އެހެން ގައުމަތަކަށް ޖެހެނީ ބޭރަށް ފާލަން ނެރެގެން މިކަން ކުރާށެވެ. ރާއްޖޭގެ އަތޮޅު ތަކުގެ ތެރޭގައި ފަސޭހަކަމާއެކު ދަތުރުކޮށްލެވޭނެ ފުންމިން ބޮޑެތި ބޯޓު ފަހަރަށް ލިބެއެވެ. އަލަށް ބަނދެގެން ނެރޭ "ޓްރިޕްލް - E ޑިސައިން" ގެ ބޮޑެތި ބޯޓުފަހަރު، 18،000 ކޮންޓެއިނާ ހިފައިގެން ދަތުރުކުރާއިރު 16 މީޓަރުގެ ޑްރާފްޓް -- ފުންމިން -- ހުރެއެވެ. ބޯޓެއްގެ ދިގުމިނުގައި ހަތަރު ފުޓްބޯޅަ ދަނޑުގެ ދިގުމިން -- 400 މީޓަރު -- ހުރެއެވެ.\nމި ކަމުގައި ބައެއް ގައުމުތަކުގެ ކަންބޮޑުވުން ހުރިވަރު ބައްލަވާށެވެ؛ ޓްރާންސްޝިޕްމަންޓް ބަނދަރުގެ ވިސްނުން ރާއްޖޭން ކުރިޔަށް ގެންދަނިކޮށް މި ސަރަހައްދުގެ ބޮޑު ގައުމެއްގެ ސަފީރު، މި ކަމާބެހޭ ދިވެހި ދައުލަތުގެ ވަޒީރާ ބައްދަލު ކުރައްވައި، ޓްރާންސްޝިޕްމަންޓް ބަނދަރުގެ މަޝްރޫޢު ކުރިޔަށް ގެންދާނަމަ "ކޮންސިކުއެންސަސް" އާ ކުރިމަތިލާން ޖެހޭނެ ކަމަށް ވިދާޅުވެ ޑިޕްލޮމެޓިކް ބަހުރުވައިން އިންޒާރު ދެއްވައިފައި ވެއެވެ. މިކަން ނުކުރާންވީ ސަބަބަކީ ސަރަހައްދީ ސަލާމަތަށް ނުރައްކާ ވެދާނެތީ ޔޯލައެވެ؟\nއަވަށްޓެރި ޤައުމެއްގެ ޓީވީގައި ވާހަކަ ދައްކަވަމުން އެ ގައުމުގެ އިސް ރައްވެއްސަކު ވިދާޅުވި ގޮތުގައި އަވަށްޓެރި އެހެން ގައުމެއްގެ މަނަވަރުތައް ރާއްޖޭގެ އުތުރަށް ފޮނުވައި، ސަރުކާރަށް ބިރުދެއްކުމުގެ މެސެޖެއް މި ކަމާ ގުޅިގެން ދީފައިވާނެ އެވެ.\nއަދި މިކަމުގެ ކަންބޮޑުވުން ފާޅުކުރާ ސަރަހައްދީ ގައުމަތަކުގެ ކަންބޮޑުވުމަކީ ދުޝްމަން ގައުމުތަކުގެ އުޅަނދުފަހަރާއި ހަތިޔާރު ރައްކާތެރިކޮށްދޭ މަރުކަޒަކަށް ނުވަތަ "ސެމީ-މިލިޓަރީ ބޭސް" އަކަށް މިތަން ބަދަލުކޮށްލަފާނެ ކަމަށް ބުނެ އެވެ. މި ކަމުގައި ހުރި ވިޔަފާރީގެ ވާދަވެރިކަމުގެ ވާހަކައެއް ނުދައްކަ އެވެ.\nމިބާވަތުގެ ކަންކަން ކުދި އަދި ފަގީރު ގައުމުތަކުގައި ފަށައިގަތުމީ ފަސޭހަ ކަމަކަށް ނުވެއެވެ. ކޮންމެވެސް ނަން ފިލާގަނޑެއްގެ ދަށުން އެކަމަށް ހުރަސްއަޅަ އެވެ. ބައެއް ފަހަރު "ސަރަހައްދީ ސަލާމަތަށް ނޭދެވޭ އަސަރު ކުރުން" އަނެއްބައި ފަހަރު "ތިމާވެއްޓަށް ނޭދެވޭ އަސަރުކުރުން" ފަދަ ސުރުހީތައް ބޭނުން ކޮށްގެންނެވެ.\nދުނިޔެއިން މިސާލެއް ނަގަމާ ހިންގަވާށެވެ. ބްރެޒިލްގެ އެމޭޒަން ޖަންގަލީގެ ތެރޭގައި ހުރި ބައެއް ކޯރުތަކުގެ އަޑީގައި ރަން ހުރިކަން މިއީ އެ ގައުމުގެ އެންމެން ދަންނަ ކަމެކެވެ. ސިއްރުން ކޮނެގެން ރަން ނަގައި ވިއްކާ ހަދާ ގްރޫޕްތަކުން އެކަން ކުރޭ ވެސް މެއެވެ. ނަމަވެސް އެ ގައުމުގެ އެއްވެސް ސަރުކާރަކަށް އަދި މިހާތަނަށް އެ ރަން "މައިން" ކޮށް އެ ރަން ނަގައި، ވިއްކާ ހެދުމުގެ ފުރުސަތެއް ނުލިބެ އެވެ. އެއީ "ތިމާވެއްޓަށް" ނޭދެވޭ އަސަރު ކުރާނެތީ އާއި އެ ޖަންގަލީގައި ދިރިއުޅޭ އެ ގައުމުގެ ގަބީލާތަކުގެ ދިރިއުޅުމަށް ނޭދެވޭ އަސަރު ފޯރަފާނެތީ ޔޯލައެވެ.\nކޮންމެ ސަބަބަކާ ހެދި ނަމަވެސް ރާއްޖޭގެ ޓްރާންސްޝިޕްމަންޓް ބަނދަރު އަދި އޮތީ ނުފެށި އެވެ. ހުރިހާ ސަރުކާރަކުންވެސް މިކަން ކުރެވޭތޯ އުޅެ އެވެ. އަދި މިކަން ކުރުމަށް ޝައުގުވެރިވާ ބޭރުގެ ބޮޑެތި ކުންފުނިތައް ވެސް އެބަހުއްޓެވެ.\nމިދިޔަ އަހަރު ދުނިޔޭގެ ކޮންޓެއިނާ ޕޯޓްތަކުގެ ޖުމްލަ ފައިދާއަކީ 25 ބިލިއަން ޑޮލަރެވެ. ޖުމްލަ 25 މިލިއަން ކޮންޓެއިނަރުގެ ޖާގަ ދުނިޔޭގެ ޕޯޓް އިންޑަސްޓްރީއަށް 2019 ވަނަ އަހަރު އިތުރު ކުރެވުނެވެ. އެއީ ގާތްގަނޑަކަށް 7.5 ބިލިއަން ޑޮލަރު އިންވެސްޓް ކޮށްގެންނެވެ. އަދި ޕޯޓްތަކުގެ ވަށައިގެން އެހެނިހެން ބައިވަރު ވިޔަފާރިތައް ވެސް އުފެދި ކުރިއަރައެވެ. އޭގެ ތެރޭގައި ޝިޕިން އޭޖެންޓުންނާއި ބޭންކްތަކާއި އިންޝުއަރެންސް ކުންފުނިތަކާއި ޝިޕް އޮޕަރޭޓަރުންނާއި ފީޑާ ޝިޕް އޮޕަރޭޓަރުންނާއި ބަލްކް ސްޓޯރޭޖް ފެސިލިޓީޒް އާއި ގަނޑުމުދާ ކުދިކޮށްގެން އަލުން ބަންދުކުރާ ވިޔަފާރިތަކާއި ކްރޫސް ޓާރމިނަލްގެ ވިޔަފާރިތަކާއި މުދާ އުފައްދާ ވިޔަފާރިތަކާއި ރީޓެއިލް ވިޔަފާރިތަކާއި އަދި އިމާރާތްކޮށް ތަންތަން ކުއްޔަށްދޭ ވިޔަފާރިތައް ހިމެނެ އެވެ.\nކޮންމެ މާކެޓަކަށްވެސް އަލަށް ވަންނައިރު ހުރަސްތަކެއް ހުންނާނެ އެވެ. އިގްތިސޯދީ ބަހުރުވައިން ނަމަ އެއީ "ބެރިއާސް ޓް އެންޓްރީ" އެވެ. ނަމަވެސް މި ހުރަސްތައް ފޫއަޅުވާލުމަށް ފަހު މި ބަނދަރު ހަދައިފި ނަމަ ދިވެހިންނަށް އިގްތިސޯދީ ގޮތުން ވަރަށް ބޮޑު ކުރިއެރުމެއް ލިބޭނެ ކަމީ ޝައްކެއް އޮތް ކަމެއް ނޫނެވެ.\nރާއްޖޭގެ އުތުރުގައި ޓްރާންސްޝިޕްމަންޓް ބަނދަރެއް ހެދުމާ ގުޅޭ ގޮތުން، ނެދަލެންޑްސްގެ "ރޮޓަޑޭމް މެރިޓައިމް ގްރޫޕުން" ހަދައިފައިވާ ދިރާސާ ބުނާ ގޮތުން ފޭސްތަކަކަށް ބަހާލައިގެން އުތުރުގައި ޓްރާންސްޝިޕްމަންޓް ބަނދަރެއް ހަދާނަމަ ފުރަތަމަ ފޭހުގައި ކޮންޓެއިނާ ޓާމިނަލަކާއި ޚިދުމަތްދޭ ޕޯޓާއި ޕޯޓް ސިޓީއަކާއި ފްރީ ޒޯން އާއެކު ނިންމާލަން ޚަރަދުވާނޭ ކަމަށް ލަފާ ކޮށްފައިވަނީ ގާތްގަނޑަކަށް 430 މިލިއަން ޑޮލަރެވެ. މި ފޭސް ނިމުމުން 2800 ވަޒީފާ އިތުރުވާނެ އެވެ.\nމިފަދަ ބަދަރެއް ވެގެންދާނީ އިންގިލާބީ ކުރިއެރުމަކަށެވެ. ފުރަތަމަ 10 އަހަރު ފައިދާއެއް ނުވެދާނެ އެވެ. އަދި މި ޚިދުމަތް ފުރިހަމަ ކުރުމަށް 20 އަހަރު ނުވަތަ 30 އަހަރު ވެސް ނަގާފާނެ އެވެ. ނަމަވެސް މި ބަނދަރު ރަނގަޅަށް ހިގަން ފެށުމުން، ބަނދަރާ، ބަނދަރާ ގުޅުންހުރި އެހެން ވިޔަފާރި ތަކުން، ރާއްޖޭގެ އިގްތިސޯދަށް އަހަރަކު ދެ ބިލިއަން ޑޮލަރު ވަންނާނެ ކަމަށް ކަމާބެހޭ މާހިރުން ލަފާ ކޮށްފައި ވެއެވެ. ރާއްޖޭގެ ޓޫރިޒަމުން 2018 ވަނަ އަހަރު ރާއްޖޭގެ އިގްތިސޯދަށް ވަނީ 3.1 ބިލިއަން ޑޮލަރެވެ. ސިންގަޕޫރު ގެ ބަދަރަށް، 2018 ވަނަ އަހަރު އެކަނި -- ވަށައިގެން ހުރި ވިޔަފާރިތަށް ނުލައި -- 4.09 ބިލިއަން ޑޮލަރު ގެ އާންމުދަނީ ވަނެވެ.\nދުނިޔޭގެ އިރުން ހުޅަނގަށް، ހުޅަނގުން އިރަށް ދަތުރުކުރާ ކަނޑު ބޯޓުފަހަރުގެ އެންމެ ބޮޑު މައިމަގުގައި، އެ މަގުގެ އިގްތިސޯދީ ފައިދާ ނުހޯދާ ދިވެހިން ތިބެން ޖެހޭ އެއްވެސް ސަބަބެއް ނެތެވެ. "ނުވާނޭ، ނުކުރާށޭ" ބުނާ އަޑުތަކަށް ނުބަލައި ދިވެހިން އިގްތިސާދީ ދިގު ފިޔަވަޅެއް އަޅަންވީ އެވެ.\nއުމަރު ނަސީރު އައިހެވަން އިގްތިސޯދު + އޮޕް - އެޑް


Raajjey ge furathama web series "Huvaa" mirey dhahkan fashaane\nރާއްޖޭގެ ފުރަތަމަ ވެބް ސީރީޒް "ހުވާ" މިރޭ ދައްކަން ފަށާނެ\nފުރަތަމަ ވެބް ސީރީޒް ހުވާ. ފޮޓޯ: ހުވާ ފޭސްބުކް ޕޭޖް\nރާއްޖޭގެ ފުރަތަަމަ ވެބް ސީރީޒް ހުވާގެ ފުރަތަމަ އެޕިސޯޑް މިރޭ ދައްކާނެ ކަމަށް އެވެ.\nކުޅަދާނަ ފިލްމު ޕްރޮޑިއުސާ އަދި ޑައިރެކްޓާ ފާތިމަތު ނަހުލާ، ނަހޫގެ ވާހަކައަށް އުފައްދާ ހުވާ ބަލާލެވޭނީ ބައިސްކޯފު އެޕްލިކޭޝަނުންނެވެ. މިރޭ ދައްކާނީ ރާއްޖޭގައި އުފައްދާ ފުރަތަމަ ވެބް ސީރީޒްގެ ފުރަތަމަ އެޕިސޯޑެވެ.\n'އަވަސް' އާ ވާހަކަ ދައްކަމުން ނަހޫ ބުނީ ބައެއް މީހުން އަދިވެސް މިއީ ފިލްމެއް ކަމަށް ހީކޮށް ޓިކެޓް ހޯދުމަށް ވެސް ގުޅާ ކަމަށެވެ.\nމިރޭ ހުވާ އެޕިސޯޑްތައް ދައްކަން ފަށާއިރު ބައެއް މީހުންނަށް އަދިވެސް ހީވޭ އެބަ ފިލްމެކޭ މިއީ. ފިލްމުގެ ޓިކެޓް ހޯދުމަށްވެސް އެބަ ގުޅާ. ހުވާގެ ފުރަތަމަ އެޕިސޯޑް މިރޭ ނުވައެއް ޖަހާއިރު ބަލާލެވޭނެ.\nއިތުރަށް ވާހަކަ ދައްކަމުން ނަހޫ ބުނީ ހުވާގެ މުޅިން އާ އެޕިސޯޑެއް ކޮންމެ ބުރާސްފަތި ދުވަހަކު އަދި ހޯމަ ދުވަހެއްގައި އަޕްލޯޑް ކުރާނެ ކަމަށާއި ކޮންމެ އެޕިސޯޑަކީ 10-12 މިނެޓުގެ އެޕިސޯޑެއް ކަމަށެވެ. އަދި ހުވާގެ އެޕިސޯޑުތައް ބައިސްކޯފު އެޕް އިން ބަލަން ބޭނުން އެންމެންނަށް ފްރީކޮށް ބަލާލެވޭނެ ކަމަށް ވެސް ނަަހޫ ބުންޏެވެ.\nފުރަތަމަ ދިވެހި ވެބް ސީރީޒް "ހުވާ"ގެ ޓްރެއިލާ ލޯންޗުކުރީ ބައިސްކޯފު އެޕްލިކޭޝަން ލޯންޗުކުރި ރަސްމިއްޔާތުގަ އެވެ. ހަތްދިހަ އެޕިސޯޑުގެ މި ސީރީޒް އިން 39 އަކަށްވުރެ ގިނަ އެކްޓަރުން ލީޑުން ފެންނާނެ އެވެ. އަދި ހަމައެހެންމެ، މި ދާއިރާއަށް މުޅިން އަލަށް ނުކުންނަ ހަތަރު ވަރަކަށް ފަންނާނުން ވެސް ފެންނާނެ އެވެ.\nއެންމެ ހިނގަނީ "އަވައްޓެރިޔާ"\nނިޝާ އޭނާގެ ހުރިހާ ވާހަކައެއް އެބަ ކިޔައިދޭ!\nޝިފާގެ ފަނޑުވުމެއް ނެތް އަޑު


BREAKING: Addu Gai Fuluhun Kuda Kujjakah Aniyaa Kuri Massalaeh - Vaguthu\nމަރަދޫ ފޭދޫ - މީސް މީޑިއާ\nއައްޑޫގައި ފުލުހުން ކުޑަ ކުއްޖަކަށް އަނިޔާ ކުރި މައްސަލައެއް ފެންމަތިވެއްޖެއެވެ.\nފުލުހުންގެ މީޑިއާ އޮފިޝަލް ވިދާޅުވީ، އައްޑޫ ސިޓީ މަރަދޫ ފޭދޫގައި ކުޑަ ކުއްޖަކަށް ފުލުހުން އަނިޔާ ކުރި ކަމަށް ތުހުމަތުކޮށް މީސް މީޑިއާގައި ދައުރުވަމުންދާ ވީޑިއޯއެއް ފުލުހުންގެ ސަމާލުކަމަށް އައިސްފައިވާ ކަމަށެވެ.\nއޮފިޝަލް ވިދާޅުވީ، އެކަން ހިނގާފައިވާ ގޮތާއި ގުޅޭ މައުލޫމާތު ފުލުހުންގެ ޕްރޮފެޝަނަލް ސްޓޭންޑާޑްސް ކޮމާންޑުން ސާފް ކުރަމުންދާ ކަމަށެވެ.\nއަދި މި މައްސަލައިގައި ފުލުހުން އަމަލު ކުރަން ޖެހޭ އުސޫލުތަކާއި ހިލާފަށް އަމަލުކޮށްފައިވާ ކަމަށް ތުހުމަތު ކުރެވޭނަަމަ، ފުރިހަމަ ތަހުގީގެއް ހިންގައި އެކަމާއި ގުޅިގެން އަޅަން ޖެހޭ ފިޔަވަޅު އަޅާނެ ކަމަށް ފުލުހުންގެ މީޑީއާ އޮފިޝަލް ވިދާޅުވިއެވެ.\nދައުރުވަމުންދާ ވީޑިއޯއިން ފެނިގެން ދަނީ އެ ކުއްޖާ އޭނާއަށް ކުރި ފުލުހުން ކުރި އަނިޔާގެ ވާހަކަތައް ހިއްސާކޮށްފައެވެ. އެގޮތުން އެ ކުއްޖާ ބުނަނީ އޭނާގެ އަތުގައި ބިޑި އަޅުވާފައި ފުލުހުން އޭނާއާ މެދު ކަންތައް ކުރި ގޮތުގެ ވާހަކައެވެ.\nއޮކްޓޯބަރ 21, 2021 14:00\nޢެއްވެސް ކަމެއް ނުވާނެ. މިހާރުވެސް ތިކަން ހިންގަން ހުރި ވެރި މީހާ އަކީ މުހައްމަދު އަލި ދީދީ ކިޔާ މީހާ އަށް ބްލެކްމެއިލް ކުރުމުގެ ތުހުމަތު ކުރެވި މައްސަލަ ހުށަ ހެޅިފަވަނީ.\nއޮކްޓޯބަރ 21, 2021 14:34\nހަހަހަ. ފުލުހުންނަކީ ވަރަށް މަތީގައި އުޅޭ ބައެއް. ތިމާމެން ނޫން ދެން އެހެން ބަޔަކު އުޅެން ނުޖެހޭ ކަމަށް ދެކިގެން އުޅޭ ބައެއް. މިހެން ބުންޏަސް ފުލުހުންގެ ތެރޭގައި ވަރަށް ރަނގަޅު މީހުންވެސް އެބަތިބިކަން ފާހަގަވޭ.\nއޮކްޓޯބަރ 22, 2021 07:59\nތިކަމެއް ބަލާފަ ބުނާނެއެއްޗެއް މިހާރުވެސް އެބައެނގޭ ކޮންމެހެން އިތުރަކަށް ބައްލަވާނެ ކަމެއްވެސްނެއް އަދި ލަހެއް ފަހެއްވެސް ކުރާނެކަމެއްްނެއް އެކަން ފުލުހުން ޢަމަލްކުރަންޖެހޭ އުސޫލާއި، ޤަވާޢިދާ ޚިލާފުވެފައި ނެތްކަމަށް ވިދާޅުވެފަ ޢައްމުކޮށް އިޢުލާނުކޮށްލާ\nމިގޮތައް ނޫންތޯ ކަންތައްތައް ކޮށް ނިންމާފަ އޮތީ؟